### Izihlabelelo

**zikaDavida**

Free Presbyterian Church of Scotland

Zimbababwe Presbytery

9 Robertson Street, Parkview, Bulawayo, Zimbabwe

Tel. 09 62636 / 61902 / 62115

Email fpchurch@mweb.co.zw

Fax 09 61902

Kubhalwe ngo-2008

### Isihlabelelo 1

1 Uyabusiswa umuntu

Ongahambi ngalo

Icebo labo ababi

Lenhlanganwen' yabo.

Ongem' endleleni yabo

Abayizw' izoni,

Engahlal' esihlalweni

Esabagconayo.

2 Kodw' ukujabula kwakhe

Kukuwo umthetho

WeNkosi ewukhumbula

Emini leb'suku.

3 Uzaba njengesihlahla

'Simil' emfuleni

'Sithel' izithelo zaso

Ngesikhathi saso.

Amahlamvu aso wona

Awayikubuna,

Konke akwenzayo yena

Kuzaphumelela.

4 AbangelaNkulunkulu

Kabanjalo bona,

Kodwa banjengamakhoba

Amuka lomoya.

5 Kant' ababi kabasoze

Bem' ekwahluleni,

Lezoni emhlanganweni

Wabalungileyo.

6 Ngob' iNkosi iyayazi

Indlela yabo nje

Abalungileyo kodwa

Eyababi yofa.

### Isihlabelelo 2

1 Kungani abahedeni

Sebexokozela,

Labantu bekhumbula nje

Khona okuyize.

2 Amakhos' omhlaba ema

Lababusi benza,

Icebo ngayo iNkosi

Kuy' umgcotshwa wakhe.

3 Bethi asephule zona

Izibopho zabo,

Sizilahle kude lathi

Izintambo zabo.

4 Yena ohlez' ezulwini

Mpela uyohleka,

INkosi yona iyaku-

bahleka usulu.

5 Khona ezakubakhuza

Esethukuthele,

Abethuse ngokuvutha

Kwal' ulaka lwakhe.

6 Kodwa ngibekil' iNkosi

Yami eZiyoni,

Entabeni yami khona

Yona eyingcwele.

7 Ngizakwazis' isimiso

'Nkosi yangitshela,

Uyindodana yam' wena

Lamhla ngikuzele.

8 Cela kimi ifa lakho

Ngikuphe izizwe,

Lemikhawulo yomhlaba

Ibe 'mfuyo yakho.

9 Uzabephula ngentonga

Eyensimbi yona,

Ubaphahlaze njengalo

Udiwo lombumbi.

10 Ngakho-ke hlakaniphani

Lina makhos' onke,

Lina lonke abehluli

Bezwe lilayeke.

11 Ikhonzenini iNkosi

Ngokwesaba yona

Thokoza ngok'thuthumela

Khonzanin' iNkosi.

12 Yanganini iNdodana

Hlez' ithukuthele,

Litshabalal' endleleni

Laph' ithukuthela.

Lapho olwayo ulaka

Luvutha kancane,

Bayabusiswa labo-ke

Abathemba kuye.

### Isihlabelelo 3

*Isihlabelo sikaDavida, lapho ebalekela ubuso bukaAbisalomu indodana yakhe.*

1 Nkosi hay' ukwanda kwaba-

ngihluphayo mina!

Banengi kakhulu aba-

vukelana lami.

2 Banengi bona abathi

Kumphefum'lo wami:

Kakukho usizo lwakhe

Kuy' uNkulunkulu.

3 Kodwa wena Nkosi yami

Ulihawu lami

Lodumo lomphakamisi

Welami ikhanda.

4 Ngakhala kuyo iNkosi

Ngalo izwi lami,

Yangizwa isentabeni

Yayo eyingcwele.

5 Ngangilele ubuthongo

Ngabuya ngavuka,

Ngenxa yokuthi iNkosi

Yangilondoloza.

6 Angesab' inkulungwane

Ezilitshumi-ke

'Zabantu abayizitha

Abangihanqayo.

7 Vuka ngisindise Nkosi

Nkulunkulu wami,

Ngoba uzitshay' im'hlathi

Zonk' izitha zami.

Uwephulile-ke wona

Amazinyo abo

Bon' abantu abazonda

Yen' uNkulunkulu.

8 Usindiso ngolweNkosi

Ngolwayo kuphela,

Izibusiso phezulu

Kwabantu bakho qha.

### Isihlabelelo 4

*Kumqondisi wokuhlabelela. NgeNeginothi. Isihlabelelo sikaDavida.*

1 Ngilalele Nkosi yami

Uba ngikubiza,

Wena Nkulunkulu wami

Wokulunga kwami.

Wangivuselela mina

Nxa ngangidanile

Ngihawukele uwuzwe

Umthandazo wami.

2 Lina madodan' abantu

Koze kube nini,

Liphendul' udumo lwami

Lilwenza ihlazo.

Koze kube nini lina

Lithanda ubuze

Njalo lidinga amanga

Kokuphela njalo.

3 Kodwa yazini ukuthi

INkos' ikhethile

Olungileyo. Yongizwa

Nxa ngibiza kuyo.

4 Yimani lithuthumele

Lingoni lizindle,

Ngenhliziyo embhedeni

Lithule lithi zwi.

5 Nikelan' iminikelo

Yakho ukulunga,

Libeke ithemba lenu

Ngakuyo iNkosi.

6 Baneng' abathi: Ngubani

Os'bonis' okuhle?

Nkosi khanyisa ubuso

Bakho phezu kwethu.

7 Ufakile ukuthaba

Kweyam' inhliziyo

Okwedlula iwayini

Lamabele abo.

8 Ngizalala ngokuthula

Ngilal' ubuthongo,

Ngoba wena Nkosi yami

Ungilondoloza.

### Isihlabelelo 5

*Kumqondisi wokuhlabelela. NgeNehilothi. Isihlabelelo sikaDavida.*

1 Zwana 'mazwi ami Nkosi

Njalo yemukela,

Yon' imikhumbulo yami

Lezizindlo zami.

2 Ulalele elizwini

Lokukhala kwami,

Nkulunkulu Nkosi yami

Ngothandaza kuwe.

3 Ilizwi lami ye Nkosi

Wena uzalizwa

Khona ekuseni mpela

Wolizwa bo Nkosi.

Ekuseni ngowukhomba

Ngakuw' umthandazo

Owami ngawuthandaza

Ngibheke phezulu.

4 Ngoba wena kawusuye

UNkulunkulu bo

Othand' okubi, omubi

Kay'kuhlala lawe.

5 Iziwula kazisoze

Zime phambi kwakho,

Uyazonda bonk' abenza

Okungalungile.

6 Uzabhubhis' abaqamba

Amanga, o Nkosi

Umbulali lomkhohlisi

Wen' uyabenyanya.

7 Kodwa mina ngizangena

Kuyo indlu yakho

Ngakho ukwanda okwaso

Isihawu sakho.

Ekwesabeni okwakho

Ngizakukukhonza

Ngikhangel' ethempelini

Lakho elingcwele

8 Nkosi ngenxa yezitha zam'

Ngikhokhela ngoku-

lunga kwakho uyenze i-

qond' indlela yakho.

9 Ngoba emlonyeni wazo

Kakulathembeko,

Lakho ngaphakathi kwazo

Zigcwele ububi.

Umphimbo wazo lingcwaba

Elivuliweyo

Ziyakhohlisa impela

Ngal' ulimi lwazo.

10 Zibhubhise zona wena

OnguNkulunkulu

Yenza ziwele kuwona

Amacebo azo.

Ziphosele phandle ngenxa

Yezeduko zazo

Ngokuba zikuvukele

Wena isibili.

11 Kabathabe bonke labo

Abakuthembayo

Bajabule bamemeze

Ngayo intokozo.

Ngoba uyabavikela

Abalithandayo

Ibizo lakho impela

Bajabule kuwe.

12 Ngoba wena Nkosi uya-

busis' olung'leyo

Wena umhanqa ngomusa

Njengesihlangu bo.

### Isihlabelelo 6 L.M.

*Kumqondisi wokuhlabelela. NgeNeginothi, ngeSheminithi. Isihlabelelo sikaDavida.*

1 O Nkosi ungangisoli

Nxa wena uthukuthele,

Ungangitshayi ngolaka

Olwakho nxa seluvutha.

2 Ngihawukele o Nkosi

Ngoba ngibuthakathaka,

Ngelapha Nkosi ngokuba

Amathamb' athuthumele.

3 Lomphefum'lo wami wona

Uhluphekile kakhulu,

Kodwa wena Nkulunkulu

Hawu Nkosi koba nini?

4 Buya Nkosi ungisize

Hlenga umphefum'lo wami,

O ngisindisa bo ngenxa

Yawo won' umusa wakho.

5 Ngoba ekufeni khona

Akukho ukukhumbula,

Elibeni ngubani na

Ozakubonga wena na?

6 Ngidiniwe mina ngakho

Ukububul' ebusuku,

Ngimanzisile umbheda

Wami ngazo inyembezi.

7 Ilihlo lami lidliwe

Lusizi lwami impela,

Lona liyaguga ngazo

Zonke zon' izitha zami.

8 Sukani kimi lina bo

Abasebenzi bobubi,

Ngoba iNkosi izwile

Ilizwi lokulila kwam'.

9 INkosi isikuzwile

Ukuncenga kwami khona,

INkosi isemukela

Wona umthandazo wami.

10 Zonk' izitha zam' kazibe

Lezinhloni zihlupheke,

Kazibuyele ngenhloni

Zidane ngokuphangisa.

### Isihlabelelo 7

*IShigayoni kaDavida, ayihlabelela iNkosi, ngamazwi kaKushi umBenjamini.*

1 Nkosi Nkulunkulu wami

Ngithembela kuwe,

Kubo abangihluphayo

Ngihleng' ungisize.

2 Hlez' ahlephul' umphefum'lo

Wami sangonyama

Ewenz' iziqa kungekho

Ongikhululayo.

3 Nkosi Nkulunkulu wami

Uba ngenze lokhu

Uba kukhona okubi

Ezandleni zami.4 Uba ngimphindisel' 'kubi

Obengalwi lami

Yebo mina ngimkhulule

Olwa lami ngeze.

5 Yenza ukuthi isitha

Sami siwuhluphe

Umphefum'lo wami wona

Njalo siwuthathe.

Yebo yenz' anyathelele

Phans' impilo yami

Abeke phansi udumo

Lwami othulini.

6 Vuka Nkosi ulolaka

Ziphakamise bo

Ngenxa yal' ulaka lwazo

Zon' izitha zami.

7 Ngakh' umhlangano wabantu

Uzakukuhanqa

Ngenxa yabo buya wena

Khonale phezulu.

8 INkosi yogweba 'bantu

Ngiqondise Nkosi

Ngokulunga lobuqotho

Obukhona kimi.

9 Bona ububi bababi

Abuphele mpela

Kodwa ubamise labo

Abalungileyo.

Nkulunkul' olungileyo

Uyazihlola bo

Izinhliziyo zona bo

Njalo laz' izinso.

10 KuNkulunkul' inqaba yam'

Wena ohlengayo

Labo abaqondileyo

Enhliz'yweni yabo.

11 'Nkulunkul' uyabagweba

Abalungileyo

INkos' izondel' ababi

Izinsuku zonke.

12 Nxa yena engaphenduki

Uzalol' inkemba,

Ugobisile umtshoko

Uwulungisile.

13 Njalo usemlungisele

'Zikhali zokufa,

Uqondisa imitshoko

Yakhe kubahluphi.

14 Khangela uyahelelwa

Yibubi umithi,

Usekhulelwe ngokona

Wazala amanga.

15 Uwenzile won' umgodi

Wawugebha yena,

Usewele emgelweni

Awugebhileyo.

16 Ububi bakhe behlele

Khon' ekhanda lakhe,

Lesihluku simehlele

Khon' ekhanda lakhe.

17 Ngizadumisa iNkosi

Ngokulunga kwayo,

Ngihlabelele igama

Lakh' oPhezukonke.

### Isihlabelelo 8

*Kumqondisi wokuhlabelela. NgeGithithi. Isihlabelelo sikaDavida.*

1 O Nkosi o Nkosi yethu

Hay' ubuhle balo,

Lona elakho ibizo

Emhlabeni wonke!

Wena ulumisile bo

Olwakho udumo

Ngaphezulu kwawo wona

Amazulu wonke.

2 Emlonyeni wezingane

Njalo lowalabo

Abamunyayo wena u-

sumise amandla.

Ngenxa yezakho izitha

Ukuze wena-ke

Uthulise son' isitha

Lay' umphindiseli.

3 Nxa ngikhangel' amazulu

Umsebenzi wayo

Iminwe yakho, umise

'Nyanga lenkanyezi.

4 Umuntu ubeyini na

Ukuth' umkhumbule?

Lendodana yakh' umuntu

Ukuyihambela?

5 Umenzile wasilela

Kancane kulazo

Ingilosi, umthwese nge-

nkazim'lo lodumo.

6 Wamenza wabusa phezu

Kwem'sebenz' yezandla,

Konke wakubeka phansi

Kwezinyawo zakhe.

7 Zonk' izimvu lezinkomo

Yebo lazo zonke

Izinyamazana zonke

Ezasehlathini.

8 Izinyoni zemoyeni

Lenhlanzi zolwandle

Lakho konke 'kudlulayo

Kundlela zolwandle.

9 O Nkosi o Nkosi yethu

Hay' ubuhle balo,

Lona elakho ibizo

Emhlabeni wonke!

### Isihlabelelo 9

*Kumqondisi wokuhlabelela. NgeMuthi-labheni. Isihlabelelo sikaDavida.*

1 Ngizakubong' Nkosi ngayo

'Nhliziyo yam' yonke,

Ngitshengise yonke yakho

'Msebenz' esimanga.

2 Ngizathaba ngijabule

Kuwe ngihlabele

Indumiso ebizweni

Lakh' oPhezukonke.

3 Nxa abayizitha zami

Bebuyel' emuva

Bayakuwa 'babhubhele

'Bukhoneni bakho.

4 Ngoba wena umisile

Ilungelo lami

Wahlala esihlalweni

Ugweba ngok'qonda.5 Wakhuza abahedeni

Wabulal' ababi

Wachitha ibizo labo

Lingaze laziwa.

6 Sitha! kuphelile konke

Ukuchithakala

Uyichithile imizi

Lokwaziwa kwayo.

7 Kodw' iNkosi izahlala

Ngokungapheliyo

Ulungisil' isihlalo

Sayo sokugweba.

8 INkos' iyokwehlulela

Ngokulunga izwe

Izakutheth' amacala

Abo ngeqiniso.

9 INkosi yoba yinqaba

Eyabahlutshwayo

Isiphephelo ngensuku

Ezokuhlupheka.

10 Abazi ibizo lakho

Bazathemba kuwe

Ngoba Nkos' awutshiyanga

Abakufunayo.

11 Hlabelani eNkosini

Ehlez' eZiyoni

Limemezel' ebantwini

Ezakhe izenzo.

12 Lapho ebuza ngegazi

Uyabakhumbula

Kakakhohlwa ukukhala

Kwabachumileyo.

13 Woba lesihawu kimi

Nkosi ukhangele

Zon' izinhlupheko zami

Zabangizondayo.

Wen' ongiphakamisayo

Emnyango yokufa

Ukuze ngizwakalise

Indumiso yakho.

14 Emasangweni entombi

EyaseZiyoni

Ngizakuthokoza kulo

Usindiso lwakho.

15 Izizwe zitshone kuwo

'Mgod' eziwenzile

Zabanjwa ngumgibinyawo

Abawufihlayo.

16 INkosi iyazwakala

Ngokugweba kwayo

Isigangi sibanjiwe

'Msebenzini waso.

17 Ababi bazaphoselwa

Khon' esihogweni

Futhi izizwe zonk' ezi-

khohlw' uNkulunkulu.

18 Ngoba abayanga aba-

soze balitshalwa

Ithemba labaswelayo

Aliyikubhubha.

19 Vuka Nkosi ungavumi

Umuntu ehlule

Kazehlulelwe izizwe

Khona phambi kwakho.

20 Uzesabise-ke Nkosi

Zon' izizwe zonke

Ukuze zizazi zinga-

bantukazana nje.

### Isihlabelelo 10

1 Umeleni khatshana bo

O Nkosi yini na?

Ucatshelan' ezikhathin'

Zokuhlupheka na?

2 Ekuzindleni komubi

Uhlupha ompofu

Kababanjwe kumacebo

Abawacebile.

3 Omub' uyazibula nge-

zifis' enhliz'yweni

Ubusisa olomhawu

Onengwa yiNkosi.

4 Omubi ngokuziqhenya

Akading' iNkosi

INkosi kayikho kuyo

Im'khumbulo yakhe.

5 Izindlela zakhe zona

Zicunula njalo

Izigwebo zakho, belo,

Zikhatshana laye.

Zingaphezulu kwamehlo

Akhe kaziboni

Uyaziklolodela bo

Zonk' izitha zakhe.

6 Uth' enhliziyweni yakhe

Angiyikususwa

Ngoba ngingasoze ngibe

Khon' ebunzimeni.

7 Umlomo wakhe ugcwele

'Nhlamba lenkohliso

Lobuqili phans' kolimi

Kulobubi leze.

8 Uhlez' ikusithekeni

Kundawo zemizi

Ukuze ababulale

Abangelamlandu.

Amehlo akh' akhangele

Ngobubi umyanga

Emquthele sangonyama

Ebhalwini lwayo.

9 Umquthele ukumbamba

Qotho uyambamba

Ompofu uyambamba nje

Embuleni lakhe.

10 Uhahab' azithobise

Ukuze ompofu

Awiswe yilabo bakhe

Abalaw' amandla.

11 Uthe enhliz'yweni yakhe

INkos' ikhohliwe

Ifihlil' ubuso bayo

Kasoz' ikubone.

12 Nkosi vuka Nkulunkulu

Phakamis' isandla

Sakho ungakhohlwa yibo

Abachumileyo.

13 Yin' omubi edelela

'Nkulunkulu ethi

Kunhliziyo yakhe yena,

Kawuyikufuna.

14 Usukubonile khona

Ngoba uyabona

Umona layo inzondo

Wokuphindisela

Ngesandla sakho. Umyanga

Woziletha kuwe.

Wena ungumsizi wazo

Zona intandane.

15 Yephul' ingalo yomubi

Lay' ongalungile

Ding' inkohlakalo yakhe

Uz' ungayitholi.

16 UJehova uyiNkosi

Emiyo phakade

Baphelil' abahedeni

Elizweni lakhe.

17 Nkosi uzwil' ukufisa

Kwabamnene, uza-

lungis' inhliziyo yabo,

Wenz' indleb' yakhw' izwe.

18 Ukugweba intandane

Labahlutshiweyo

Khon' umuntu owomhlaba

Angaphind' ahluphe.

### Isihlabelelo 11

*Kumqondisi wokuhlabelela. EsikaDavida.*

1 Ngithembela eNkosini,

Ngani lithi: Phapha

Sanyon' entabeni yenu,

Kumphefum'lo wami?

2 Ngob' ababi bakhombela

Ngemitshoko yabo

Beyilungisa phezulu

Kwezintambo zayo.

Ukuze bathi-ke bona

Ngobuqili babo

Bamcibe olungileyo

Kunhliziyo yakhe.

3 Nxa kambe izisekelo

Zidilizwe zonke

Yikuthi bangenze njani

Abalungileyo?

4 INkos' iphakathi kwalo

'Thempel' elingcwele

Isihlalo say' iNkosi

Sisemazulwini.

Amehlw' ayo ayabona

Inkophe zihlole

Inzalo yabantu bonke

Ayiqedisise.

5 INkos' ilinga ongcwele

Kodwa umphefum'lo

Wakhe uzonda omubi

Othanda umsindo.

6 Kuzoni wothel' umlilo

Sibabul' siphepho

Lokhu koba yisabelo

Seyabo inkezo.

7 Ngob' iNkos' elungileyo

Ithand' ukulunga

Ubuso bayo bubuka

Yen' oqondileyo.

### Isihlabelelo 12

*Kumqondisi wokuhlabelela. NgeSheminithi. Isihlabelelo sikaDavida.*

1 Siza Nkosi uyaphela

Umnt' olungileyo

Lothembekileyo kuyo

Inzalo yabantu.2 Umuntu lomakhelwane

Bakhuluma ize

Ngolim' olulalisayo

Ngenhliziyombili.

3 INkosi iyakuquma

'Ndeb' elalisayo

Lolimi olukhuluma

'Zinto ezinkulu.

4 Labo abathe: Ngolimi

Lwethu sizanqoba,

Indebe lezi ngezethu,

Inguban' iNkosi?

5 Ngokuhlutshwa kwabampofu

Lok'bubula kwabo

Abasweleyo, khathesi

Mina ngizavuka.

Itsho iNkosi ukuthi

Ngizammisa yena

Enqabeni kuyena o-

zikhukhumezayo.

6 'Mazw' eNkosi mahle njenge-

siliva ehlolwe

Ezikweni law' umlilo

'Cengwe kas'khombisa.

7 Uzakubagcina Nkosi

Ubalondoloze

Kulesisizukulwana

Ngokungapheliyo.

8 Izikhohlakali zona

Zihamb' inxa zonke,

Lapha ababi abantu

Bephakanyisiwe.

### Isihlabelelo 13

*Kumqondisi wokuhlabelela. Isihlabelelo sikaDavida.*

1 Wongikhohlwa kube nini?

O Nkosi phakade?

Koba nini Nkos' ufihla

'Buso bakho kimi?

2 Koba nini ngizindla na

Phakathi kowami

Umphefum'lo ngilusizi

Enhliz'yweni yami?

Kuzakuba nini sona

Isitha sami-ke

Siphakhanyisiwe khona

Ngaphezulu kwami?

3 Khumbula njalo ungizwe

Nkosi 'Nkulunkul' wam'

Khanyis' amehlo ngingabi

Lobuthong' bokufa.

4 Hlez' isitha sami sithi

Sengimehlulile

Bathabe abahluphayo

Ngizanyazanyiswe.

5 Kodwa ngithembile mina

Emuseni wakho

'Nhliziyo yam' ijabule

Kusindiso lwakho.

6 Sengizakuhlabelela

ENkosini yami

Ngokuba okuhle kwakhe

Uhlal' engenzela.

### Isihlabelelo 14

*Kumqondisi wokuhlabelela. EsikaDavida.*

1 Isiwula sesitshilo

Enhliz'yweni yaso

Ukuthi kakho sibili

Yen' uNkulunkulu.

Bonakele bona bonke

Benzile okubi

Njalo akukho loyedwa

Owenz' ukulunga.

2 INkosi isezulwini

Yakhangela phansi

Ebantwaneni babantu

Ukubon' ukuthi

Ngaba ukhona yini-ke

Ngitsho yen' oyedwa

Owaziyo njal' ofuna

UNkulunkulu bo.

3 Baphambukile bon' bonke

Bangcolile kanye

Owenz' okulungileyo

Akakho loyedwa.

4 'Benzi bobub' abazi na?

Abadl' abantu bam'

Njengalokhu bedl' isinkwa,

Kababiz' iNkosi.

5 Balokwesab' okukhulu

Ngob' uNkulunkulu

Usesizukulwaneni

Sabalungileyo.

6 Liliyangisil' icebo

Labo abayanga

Ngokuba iNkosi iyi-

siphephelo sabo.

7 Sengathi nga usindiso

LukaIsrayeli

Lungafika luvelela

Khona eZiyoni.

UJehova ebuyisa

Abathunjwa bakhe

Uzakuthab' uJakobe

Athab' 'Israyeli.

### Isihlabelelo 15 L.M.

*Isihlabelelo sikaDavida.*

1 O! Nkosi ngubani oza-

kuhlala endlini yakho?

Ngubani ozakwakha na

Entabeni yakhw' engcwele?

2 Yen' ohamba ngobuqotho

Owenzayo ukulunga

Ekhuluma iqiniso

Kuyo inhliziyo yakhe.

3 Kahlebi ngalo ulimi

Akoni umakhelwane

Kaphakamisi ihlazo

Kuy' umakhelwane wakhe.

4 Kumehlw' akhe uyenyanya

Umuntu ongalunganga

Kodwa uyabadumisa

Abayesabay' iNkosi.

5 Nxa yena esefungile

Loba kuzakumlimaza

Akaphenduki lakanye

Kanik' imali ngenzuzo.

Akemukeli isipho

Kuye ongelalw' icala

Yena okwenzayo lokho

Kayikuzanyazanyiswa.

### Isihlabelelo 16

*IMikitami kaDavida.*

1 Ngilondoloze-ke mina

Nkulunkulu wami

Ngilibekile kuwena

Elami ithemba.

2 Usutshilo eNkosini,

UyiNkosi yami

Lokhukulunga okwami

Kakufiki kuwe

3 Kodwa kubangcwel' labahle

Abasemhlabeni

Kulapho ikhona yona

Eyam' injabulo.

4 Zizakwanda izinsizi

Zabo abaphanga

Abanye onkulunkulu.

Anginikeli-ke

Enathwayo eyegazi.

Angiyikuphatha

Wona amabizo abo

Ngezindebe zami.

5 INkosi iyisabelo

Selami ilifa

Lesenkezo yam'. Ulonda

Esam' isabelo.

6 Zingehlele izabelo

Endawen' ezinhle

Yebo ngilalo ilifa

Elilungileyo.

7 Ngizabonga iNkosi bo

Engiqondisayo

'Zinso zam' zingiqondisa

Khona ebusuku.

8 Ngiyibekile iNkosi

Njalo phambi kwami

Ngoba ingakwesokudla

Ngingenyikinyeke.

9 Ngakho inhliziyo yami

Ithab' ludumo lwam'

Inyama yami layo yo-

phumul' ethembeni.

10 Ungatshiyi umphefum'lo

Wam' esihogweni

Njal' ungavumel' oNgcwele

Wakhw' abon' 'kubola.

11 Uzangibonisa yona

Indlela yempilo

Kubukho bakho kugcwele

Yona injabulo.

Kuso esakho isandla

Son' esokunene

Kukhona izinjabulo

Ezingapheliyo.

### Isihlabelelo 17

*Umkhuleko kaDavida.*

1 Zwana khona ukulunga

Nkosi ulalele

Kukho ukukhala kwami

Beka indlebe bo

Emithandazweni yami

Yona engaphumi

Kuzo izindebe zona

'Zigcwel' inkohliso.

2 Kasivele phambi kwakho

Isigwebo sami

Amehlw' akho kawabone

Okulungileyo.3 Usuyihlolile yona

Inhliziyo yami

Wangethekelela mina

Khona ebusuku.

Mina usungihlolile

Kawathola lutho

Ngizimisele-ke mina

Ngingoni ngomlomo.

4 Ngemisebenzi yabantu

Ngizigcinile m'na

Ngelizwi lendebe zakho

Endlelen' zomchithi.

5 Londa ukuhamba kwami

Kuzindlela zakho

Ukuz' amanyathelo am'

Angaz' atshelela.

6 Nkulunkulu ngakhal' kuwe

Ngoba uzangizwa

Bek' indlebe yakho kimi

Uzw' amazwi ami.

7 Tshengis' isihawu sakho

'Simangalisayo

Wen' osindisa ngesandla

Sakhe sokunene

Ngesandla esokunene

Labo abathemba

Kuwe uyabavikela

Kwabavukelayo.

8 Ngigcine sanhlamvu yalo

Elakho ilihlo

Ungifihle emthunzini

Wamaphiko akho.

9 Kwabakhohlakeleyo-ke

Abangihluphayo

Kuzitha ezilengozi

Ezing'hanqileyo.

10 Bazingelezelwe kuwo

Amafutha abo

Ngomlomo wabo bayatsho

Okokuzigqaja.

11 Sebesihanqile manje

Thin' ekuhambeni

Bakhangele ngamehlw' abo

Phansi bekhotheme.

12 Sangonyama ephangayo

Khon' ukudla kwayo

Ingonyam' entsh' iquthile

Endawen' ensitha.

13 Vuka Nkosi umdanise

Umwisele phansi

Khulula umphefum'lo wam'

Kom'bi, 'nkemba yakho.

14 Kubantu, abayisandla

Sakho, Nkos', kubantu

Bomhlab', osabelo sabo

Sikule impilo

Ogcwalisa izisu-ke

Zabo ngenoth' yakho

Ngenotho eligugu-ke

Efihlakeleyo

Bona bagcwel' abantwana

Njalo bayatshiya

Eyabo yona inotho

Kuzinsane zabo

15 Mina ngizabon' ubuso

Bakho ek'lungeni

Ngonele lapho ngivuka

Ngilesimo sakho.

### Isihlabelelo 18

*Kumqondisi wokuhlabelela. EsikaDavida, inceku yeNkosi, eyakhuluma eNkosini amazwi alelihubo mhla iNkosi imkhulula esandleni sezitha zakhe zonke lesandleni sikaSawuli. Wasesithi:*

1 Mina ngizakukuthanda

Wena oyiNkosi,

Yebo eyami yona-ke

Ungamandla ami.

2 INkos' ilidwala lami

Layw' inqaba yami,

INkosi ngumkhululi wam'

Lamandla awami.

Kuyo ngizathemba mina

Isihlangu sami

Lophondo losindiso lwam'

Inqaba yam' ende.

3 Ngizakubiza iNkosi

Efanel' udumo

Besengisindiswa kuzo

Ezami izitha.

4 Izinsizi ezokufa

Zangihanqa mina,

Amabutho ababi bo

Angesabisayo.

5 Izinsizi zesihogo

Zangizingeleza

Lemijibila yokufa

Yangivimbezela.

6 Kuzo izinhlupho zami

Ngabiza iNkosi

Futhi ngakhalela kuye

'Nkulunkulu wami.

Wasizw' isililo sami

Kwelakh' ithempeli

Kweza khona phambi kwakhe

Lendlebeni zakhe.

7 Wazamazama umhlaba

Ezisekelweni

Zamaqaqa zanyikinywa

Ngob' ethukuthele.

8 Kwathunq' inthuthu iphuma

Emakhalen' akhe,

Lomlil' emlonyeni wakhe

Kwavuth' amalahle.

9 Wakhothamis' amazulu

Wehla phansi yena,

Kwaba mnyama langaphansi

Kwezinyawo zakhe.

10 Njalo wagad' ikherubi

Wabuye waphapha,

Yebo waphapha ngempiko

Ezawo umoya.

11 Wacatsha ebunyameni

Wembatha amanzi,

Amnyama lawo amafu

Phezulw' ezulwini.

12 Kukhanya phambili kwakhe

Amafu anzima

Akhe adlul' isiqhotho

Lamalahl' omlilo.

13 'Nkosi yadum' ezulwini

Yavez' izwi layo,

Laba yisiqhotho mpela

Lamalahl' omlilo.

14 Yaphosa im'tshoko yayo

Yabachithachitha,

Yahlaba ngembane yayo

Njalo yabaxotsha.

15 Khona kwabonakaliswa

Im'thombo yamanzi,

Lezisekelo zomhlaba

Zasibukululwa.

Zavulwa ngokuzikhuza

Kwakho wena Nkosi,

Ngokufutha komoya nje

Wamakhala akho.

16 Yathuma isezulwini

Yasingihluthuna,

Yangikhupha emanzini

Wona amanengi.

17 Yangisindis' esitheni

'Sith' esilamandla

Lakub' abangizondayo.

Ababengehlula.

18 Banginqabela ngosuku

Lwenkathazo yami

Kodwa uJehova waba

Yinsika yami nje.

19 Wangileth' obala yena

Endawen' ebanzi,

Wangikhulula ngokuba

Wathokoza kimi.

20 INkosi ingivuzile

Ngokulunga kwami

Langokuhlanzeka kwazo

Ezami izandla.

21 Ngoba mina ngigcinile

Indlela zeNkosi,

Angimukanga kuMlimu

Wami ngakh' okubi.

22 Ngoba izehlulo zakhe

Zikho phambi kwami,

Angilahlang' izimiso

Zakhe phambi kwami.

23 Njalo ngangiqondile mpo

Khona phambi kwakhe,

Ngazigcina ngingoni nje

Kub' ububi bami.

24 Ngokulunga kwami 'Nkosi

Ibuyisele kim'

Ngokuhlanzeka kwezandla

Emehlweni ayo.

25 Kuye lowo olomusa,

Wobonis' umusa,

Kuy' umuntu yen' oqotho

Wokhanya uqotho.

26 Woz'bonakalisa kubo

'Bahlanzekileyo,

Kuye ophambukileyo

Uphambukile-ke.

27 Ngoba uzabasindisa

'Bantu 'bahlutshwayo,

Kanti uyawathobisa

'Mehlo azidlayo.

28 Wokhanyis' isibane sam'

'Nkosi 'Thixo wami,

Uzakhanyisa kubona

Ubunyama bami.

29 Ngawe sengigijimile

Phakathi kwebutho,

NgeNkosi yami ngeqile

Phezulu komduli.

30 Iqondil' indlela yayo

'Nkosi, izwi layo

Lihloliwe, ilihawu

Kwabathemba kuyo.

31 Ngubani uNkulunkulu

Ngaphandle kweNkosi,

Kumbe nguban' olidwala

Ngaphandle kweNkosi.

32 KunguNkulunkulu onge-

mbathisa ngamandla,

Owenza indlela yami

Yona iphelele.

33 Wenz' inyawo zami zibe

Njengezezimpala,

Wangimisa endaweni

Zam' eziphezulu.

34 Ufundis' izandla zami

Ukulwa kuthi-ke

Izingalo zam' zephule

Idandil' lethusi.

35 Uyangipha isihlangu

Solwakh' usindiso

Lesandla sok'nene sakho

Siyangisekela.

Labo ubumnene bakho

Bungenzile bona

Mina ngaba nguy' omkhulu

Ngobumnene bakho.

36 Wena uzikhulisile

Izinyathelo zam'

Phansi kwezinyawo zami

Kazitshelelanga.

37 Ngixotshil' izitha zami

Ngazifumanisa,

Angibuyelanga futhi

Ngingaziqedanga.

38 Ngazilimaza-ke zona

Kazisavukanga,

Ziwile ngaphansi zona

Kwezinyawo zami.

39 Ngoba ungembathisile

Ngamandla empini

Uthobisile ngaphansi

'Bangivukelayo.

40 Unginike izintamo

Ezezitha zami

Ngize ngibachithe bonke

Abangizondayo.

41 Bakhala kodwa engekho

Ozabasindisa,

Ngitsho lakuyo iNkosi

Kayiphendulanga.

42 Ngabagaya njengothuli

Luqhutshwa ngumoya,

Ngabatsahaza nje bona

Sadaka lwendlela.

43 Ungikhululile mina

Kuzo zona lezo

Inkani zabo abantu

Wena ungenzile

Inhloko yabahedeni.

Bona labobantu

Engingazange ngibazi

Bazakungikhonza.

44 Bangavele bezwe ngami

Bazakulalela,

Abezizwe bazithobe

Bona phambi kwami.

45 Zona zonke izihambi

Ziyakubuna nya,

Zesabe zona kakhulu

Kundawo zensitha.

46 Iphilile yon' iNkosi

Libusisw' idwala

Lam' iNkosi yosindiso

Kayiphakanyiswe.

47 KunguNkulunkulu yena

'Ngiphindiselayo,

Onqoba izizwe zonke

Zibe phansi kwami.

48 Ungikhulul' ezitheni

Ezami-ke futhi

Usungiphakamisile

Ngaphezulu kwabo

Abangivukelayo m'na.

Usungikhulule

Kubo abantu bolaka

Ungikhululile.

49 Ngakho ngokubonga Nkosi

Phakathi kwezizwe,

Ngihubel' ibizo lakho

Ngizakukubonga.

50 Ukhululo olukhulu

Uluph' inkos' yakhe,

Njalo uyasitshengisa

Sona isihawu.

Kowakhe ogcotshiweyo

Yena uDavida

Kweyakhe yona inzalo

Kube nininini.

### Isihlabelelo 19

*Kumqondisi wokuhlabelela. Isihlabelelo sikaDavida.*

1 Amazulu atshengisa

Udumo lweNkosi,

Lomkhathi uyabonisa

Umsebenzi wayo.

2 Usuku lutshel' olunye

Lobusuku labo

Butshengisa lon' ulwazi

Kobuny' ubusuku.

3 Akukho-ke inkulumo

Awakho lamazwi

Lapho izwi labo linga-

sezwakali khona.

4 Inhlokomo yabo yona

Iphumile futhi

Isiphumel' emhlabeni

Emhlabeni wonke.

Lamazwi abo afika

'Mkhawulwen' womhlaba,

Umise phakathi kwawo

Idumba lelanga.5 Elinjengomyen' ephuma

Kuyo indlu yakhe,

Lithokoza njengeqhawe

Ligijim' umjaho.

6 Ukuhamba kwakhe khona

Sekuphumele-ke,

Ekucineni kwezulu

Yen' uhamba njalo.

Emaphethelweni alo

Akulalutho nje

Olufihliweyo kukho

Ukutshisa kwalo.

7 Oway' iNkosi umthetho

Wona uphelele,

Yiwo wona ophendula

Wona umphefum'lo.

Ubufakazi beNkosi

Buqinisekile,

Bona buhlakaniphisa

Yen' ongelalwazi.

8 EyeNkosi imilayo

Yonke ilungile,

Njalo iyajabulisa

Yona inhliziyo.

Owakhe uNkulunkulu

Wona-ke umthetho

Uhlanzekile njalo-ke

Ukhanyis' amehlo.

9 Ukuyesaba iNkosi

Mpela kucwebile,

Njalo-ke kuhlala kuze

Kube laphakade.

Izahlulelo zeNkosi

Ziqinisekile,

Impela zigezekile

Zilungile zonke.

10 Ziloyiseka kakhulu

'Kudlul' igolide,

Igolide elinengi

'Licengekileyo.

Zimnandi okudlulayo

Zona izinyosi

Njalo futhi izinyosi

Zon' ezilenhlanga.

11 Kanti eyakho inceku

Ilayiwe ngazo

Ekuzigcineni kwazo

Kulomvuz' omkhulu.

12 Ngubani na ozaziyo

'Ziphambeko zakhe?

Ngihlambululeke mina

Kwim'landu yensitha.

13 Gcin' inceku yakho kuzo

Ezokuzincoma,

Kazingabi lamandla bo

Khona phezu kwami.

Ngakho ngizakuba lakho

Khona ukuqonda,

Ngibe msulwa ecaleni

Lokon' okukhulu.

14 Kungathi wona amazwi

Awomlomo wami,

Kunye lazo izizindlo

Zenhliziyo yami

Zemukelwe phambi kwakho

Kuwe Nkosi yami,

Wena ungamandla ami

Lay' umhlengi wami.

### Isihlabelelo 20

*Kumqondisi wokuhlabelela. Isihlabelelo sikaDavida.*

1 'Nkosi kayikulalele

Ngosuku lohlupho

'Bizo leNkos' kaJakobe

Kalikuvikele.

2 Kayikuthumel' usizo

Luvel' kwezingcwele

Akuqinise ngamandla

Avel' eZiyoni.

3 Akukhumbule-ke yonke

Yakho im'nikelo

Njalo kakuwemukele

'Mhlatshelo wokutsha.

4 Manje ake akunike

Okumayelana

Layo inhliziyo yakho,

'Kenz' icebo lakho.

5 Siyakuthokoza kulo

Usindiso lwakho

Njalo ebizweni lika-

Nkulunkulu wethu

Sizamis' iziboniso

Ezingezethu bo.

INkosi izagcwalisa

Izicelo zakho.

6 Khathesi ngiyazi mina

Ukuthi iNkosi

Isindis' umgcotshwa wayo

Izakuzwa yena

Isezulwini elayo

Lona elingcwele

Ngamandla asindisayo

'Sandla sokunene.

7 Abanye bathemb' inqola

Lamabhiza kodwa

Thina sokhumbul' ibizo

LeNkosi uThixo.

8 Bayabuyiselwa phansi

Njalo sebewile

Kodwa thina sivusiwe

Futhi simi nje mpo.

9 Ake usisize Nkosi,

Kungathi inkosi

Njalo kayisilalele

Lapho sibizayo.

### Isihlabelelo 21

*Kumqondisi wokuhlabelela. Isihlabelelo sikaDavida.*

1 Inkosi izathokoza

Emandleni akho,

Nkosi kusindiso lwakho

Yothaba kakhulu.

2 Umnike izifiso ze-

yakhe inhliziyo

Kawumncitshang' isicelo

Sendebe yakhe bo.

3 Umvikel' ngezibusiso

Zakho ukulunga

Ubekil' ekhanda lakhe

'Mqhele wegolide.

4 Wacela kuwe impilo

Wena wasumupha

Ngitsho lobude bensuku

Ngokungapheliyo.5 Lukhulu udumo lwakhe

Kusindiso lwakho

Inhlonipho lobukhosi

Ubeke phez' kwakhe.

6 Ngob' umenze wambusisa

Ngokungapheliyo

Wamthokozisa kakhulu

Ngobakho ubuso.

7 Ngoba yona le inkosi

Ithemb' eNkosini

Ngaw' umusa woPhezulu

Kasoz' anyikinywa.

8 Isandla sakh' sizathola

Zonk' izitha zakho

'Sokunene sofumana

Abakuzondayo.

9 Wena wobenza babenje-

ngeziko lomlilo

Nges'khathi solaka lwakhe

'Nkosi yobaginya.

Ikuye intukuthelo

Njalo-ke umlilo

Wothi wona ubaqede

Du bona bonke bo.

10 Wochith' izithelo zabo

Khona emhlabeni

Leyabo yona inzalo

Kubantwan' babantu.

11 Ngokuba bazimisela

Okubi ngakuwe

Baceb' amaceb' amabi

Bengelakuwenza.

12 Wobenza bafulathele

Nxa usulungisa

Imitshok' ezintanjeni

Iqondiswe kubo.

13 Kawuphakanyiswe Nkosi

Emandleni akho,

Sohlabela sidumise

Awakho amandla.

### Isihlabelelo 22 L.M.

*Kumqondisi wokuhlabelela. NgoAjelethi Hashahari. Isihlabelelo sikaDavida.*

1 Thixo wami, Thixo wami,

Yini na ungitshiyile

Ukude lokungisiza

Lamazwi okukhala kwam'?

2 Thixo wami ngiyakhala

Emini kodw' awungizwa

Lesikhathin' sebusuku

Angilakho ukuthula

3 Kodwa uyingcwele wena

O wena ohleziyo bo

Kuzo izibongo zakhe

Yena uIsrayeli bo.

4 Obaba bethu bathemba

Kuwe, bathemba wena bo

Waze wena waba nguye

Obakhululayo bonke.

5 Bakhala khona kuwena

Njalo bona bakhululwa,

Bathembela ngakuwena

Abazange bayangiswe.

6 Kodwa ngingumswenya mina

Futhi angisuy' umuntu,

Ngilihlazo ebantwini

Bayangidelela bonke.7 Bonke abangibonayo

Bayangihleka usulu,

Batubhul' umlomo; bani-

kina amakhanda bethi:

8 Wayethemba eNkosini

Ethi yayizamkhulula,

Kayimkhulule sibone

Njengobana yayimthanda.

9 Kodwa wena unguye lo

Owangikhuph' esiswini,

Wangenza ngathemba ngise-

kuw' amabele kamama.

10 Ngalahlelwa ngakuwena

Kusukel' esizalweni,

UnguNkulunkulu wami

Kwasesiswin' sikamama.

11 Ungabi khatshana lami

Ngob' uhlupho luseduze,

Ngoba akakho yena-ke

Olakho ukungisiza.

12 Izinkunzi ezinengi

Sezingihanqile mina

ZeBashan' ezilamandla

Sezingigombolozele.

13 Zakhamisela ngakimi

Imilomo yazo njenge-

siphangayo laso esi-

bhongayo-ke isilwane.

14 Ngithululwe njengamanzi

Amathamb' am' ahlukene

'Nhliziyo yam' okwengcino

Incibilikile kimi.

15 'Mandl' am' ome sadengezi

'Limi lwam' lunamathele

'Mihlathin', ungilethile

Min' ethulini lokufa.

16 Ngob' izinja zing'hanqile,

'Nhlangano yababi ingi-

valele; bangibhoboza

Izandla lenyawo zami.

17 Amathambo ami wona

Ngingawabala ngalinye,

Bangikhangele kakhulu

Basebengijolozela.

18 Babelana ngezingubo

Zami omunye lomunye,

Benz' inkatho ngezembatho

Zami bancintisana bo.

19 Kodwa kawungabi kude

Lami-ke wena o Nkosi

Omandl' ami, phangisa bo

Ukuzangisiza mina.

20 Khulul' umphefum'lo wami

Kuyo yona-ke inkemba,

Isithandwa sami kuwo

Amandla awayo inja.

21 Ngisindise emlonyeni

Owaso-ke isilwane

Ngoba wena ungizwile

Empondweni zezinyathi.

22 Ngizamemezel' ibizo

Elakho kubafowethu

Phakathi kwalo ibandla

Ngizakukubonga wena.

23 Lin' abesaba iNkosi

Ibongeni lonke nzalo

KaJakobe liyesabe

Lonke nzalo ka'Srayeli.

24 Kadelanga kenyanyanga

Inhlupho yohluphekayo

Kafihlang' ubuso bakhe

Kodwa wezwakala kuye.

25 Ukubongwa kwami koba

Ngaw' ebandlen' elikhulu

Ngokhokhela izifungo

Phambi kwabamesabayo.

26 Abamnene bodla njalo

Basuthe babong' iNkosi

'Bay'dingayo; inhliziyo

Yenu yophila phakade.

27 Yonk' imikhawulo yezwe

Yokhumbula ibuyele

KwiNkosi lezizwe zonke

Zizakhonza phambi kwakho.

28 Ngokuba umbuso wona

Ungowayo iNkosi le,

Iyiyo le engumbusi

Phakathi kwezizwe zonke.

29 Bonk' abakhulupheleyo

Emhlabeni bazakudla

Kanjalo bazakukhonza

Bonke abay' ethulini.

Bazakhothama phambili

Kwakhe yena, njalo kakho

Ongaphilisa owakhe

Umphefum'lo ngokuthanda.

30 Inzalo izakumkhonza

Njalo izakubalelwa

Ngakuyo iNkosi yona

Kuso isizukulwana.

31 Bazafika bafakaze

Khona ukulunga kwayo

Kubantu abazazalwa

Ukuthi yenzile lokhu.

### Isihlabelelo 23

*Isihlabelelo sikaDavida.*

1 Umalusi wam' iNkosi

Angiyikuswela,

Emadlelwen' aluhlaza

Iyangilalisa.

2 Ngasemanzin' okuphum'la

Iyangiholela,

Ibuye ivuselele

Umphefum'lo wami

3 Endleleni zokulunga

Iyangiholela

Akungenxa yami, kodwa

Ngal' ibizo layo.

4 Loba ngisuke ngihambe

Kuso isigodi,

Ethunzini lakh' ukufa

Angesab' okubi.

Ngokuba wena ulami

Lay' intonga yakho,

Lalo udondolo lwakho

Ziyangiduduza.

5 Wendlal' itafula lami

Phambi kwezitha zam',

Ugcobil' ikhanda lami

'Nkezo yam' igcwele.

6 Impel' okuhle lomusa

Kuzangilandela

Kuzo zonke izinsuku

Ezempilo yami. Njalo sengizakuhlala

Phakathi kway' indlu,

Kuyo engeyay' iNkosi

Kub' ephakadeni.

### Isihlabelelo 24

*Isihlabelelo sikaDavida.*

1 Umhlaba ungoweNkosi

Lokugcwala kwawo,

Izwe lonke labo aba-

hlezi kulo lonke.

2 Ngokuba wawusekela

Phezu kwezinlwandle,

Wawumisa yena phezu

Kwazo impophoma.

3 Nguban' ozakwenyukela

Entaben' yeNkosi?

Ngubani ozakumana

'Ndawen' yay' engcwele?

4 Nguyen' olezandla zakhe

Ezigeziweyo,

Yena onhliziyo yakhe

Ehlanzekileyo.

Ngongaphakam'sang' owakhe

'Mphefum'lw' ezenini,

Ongazange njal' afunge

Ngokuyinkohliso.

5 Uzakwem'kel' 'zibusiso

'Zivel' eNkosini,

Lokulunga kuNkulunkul'

Wosindiso lwakhe.

6 Yilesisizukulwana

Sabamdingayo bo,

Abading' ubuso bakho

O wena Jakobe.

7 Phakam'san' inhloko zenu

Lina amasango,

Phakanyiswani minyango

Yasephakadeni.

Ukuze ingen' iNkosi

Yokukhazimula.

Ingubani iNkosi le

Yokukhazimula?

8 Yiyo iNkos' elamandla

Impel' ilamandla,

YiNkosi elobuqhawe

Khona kuyo impi.

9 Phakam'san' inhloko zenu,

Lina amasango,

Yebo liyiphakamise

M'nyango yaphakade.

10 Ke izangena iNkosi

Yokukhazimula.

Ingubani iNkosi le

Yokukhazimula?

INkosi eyamabandla

Iyiyo iNkosi

Iyiyo iNkosi yona

Yokukhazimula.

### Isihlabelelo 25 S.M.

*EsikaDavida.*

1 Kuwe wena Nkosi

Ngiphakamisela

Umphefum'lo wami kuwe

Ngiwuphakamise.

2 Nkosi ngikuthemba

Kangingayangeki,

Zinganqobi phezu kwami

Izitha ezami.3 Abakulindayo

Kabangayangeki,

Abonayo ngamabomu

Kababe lenhloni.

4 Ngitshengise Nkosi

Izindlela zakho,

Ngifundise imikhondo

Yakho Nkosi yami.

5 Kawungikhokhele

Mina-ke ngakulo

Lona iqiniso lakho

Njalo ngifundise.

Ngoba uyiNkosi

Yosindiso lwami,

Kuwe ngizakulindela

Kulo lonk' usuku.

6 Khumbula bo Nkosi

Isihawu sakho

Lobubele bakho ngoba

Busuka phakade.

7 Ungazikhumbuli

'Zono zobutsha bam',

Leziphambeko ezami.

Ngaw' umusa wakho

Ngikhumbule mina.

Ngenxa yokulunga

Okwakho kuphela Nkosi

Ungikhumbule nje.

8 Ilungil' iNkosi

Iqondile yona,

Ngakho izakufundisa

Izoni ngendlela.

9 Abamnene bona

Izabaqondisa

Ekwahluleni, lendlela

Yay' ibafundise.

10 Indlela zeNkosi

Ngum'sa leqiniso

Kwabagcin' uvumelwano

Lemilayo yayo.

11 Ngokwebizo lakho

Nkosi uxolele

Isiphambeko sami-ke

Ngokuba sikhulu.

12 Ngubani na yena

Owesab' iNkosi?

Yiyo ezakumfundisa

'Ndlel' ayikhethayo.

13 Umphefum'lo wakhe

Wohlal' uchelese,

Layo eyakhe inzalo

Yofuya ilizwe.

14 Imfihlo yeNkosi

'Kwabayesabayo,

Njalo izabatshengisa

Isivumelwano.

15 Amehlw' am' ahlezi

Ebhek' eNkosini

Ngob' ihlwith' inyawo zami

Khona embuleni.

16 Phendukela kimi

Ungihawukele

Ngokuba ngilesizungu

Ngihluphekile m'na.

17 Inhlupho ezayo

Inhliziyo yami

Zandile, ngikhuphe mina

Kunhlupheko zami.

18 Bona uhlupho lwam'

Lobuhlungu bami

Njalo uzixolele-ke

Zonk' izono zami.

19 Khangel' izitha zam'

Ngoba zinengi bo

Ziyangizonda mina-ke

Ngenzondo yolunya.

20 Lond' umphefum'lo wam'

Njal' ungikhulule

Ngingabi lanhloni ngoba

Ngithembele kuwe.

21 Akuth' ubuqotho

Lakho ukuqonda

Ngilonde bo ngoba mina

Ngilindele kuwe.

22 Nkulunkulu mhlenge

Yen' uIsrayeli

O Nkosi kuzo zonke bo

Izinhlupho zakhe.

### Isihlabelelo 26

*EsikaDavida.*

1 Ngahlulele wena Nkosi

Ngoba ngihambile

Kubo ubuqotho bami

Njalo ngithembile

Kuyo yon' iNkosi yami

Ngenxa yakho lokhu

Mina angisoze ngibe

Ngisatshelela bo.

2 Ngihlolisise o Nkosi

Njalo ungilinge,

Uhlolisise izinso

Lenhliziyo yami.

3 Ngoba owakho umusa

Ukhona phambili

Kwamehlo ami, ngihambe

Ngeqiniso lakho.

4 Kangihlalanga lababi

Abantu kanjalo,

Kangihambanga labo nje

Abazenzisayo.

5 Ngilizondile ibandla

Labenza okubi,

Njalo angiyikuhlala

Labaxhwalileyo.

6 Ngizagez' izandla zami

Ngoba sengimsulwa,

Ngizazingelez' ilathi

Elakho o Nkosi.

7 Ukuze ngifakaze nge-

lizwi lokubonga,

Ngikhuluma ngazo zonke

'Zimangalis' zakho.

8 Nkosi ngiyathand' inhlalo

Yayo indlu yakho,

Lalaph' okuhlala khona

Inhlonipho yakho.

9 Kawungabuth' umphefum'lo

Wami lazw' izoni,

Labo kuyw' impilo yami

Labantu begazi.

10 Ngakuzo izandla zabo

Kukhona ububi,

Kwezokunene kugcwele

'Nzuzo yenkohliso.

11 Kodwa mina ngizahamba

Ebuqothweni bam',

Ngihlenge-ke futhi ube

Lesihawu kimi.

12 Unyawo lwami lumile

Ebutshelezini,

Ngizabusisa iNkosi

Ngisemabandleni.

### Isihlabelelo 27

*EsikaDavida.*

1 INkosi iyikukhanya

Kwami losindiso

Lwami. Njalo-ke ngubani

Engizamesaba?

Inkosi yon' ingamandla

Awempilo yami,

Ngubani yini engiza-

kumesaba yena?

2 Nxa zon' izikhohlakali

Lazo izitha zam'

Lalabo abayizitha

Beza phezu kwami.

Ukuze bona bayidle

Yona inyama yam',

Bona-ke bayakhubeka

Bawele phansi bo.

3 Lob' ibutho ling'hanqile

Kangiyikwesaba,

Lob' impi ingivukele

Kulokhu ngothemba.

4 Kunye engikufisayo

ENkosini, lokhu

Ngizadinga ukuhlala

Endlini yeNkosi.

Ngensuku zonk' zempilo yam'

Ukubon' ubuhle

BeNkosi ngibuze ngise-

thempelini layo.

5 Ngoba ngaso isikhathi

Salo uhlupho bo,

Yona izakungifihla

Kwelayo idumba.

Kuyw' insitha yendlu yayo

Izakungifihla,

Izakungibeka phezu

Kwalo idwala-ke.

6 Lakhathes' ikhanda lami

Lizaphakanyiswa

Phezulu kwezitha zami

'Zingihanqileyo.

'Thenteni layo ngoy'nika

'M'hlatshel' yentokozo.

Ngihlabelele ngihube

'Zibongo zeNkosi.

7 Zwana-ke, o Nkosi yami

Lapha ngikhalayo

Ngezwi lami, ube lom'sa

Kim' ungiphendule.

8 Lapho usutshilo: Dinga

Ubuso obami.

Inhliziyo yami yathi:

Ngizakubudinga.

9 Ungaze wangifihlela

Obakho ubuso,

Ungayilahli inceku

Yakho olakeni.

Ubunguy' umsizi wami

Ungangiyekeli

Ungangitshiy' Nkulunkulu

Wosindiso lwami.

10 Lapho ubaba lomama

Bengitshiya mina,

Kuzakuth' iNkosi yami

Izangemukela.

11 Ngifundis' indlela yakho

Nkosi, ngikhokhele

Endlelen' eqondileyo

Ngenxa yezitha zam'.

12 Ungaze wanginikela

Entandweni yazo

Entandweni yezitha zam'

Zon' izitha zami.

Abafakazi bamanga

Sebengivukele,

Labo abaphefumula

Sona isihluku.

13 Ngabe ngadela-ke uba

Ngingakholw' ukuthi,

Ngabon' ubuhle beNkosi

'Zwen' labaphilayo.

14 Lindela kuyo iNkosi

Woba lesibindi,

Yoqinisa inhliziyo

Yakho, lind' iNkosi.

### Isihlabelelo 28

*EsikaDavida.*

1 Ngizakhala kuwe Nkosi

Wena dwala lami,

Ungavali izindlebe

Zakho zona kimi

Hlezi nxa uthule mina

Ngifanane labo

Abawayo nxa besiya

Phansi emgodini.

2 Zwana izwi lokuncenga

Nxa ngikhala kuwe,

Nxa ngiphakamis' izandla

Kundawo engcwele.

3 Ungaze wangidonsa-ke

Lezikhohlakali,

Kanye labenzi bobubi

Betsho ukuthula

Kubo-ke omakhelwane

Abangababo bo,

Kodwa ububi bukhona

Kwezab' inhliziyo.

4 Baphe njengezenzo zabo

Njengenkohlakalo

Eyemizamo yabo bo

Banike-ke bona.

Baphe ngokwemisebenzi

Eyezandla zabo

Ubanike khona lokho

'Kubafaneleyo.

5 Kabanak' imisebenzi

YeNkosi lokwenza

Kwezandla zayo, bochithwa

Bona bangakhiwa.6 Kayibusiswe iNkosi

Ngoba ilizwile,

Lona-ke ilizwi lakho

Ukuncenga kwami.

7 INkos' ingamandla ami

Lelami ihawu,

Yona inhliziyo yami

Ithembela kuyo.

Njalo-ke sengisiziwe,

Lenhliziyo yami

Iyathokoza kakhulu

Ngohlabela kuyo.

8 INkos' ingamandla abo

Njalo ingamandla

Awakho ukusindisa

Ogcotshiwe wayo.

9 Sindisa abantu bakho

Ubusise ifa

Lakho, ubondle bona bo

Ubaphakamise.

### Isihlabelelo 29

*Isihlabelelo sikaDavida.*

1 Nikanin' iNkos' udumo

Lin' elilamandla,

Nikanin' iNkos' udumo

Njalo law' amandla.

2 Nikanin' iNkos' udumo

Lufanel' ibizo

Layo, likhonze iNkosi

Kubuhl' obungcwele.

3 Izwi leNkosi liphezu

Kwamanzi lomdumo

INkosi ikhona phezu

Kwamanz' amakhulu.

4 Izwi leNkosi lilawo

Amandl' amakhulu,

Ilizwi leNkosi lilo-

dumo olukhulu

5 Izwi leNkosi lephula

Imisedare, ye,

'Nkosi yephul' im'sedare

EseLebanoni.

6 Iyayenza iqolotshe

Njengalo ithole,

ILebanon' leSiriyon'

Sathole lenyathi.

7 Ilizwi leNkosi lona

Liyehlukanisa

Wona amalangabi-ke

Awawo umlilo.

8 Izwi leNkosi liyayi-

nyikiny' inkangala

INkosi layw' inyikinya

EyaseKadeshi.

9 Ilizwi leNkosi lenza

Impala zizale,

Lihlubula amahlathi

Elayo ilizwi.

Ethempelini elayo

Bonke bon' abantu

Bakhulume ngal' udumo

Olwayo iNkosi.

10 INkosi ihlezi phezu

Kwempophoma, yebo,

INkos' ihlezi ibusa

Kub' ephakadeni.

11 INkosi izakunika

Amandl' ebantwini,

Ibusis' abantu bayo

Ngokuthula kwayo.

### Isihlabelelo 30

*Isihlabelelo. Ingoma yokwehlukaniswa kwendlu kaDavida.*

1 Ngizakudumisa Nkosi

Ngoba wena usu-

ngiphakamisile njalo

Wenz' izitha zami

2 Zingajabuli phezu kwam'

Nkosi Mlimu wami

Ngikhalile khona kuwe,

Ungisilisile.

3 Nkos' ukhuphile owami

'Mphefum'lw' engcwabeni,

Ungigcinile ngiphila,

Ngingatshon' kumgodi.

4 Hlabelelan' eNkosini

Lina ngcwele zayo,

Libonge ngokukhunjulwa

Kobungcwele bayo.

5 Ngob' ulaka lwayo lumi

Kodw' isikhatshana,

Khona emuseni wayo

Kukhona impilo.

Ukulila kuyahlala

Okobusuku nje,

Kodwa kuz' ukujabula

Khona ekuseni.

6 Njalo kikho khona uku-

phumelela kwami

Ngitsholo ukuthi angi-

soze nginyikinywe.

7 Nkosi, ngakh' umusa wakho

Umis' intaba yam'

Yaqina, wafihl' ubuso

Bakho, ngahlupheka.

8 Ngikhalile kuwe Nkosi,

Njalo ngakuyona

Sengenzile isicelo

Sami eNkosini.

9 Kulenzuzo bani lapho

Egazini lami

Nxa ngingena khona kulo

Igodi phansi na?

Luzakukudumisa na

Lona lolothuli?

Lutshumayele ngalo na

Iqiniso lakho?

10 Zwana Nkosi, njalo ube

Lesihawu kimi,

Nkosi, woba nguye lowo

Ongumsizi wami.

11 Usukuguqule khona

Ukulila kwami

Wakwenza kwaba yikho nje

Khona ukusina.

Wangikhupha izigqoko

Zawo amasaka,

Wasungembathisa ngayo

Yona intokozo.

12 Ukuze udumo lwami

Lukuhlabelele

Zona indumiso kuwe

Njalo lungathuli.

Nkosi, Nkulunkulu wami,

Ngizakukunika

Ukubongwa kuze kube

Lasephakadeni.

### Isihlabelelo 31

*Kumqondisi wokuhlabelela. Isihlabelelo sikaDavida.*

1 Kuwe Nkosi ngiyathemba,

Ngingabi lanhloni,

Kawungikhulule wena

Ngokulunga kwakho.

2 Thob' indlebe yakho kimi,

Ngihleng' ngokutshetsha,

Ube 'dwal' eliqinile,

'Ndlu yosindiso lwam'.

3 Ngob' ulidwala elingi-

vikelayo, ngakho

Ngenxa yelakho ibizo

Ngihol' ngiqondise.

4 Ngixakulul' embuleni

'Bangithiye ngalo

Ensitha njengokubana

Ungamandla ami.

5 Kusandla sakho nginika

Umoya wami nje,

Ungihlengile, o Nkosi

Thixo weqiniso.

6 Ngizondile abananza

Amanga ayize,

Kodwa mina ngiyathemba

Khona eNkosini.

7 Ngizathaba, ngithokoze

Kusihawu sakho,

Ngokuba ucabangile

Usizi lwami-ke.

Wena usuwazile bo

Owami wona nje

Umphefum'lo uphakathi

Kwayo inkathazo.

8 Kawungivalelanga bo

Kusandla sesitha,

Umisil' inyawo zami

Kundawo ebanzi.

9 Ngihawukele o Nkosi,

Ngikulo uhlupho,

Usizi lungidl' ilihlo,

Lomoya lesisu.

10 Impilo yami ichithwa

Kusizi-ke njalo

Iminyaka yami layo

Ekububuleni.

Amandl' ami ayaphela

Ngenxa yazo izi-

phambeko ezami, lawo

'Mathambo aphela.

11 Ngaba yinhlekisa kuzo

Izitha zam' zonke,

Langokukhethekileyo

Kubomakhelwane.

Njalo ngabesaba labo

Abazana lami,

Abangibonayo endle

Bangibalekela.

12 Ngilitshelwe engqondweni

Samunt' ofileyo,

Ngiyafanana lesitsha

Esephuliweyo.

13 Ngokuba sengikuzwile

Ukuhleb' kwenengi,

Ukwesaba kwangihanqa

Inhlangothi zonke.

Lapho benza amacebo

Amelana lami,

Beceba ukuyisusa

Yon' impilo yami.

14 Kodwa mina ngathembela

Kuwe wena Nkosi,

Njalo ngangisithi: Wena

'NguNkulunkulu wam'.

15 Izikhathi zami zikho

Esandleni sakho,

Ngikhulule esandleni

Esezitha zami

16 Lakwabangizingelayo.

Khanyisa ubuso

Bakhw' encekwini uhlenge

Mina ngom'sa wakho.

17 Kangingayangeki Nkosi,

Ngibizile wena,

Kabayangeke ababi

Bathul' engcwabeni.

18 Kazithuliswe indebe

'Zikhulum' amanga,

Ziziqhenya ngokweyisa

Yen' olungileyo.

19 Hay' ubukhulu bobuhle

Bakh', obubekele,

Ubekele bona labo

Abakwesabayo,

Khona okulungisele

Wakusebenzela

Abathembela ngakuwe

Kunzalo yabantu!

20 Uzabafihla ensitha

Yobukhona bakho,

Kukuzigqaja kwabantu.

Uzakubalonda

Uzabagcina ngasese

Edumbeni lakho

Kukho ukuphikisana

Kwazo izindimi.

21 Kayibusiswe iNkosi,

Engibonisile

Um'sa way' oyisimanga

Kumuz' oyinqaba.

22 Ngokuba ngitshilo kukho

'Kuphangisa kwami,

Ngiqunyiwe phambi kwawo

Won' amehlo akho.

Kodwa-ke ulizwile nje

Lonk' ilizwi lami

Lakho ukuncenga kwami

Nxa ngikhala kuwe.

23 O, thandanini iNkosi

Lonk' bangcwele bayo.

Ngokuba yona iNkosi

Iyalondoloza

Bona abathembekayo.

Iyaphindisela

Bona abazigqajayo

Kakhulukazi bo.

24 Woba lesibindi ngoba

Yen' uzaqinisa

Inhliziyo yenu lina

Bathemb' eNkosini.

### Isihlabelelo 32

*EsikaDavida. Masikhili.*

1 Um'ntu low' uyabusiswa

Oxolelwe konke

Ukuphambeka lesono

Sisibekelwe du.

2 Uyadel' umunt' iNkosi

Engambalelanga

Ubub' emoyeni wakhe

Akalabuqili.

3 Ekuthuleni kwami zwi

Agug' amathambo

Ami ngokubhonga kwami

Usuku lonke nje.

4 Emini lasebusuku

Esakho isandla

Sibe nzima phezu kwami.

Ubumanzi bami

Sebuguquliwe baba

Njengakho khona-ke

Ukoma okwalo lona

Ihlobo lelo bo.

5 Ngasivum' isono sami

Kuwe, lab' ububi

Angibufihlanga kuwe

Ekusithekeni.

Ngathi: Ngizavum' kuNkosi

'Ziphambeko zami

Waxolel' ububi baso

Esami isono.

6 Ngakho-ke bonke abale-

Nkosi bothandaza

Kuwe ngesikhathi onga-

tholakala ngaso.

Mpela esikhukhuleni

Samanz' amanengi

Kawasoz' afinyelele

Khona duze laye.

7 Wena uyindawo yami

Yokucatsha njalo

Uzakungilondoloza

Kuzo inhlupheko.

Wena uzakungihanqa

Inhlangothi zonke

Ngazo izingoma zayo

Inkululo; yebo.

8 Ngizakulay' ngifundise

Indlela ozayi-

hamba wena, ngikuhole

Ngelami ilihlo.

9 Ungabi njengal' ibhiza,

Layo imbongolo,

Zona-ke ezingelakho

Ukuqondisisa.

Emlonyeni ziletomu

Ezibanjwa ngalo,

Hlezi zisondele khona

Eduzane lawe.

10 Insiz' ezinengi ziza

Kuzikhohlakali

Othembele eNkosini

Wohanqwa ngumusa.

11 Thokozani eNkosini

Abalungileyo,

Lijabule lina aba-

qothw' enhliziyweni.

### Isihlabelelo 33

1 Thokozani eNkosini,

Lina balung'leyo,

Ngoba khona ukubonga

Kufanel' oqotho.

2 Bongan' iNkosi ngechacho,

Hlabela ngogubhu,

Langechacho elentambo

Ezilitshumi-ke.

3 Yihlabeleleni yona

Ihubo elitsha,

Tshayanini kuhle lenze

Umsindo omkhulu.

4 Ngoba ilizwi leNkosi

Phela liqondile,

Yonk' eyayo im'sebenzi

Yenz'wa ngeqiniso.

5 Iyathanda ukulunga

Lakho ukwahlula,

Umhlaba ugcwele ngakho

'Kulunga kweNkosi.

6 Ngalo ilizwi leNkosi

Amazul' enziwe

Ngomoya womlomo wayo

Kwadalwa konkana.

7 Ibuthel' amanz' olwandle

Wonke njengenqwaba,

Iyabekel' ukutshona

Kuzo iziphala.

8 Kakuthi wonke umhlaba

Wesabe iNkosi,

Abahlez' ezweni bonke

Bame bay'hloniphe.

9 Ngoba yona yakhuluma,

Khona kwenzakala,

Yatsho owayo umlayo,

Kwema kwaqina nko.

10 INkos' icitha icebo

Elabahedeni,

Yenz' amacebo abantu

Angaphumeleli.

11 Icebo leNkosi lima

Kub' ephakadeni,

Lem'khumbulo yenhliziyo

Kuzizukulwana.

12 Siyadel' isizwe esi-

loThix' oyiNkosi,

Abant' ebakhethileyo

Babe 'lifa layo.

13 INkosi bo ikhangele

Isemazulwini

Iyabon' amadodana

Awabantu wonke.

14 Ikundawo yokuhlala

Ikhangela phezu

Kwabo bonke abahlali

Bawo won' umhlaba.

15 Iyazenza inhliziyo

Zabo zifanane,

Iyanakana-ke yonke

Im'sebenzi yabo.

16 Kayikw' inkos' esindiswa

Ngobunengi bempi,

'Siqhwaga asikhululwa

Ngamandl' amakhulu.

17 Ibhiza yinto eyize

Njengayo inqaba,

Lingekhulule loyedwa

Ngawalo amandla.

18 Bona, ilihlo leNkosi

Liphezu kwab' aba-

yesabayo, labathemba

Kuw' umusa wayo.

19 Ukukhulul' im'phefum'lo

Yabo kukh' ukufa,

Ukugcina bephilile

Lakuyo indlala.

20 Imiphefumulo yethu

Ilindel' iNkosi,

Ilusizo yona njalo

Lesihlangu sethu.

21 Ngoba inhliziyo yethu

Yothokoza kuyo,

Sithembele ebizweni

Layo elingcwele.

22 Akuthi umusa wakho

O Nkos' ube phezu

Kwethu, njengalokhu thina

Sithembela kuwe.

### Isihlabelelo 34

*EsikaDavida, eseguqule ukuziphatha kwakhe phambi kukaAbhimeleki, owamxotshayo wahamba.*

1 Ngizayibonga iNkosi

Ngezikhathi zonke,

'Ndumiso zayo zihlala

Emlonyeni wami.

2 Umphefum'lo wami uza-

zincoma ngeNkosi,

Abathobekileyo ka-

bezwe bajabule.

3 Ye khulisani iNkosi

Lina kanye lami,

Kasiphakamis' ibizo

Layo kanyekanye.

4 Ngayidinga yon' iNkosi,

Yabuya yangizwa,

Yasingikhulula kikho

Konk' ukwesaba kwam'.

5 Bona bakhangela kuyo

Bakhanyiswa bonke,

Ubuso bab' abuzange

Bube lezinhloni.

6 Lo umyanga wasekhala,

INkosi yamuzwa

Yamsindisa kuzo zonke

Inhlupheko zakhe.

7 Ingilosi eyeNkosi

Ibazungezile

Bona abayesabayo

Iyabakhulula.

8 Nambithanini libone

Ukuthi iNkosi

Ilungil', ubusisiwe

'Munt' othemba kuyo.

9 Yesabeni yon' iNkosi,

Lin' bangcwele bayo,

Ngoba kakukh' ukuswela

Kwabayesabayo.

10 Izingonyama ezintsha

Ziswela, zilambe,

Kodwa abading' iNkosi

Kabaswel' okuhle.

11 Wozanini-ke bantwana,

Lilalele kimi

Ngizathi ngilifundise

Ukwesab' iNkosi.

12 Ngubani umunt' ofisa

Impilo, othanda

Insukw' ezineng' ukuze

Abone okuhle?

13 Londa ulimi olwakho

Kokubi, lowakho

Umlomo ungakhulumi

Yona inkohliso.

14 Suka ebubini, wenze

Okulungileyo,

Dingisisa ukuthula

Njal' ukulandele.

15 Amehlo eNkos' aphezu

Kwabalungileyo

Lendlebe zayo ziyezwa

Ukukhala kwabo.

16 Ubuso beNkosi bume-

lene lab' ababi

Ukuqum' ukukhunjulwa

Kwabo emhlabeni.

17 'Balungileyo bakhala

INkosi yabezwa,

Yabakhupha kuzo zonke

Inhlupheko zabo.

18 INkos' iseduze labo

'Bephuk' inhliziyo,

Iyabasindisa aba-

moy' odabukile.

19 Zinengi inhlupho zakhe

Ongolungileyo,

Kodw' iNkos' iyamkhulula

Kuzo zonke zona.

20 Iyagcina wonke wona

Amathambo akhe,

Kungephuki libe linye

Kuwo wona wonke.

21 Ububi buzabhubhisa

Okhohlakeleyo,

Labazond' abalungile

Bazatshabalala.

22 INkos' ihleng' umphefum'lo

Wezinceku zayo

Othemba kuyo iNkosi

Kasoze alahlwa.

### Isihlabelelo 35

*EsikaDavida.*

1 O Nkosi melana labo

Abamelana lam',

Ulwe wena labo bonke

Abangilwisayo.2 Uthathe lona ihawu

Laso isihlangu,

Ungivikel' ungimele

Ube lusizo lwam'.

3 Hwatsh' umkhonto uvimbele

Abangihluphayo,

Utsho kumphefum'lo wami,

Ngilusizo lwakho.

4 Kabaphanjaniswe bona

Njalo bayangiswe

Labo abawudingayo

Umphefum'lo wami.

Kababuyiselwe emva

Bahlatshwe ngenhloni

Abangicebela bona

Ukungona mina.

5 Kababe njengamakhoba

'Phephethwa ngumoya,

Ingilosi eyeNkosi

Kayibaxotshe nje.

6 Ibe mnyam' indlela yabo

Njalo itshelele,

Lengilosi eyeNkosi

Kayibazingele.

7 Singekho isizatho bo

Sebengifihlele

Lona elabo imbule

Phakathi komgodi.

Okuthi nje kungelaso

Sona isizatho

Bawugebhele umgodi

Umphefum'lo wami.

8 Kayehlele phezu kwakhe

Yon' im'cibitshelo

Engayilindele, njalo

Elakhe imbule

Alifihlileyo kali-

mbambe umninilo.

Yona leyw' incithakalo

Umyekele awe.

9 Uzajabul' umphefum'lo

Wami eNkosini,

Uzathokoza impela

Kusindiso lwayo.

10 Wonk' amathamb' ami othi:

Nkosi ngubani na

Ofana lawe ohlenga

Ongumyanga kuye,

Kolamandla kulaye bo,

Yebo, ongumyanga

Laye oswelayo kuye

Yena omphangayo?

11 Kwavuka abafakazi

Abamanga wodwa,

Bengicala ngemilandu

Engingayaziyo.

12 Bangivuza okubi bo

Ngokuhle, ukuze

Bona bawuphange wona

Umphefum'lo wami.

13 Kodwa mina, nxa begula

Izigqoko zami

Zona zazingamasaka

Ngawuthobisa bo

Owami umphefumulo

Ngokuzila njalo

Owami umthandazo bo

Ubuyele kimi.

14 Ngaziphatha kwangazani

Laye nje ngumngane

Wami kumbe umfowethu,

Ngaz'thobela phansi

Ngothobeko olukhulu

Njengaye yena lo

Olilela unina nje

Yena ongasekho.

15 Kodwa bona bathokoza

Ngisenhluphekweni,

Babuthana ye ababi

Emhlanganwen' yabo.

Bangihlanganisile nje

Mina bengingazi

Bangihlikizile bona

Kabayekelanga.

16 Belabazenzisi aba-

ngiklolodelayo,

Bangigedlel' amazinyo

Awabo-ke bona.

17 Nkosi koze kube nini

Ulokh' ukhangele?

Kawuhlenge owami bo

Wona umphefum'lo

Kuzo izincithakalo,

Njalo lomthandwa wam'

Kuwo wona amandl' abo

Azo izilwane.

18 Ngizakubong' ebandleni

Elikhulukazi,

Ngikudumise phakathi

Kwabaneng' abantu.

19 Ungabavumeli labo

Abayizitha zam'

Ngaphandle kwesizatho-ke

Bajabule ngami.

Ungabavumeli njalo

Bengiciyozela

Ilihlo abangizonda

Ngaphandl' kwesizatho.

20 Kazikhulum' ukuthula,

Ziceba amanga

Ngalabo abathuleyo

Khona elizweni.

21 Yebo bangikhamisele

Imilomo yabo

Bethi: Aha ha ilihlo

Lethu limbonile.

22 Lokhu ukubonile bo

Nkosi, ungathuli,

Kawungathuli o Nkosi

Ungabi kude lam'.

23 Zivuse uvukele-ke

Ilungelo lami

Lendaba yam', Nkulunkulu

Wami Nkosi yami.

24 Ngahlulele Nkosi, Thixo

Wami, ngokulunga

Okwakho, kabangaze ba-

jabula phezu kwam'.

25 Kabangatsho enhliz'yweni

Zab' ukuthi: Aha

S'yakufuna, kabangatsho:

Simginyile yena.

26 Kababe lenhloni njalo

Baphambane bonke

Abathokoza nxa bengi-

limaza mina nje.

Bagqokise ngezinhloni

Njalo lendumazo

Lab' abazikhukhumeza

Khona phambi kwami.

27 Kabajabule ngomsindo

Njalo bathokoze

Labo abathandanayo

Lokulunga kwami.

Kayikhuliswe iNkosi,

Ngoba ilothando

Kukho ukuphumelela

Kwayw' inceku yayo.

28 Njalo olwami ulimi

Lukhuluma ngakho

Ukulunga lokubonga

Kwakho usuk' lonke.

### Isihlabelelo 36

*Kumqondisi wokuhlabelela. EsikaDavida, inceku kaNkulunkulu.*

1 Isono somubi sithi

Kunhliziyo yami,

Kakukho ukuyesaba

INkos' 'mehlwen' akhe.

2 Uyazikhohlisa yena

Emehlweni akhe

Kuze kuficwe icala

Lakhe lizondeka.

3 Amazwi omlomo wakhe

'Bubi lenkohliso,

Uyek' ukuhlakanipha

Lokwenza okuhle.

4 Uyaceb' ukungalungi

Elel' ecansini,

Umi endleleni embi

Kenyanyi ububi.

5 Isihawu sakho Nkosi

Sisemazulwini,

Njal' ukuthembeka kwakho

Kufik' emafini.

6 Ukulunga kwakho khona

Kufanana lazo,

Kunjengalezozintaba

Ezinkulukazi.

'Zigwebo zakho zijule

Kakhulu; o Nkosi

Uyalondoloz' abantu

Lezinyamazana.

7 Hayi ubuhle bothando

Olomusa wakho

O Nkulunkulu, ngakho-ke

'Bantwana babantu

Bona-ke bayalibeka

Ithemba elabo

Ngaphansi komthunzi wawo

Amaphiko akho.

8 Bosuthiswa ngamanono

Endlu yakho mpela.

Ubanathis' imifula

Yenjabulo yakho.

9 Ngoba kuwe kulomthombo

Wayo yon' impilo,

Ekukhanyen' kwakho siza-

bona ukukhanya.

10 Qhubela umusa kubo

'Bakwaziyo wena,

Lokulunga kwakho kubo

'Banhliziyw' eqotho.

11 Yal' ukuth' unyawo loku-

ziqhenya lung'khube

Lesandla somkhohlakali

Singisuse mina.

12 Nampo abenza okubi

Bawile, baphoswa

Phansi, njalo kabasoze

Baphinde bavuke.

### Isihlabelelo 37

*EsikaDavida.*

1 Ungabozikhathaza bo

Ngabenza okubi,

Ungabi lamona ngabo

Abenza okubi.

2 Ngoba masinya baqunywa

Njengabo utshani,

Babune njengezimila

Zon' eziluhlaza.

3 Themb' iNkosi wenze khona

Okulungileyo,

Wohlala ezweni, qotho

Uzakondliwa-ke.

4 Jabula njalw' eNkosini,

Njal' izakunika

Zona izifiso zayo

Inhliziyo yakho.

5 Nikela indlela yakho

ENkosini, themba

Kuyo, izakukwenzela

Konke kuphelele.

6 Izaveza ukulunga

Okwakho njengakho

Ukukhanya lokugweba

Kwakho okwemini.

7 Phumula eNkosini-ke,

Njalo-ke ulinde

Ngokubekezela kuyo.

Ungazikhathazi

Ngenxa yophumelelayo

Endleleni yakhe,

Ngenxa yomuntu esenza

Amaceb' amabi.

8 Yekel' ukuthukuthela,

Utshiye ulaka,

Ungazihluphi lakanye

Ngokwenza okubi.

9 Ngoba abenzi bobubi

Bazaqunywa juqu,

Abalinda eNkosini

Bazakudla izwe.

10 Sekuyisikhatshana nje

Omubi aphele,

Cingisis' indawo yakhe

Ungakuyibone.

11 Kodwa abachumileyo

Bazakudla izwe,

Ngobunengi bokuthula

Bazithokozise.

12 Okhohlakeley' uceba

Ngay' olungileyo,

Egedla phezulu kwakhe

Ngamazinyo akhe.

13 INkosi izakumhleka

Ngoba iyabona

Ukuthi usuku lwakhe

Luzakumfikela.

14 Abakhohlakeleyo ba-

hotshile inkemba,

Bagobis' umtshoko wabo

'Kubawisa phansi

Abampofu labasweli,

Ukubabulala

Bona abaqondileyo

Ekuziphatheni.

15 Inkemba yab' izangena

Kwezab' inhliziyo,

Imitshoko yabo iza-

kuqanyulwa yonke.

16 Okuncinyane alakho

Yen' olungileyo

Kudlul' inotho yababi

Bona abanengi.

17 Ngoba ingalo zababi

Zizephulwa zonke,

Kodw' iNkosi iyamisa

Abalungileyo.

18 Izinsuku zabaqotho

INkos' iyazazi,

Ilifa labo lohlala

Kube njalo njalo.

19 Abayikuba lenhloni

Ngesikhath' esibi,

Langensuku ezendlala

Bazakusuthiswa.

20 Kodw' ababi bazabhubha

Lezitha zeNkosi

Njengamafutha ezimvu

Zotshiswa ziphele.

21 Ababi bayaboleka

Bengabuyiseli,

Olungiley' ulomusa

Njalo uyaphana.

22 Ababusisiwe nguye

Ilizwe ngelabo,

Kanti abathukiweyo

Bazaqunywa bonke.

23 Uhambo lolungileyo

Luphethwe yiNkosi,

Njalo yona ijabula

Endleleni zakhe.

24 Lanxa esiwa kayiku-

lahlwa phansi yena,

INkosi iyamsiza-ke

Ngesayo isandla.

25 Sake sakhon' isikhathi

Engangisemutsha,

Manje sengimdala mina,

Kang'zange ngimbone

Olungileyo elahlwa,

Njalo lenhlalweni

Yenzalo yakhe ihamba

Icela ukudla.

26 Uhlezi elesihawu

Osukwini lonke

Ubolekisa, lenzalo

Yakh' iyabusiswa.

27 Suka ebubini bonke

Wenze khona lokhu

Okulungileyo, njalo

Uhlale lanini.

28 Ngoba iNkosi ithanda

Son' isahlulelo,

Njalo kayiy'kubadela

Abangcwele bayo.

Bona balondoloziwe

Ngokungapheliyo,

Kodwa inzalo yababi

Izaqunywa juqu.

29 Olungileyo uzadla

Ilifa lelizwe,

Uzahlala-ke phakathi

Kwalo njalonjalo.

30 Umlomo wolungileyo

Utshw' inhlakanipho,

Lolimi lwakhe luyatsho

Ngakh' ukwahlulela.

31 Umthetho weNkosi yakhe

Usenhliziyweni,

Alikh' inyathelo lakhe

Elizatshelela.

32 Okhohlakeley' ulinda

Yen' olungileyo

Njalo adingisise bo

Ukuz' ambulale.

33 'Nkosi kayiyikumtshiya

Esandleni sakhe

Kayisoze-ke imlahle

Nxa egwetshwayo-ke.

34 Lindela yona iNkosi

Njal' ugcin' indlela

Yayo njalo izakuku-

phakamisa wena

Uwudle umhlaba; lapho

'Bakhohlakeleyo

Bequnyiwe bathi juqu,

Wen' uzakubona.

35 Ngimbonil' omubi lapho

Emandl' amakhulu

Enaba njengesihlahla

'Siluhlaza tshoko.

36 Kanti wanyamalala bo

Akaz' aba khona,

Yebo ngamdinga yena-ke

Kodwa kazatholwa.

37 Nanzelel' opheleleyo

Nanzelel' oqotho,

Ngob' ukucina konjalo

Kuyikuthula nje.

38 Ngoba abaphambukayo

Bazakubhujiswa,

Ukucina kwab' ababi

Kuzaqunywa juqu.

39 Kodwa usindiso lwabo

'Balungileyo ngo-

lweNkos', ingamandla abo

Ngosuku lohlupho.

40 INkosi izabasiza

Bona njalo iza-

bakhulula bona; iba-

khulule kubona

Labo abayizo zona

Izikhohlakali,

Ibasindise ngokuba

Bathembela kuyo.

### Isihlabelelo 38

*Isihlabelelo sikaDavida, ukukhumbuza.*

1 Nkosi, ungangithethisi

Nxa uthukuthele,

Ungangijezisi mina

Nxa ungathokozi.

2 Ngoba imitshoko yakho

Ungiciba ngayo,

Las' isandla sakho sifi-

thizel' ngobuhlungu

3 Akukh' ukuphila kuyo

Yon' inyama yami

Ngesizatho sakho khona

Ukuzonda kwakho.

Mpela akukho sibili

Khon' ukuphumula

Lasemathanjeni ami

Ngenxa yesono sam'.

4 Ububi bam' sebedlule

phezu kwekhanda lam'

Njengomthwalo osindayo

Buyangisinda bo.

5 Izilonda zami ziya-

nuka njalo zona

Zenyanyeka ngenxa yabo

Ubuthutha bami.

6 Sengihluphekile mina,

Ngikhokhoba mpela,

Ngihamba ngilila mina

Ilanga lonke nje.

7 Ngoba ekhalweni lwami

Kugcwele isifo,

Futhi kakulakuphila

Enyameni yami.

8 Sengidinwe ngadabuka

Sibili, ngakhala

Ngokusol' okubuhlungu

Kwenhliziyo yami.

9 Nkosi zonk' izifiso zam'

Ziphambili kwakho

Njalo lokububula kwam'

Kusobala kuwe.

10 Yaphefuzel' inhliziyo

Yam' iphel' amandla,

Ukukhanya kwamehlw' ami

Sekungitshiyile.

11 Abathandana lam' bema

Kude ngitshayiwe,

Lezihlobo zami zima

Zikhatshana lami.

12 Lalabo abadingayo

Yon' impilo yami

Bengithiya, labadinga

Owami umona

Bakhulum' amazw' amabi

Futhi banakana

Befunisela amanga

Usuku lonke nje.

13 Mina-ke njengesacuthe

Angizange ngizwe,

Ngaba njengesimungulu

'Singavul' umlomo.

14 Ngakho ngaba nguy' umuntu

Ongelakh' ukuzwa,

Njalo emlonyeni wakhe

Akukh' ukukhuza.

15 Ngoba ngakuwe o Nkosi

Mpela ngiyathemba,

Wena uzakuzwa Nkosi

Nkulunkulu wami.

16 Ngoba mina ngatsh' ukuthi:

Ake ungizwe-ke

Hlezi bona bathokoze

Khona phezu kwami,

Nxa lona unyawo lwami

Selutshelela bo

Bazikhulise-ke bona

Bamelane lami.

17 Ngilungele ukuqhula,

Njal' usizi lwami

Lukhona ngaphambi kwami

Lumi njalo njalo.

18 Ngoba sengizakwazisa

Bon' ububi bami,

Njalo ngizaba losizi

Ngas' isono sami.

19 Izitha zam' ziphilile

Futhi zilamandla,

Labangizondayo ngeze

Bona sebandile.

20 Ababuyisel' ububi

Endawen' yobuhle

Bayizitha zami, ngoba

Ngilandel' okuhle.

21 O ungaze wangitshiya

Wena Nkosi yami

Nkulunkulu wam' ungabi

Khatshana lami bo.

22 Ungabi khatshana lami

Ukuz' ungisize,

Njalo phangisa o Nkosi

Yosindiso lwami.

### Isihlabelelo 39

*Kumqondisi wokuhlabelela. KuJeduthuni. Isihlabelelo sikaDavida.*

1 Ngathi: Ngizananzelela

Izindlela zami

Ukuze ngingoni ngalo

Lon' ulimi lwami.

Ngizalond' umlomo wami

Ngesayeke kuwo

Lapho ababi bekhona

Yebo phambi kwami.

2 Ngathula-ke ngathi cwaka

Ngazithulela nje

Lekulungeni, usizi

Lwami lwavuka bo.

3 Inhliziyo yam' phakathi

Yatshisa, lomlilo

Watshisa ngisanakana,

Ngatsho ngolimi lwam':4 Nkosi ngazis' isiphetho

Lezinsuku zami

Ukuze ngiqedisise

'Buthakathaka bam'.

5 Khangel' wenzile insuku

Zami zalingana

Lobubanzi besandla bo

Leminyaka yami

Kayis' into phambi kwakho.

Mpela wonk' umuntu

Kubungcono bakh' uyize

Ngokupheleleyo.

6 Impela wonke umuntu

Uhambela ize

Sibili kachelesanga

Kungelasizatho.

Uyabuthelel' imfuyo

Ize ib' enengi

Kodwa engazi ukuthi

Yobuthwa ngubani.

7 Manje-ke khathesi Nkosi

Ngisalindeleni?

Lona ithemba elami

Lingakuwe wedwa.

8 Ngisindise kuzo zonke

'Ziphambeko zami,

Ungangenzi inhlekisa

Yeziphukuphuku.

9 Ngaba yisimungulu nje,

Kangavul' umlomo

Ngenxa yokuthi-ke wena

Ukwenzile lokhu.

10 Susa ukutshaya kwakho

Khona phezu kwami,

Sengidliwe yikutshaywa

Kwesakho isandla.

11 Nxa ulungisa umuntu

Ngokulaya kwakho

Ngenxa yesiphambeko-ke

Ubuhle obakhe

Ubutshabalalisa du

Njengalw' ivevane

Ngeqiniso wonk' umuntu

Ulize impela.

12 Zwana umthandazo wami

O Nkosi lalela

Ukukhala lem'nyembezi

Kawungathuli bo.

Ngoba ngingowasemzini

Kuwe lesihambi

Njengabo bonke obaba

Bona babe njalo.

13 Ngiyekele-ke ngizuze

Amandla phambili

Kokuthi ngisuke lapha

Ngingasabi khona.

### Isihlabelelo 40

*Kumqondisi wokuhlabelela. Isihlabelelo sikaDavida.*

1 Ngalindela eNkosini

Ngokubekezela,

Yazithobela ngakimi

Yezw' ukukhala kwam'.

2 Yangikhupha emgodini

Owesabekayo,

Exhaphozini lodaka

Yona yangikhupha. Edwaleni yazimisa

Izinyawo zami,

Yabuye yaziqinisa

Izinyathelo zam'.

3 'Ngoma entsha yayibeka

Emlonyeni wami,

Lay' indumiso kuyena

'Nkulunkulu wethu.

'Banengi bazakubona

'Banengi besabe,

Njalo bathembele kuyo

Ke yona iNkosi.

4 Lowomunt' ubusisiwe

Oyenzayo yona

INkosi, ibe yilona

Elakhe ithemba.

Ongahloniphiyo bona

'Bazigwabisayo

Labo abaphendukela

Kuwona amanga.

5 Minengi Nkosi Thixo wam',

Im'sebenzi yakho

Yona emangalisayo

Uyenzile wena

Lay' imikhumbulo yakho

Yon' eqonde thina

Ayingebalwe-ke kuwe

Ngokulandelana.

Nxa ngingayitshumayela

Ngikhulume ngayo

Iyedlula ukuthi-ke

Ingabalwa yona.

6 Umhlatshelo lomnikelo

Wena kawufisi,

Izindlebe zami zona

Wen' uzivulile.

Umnikelo otshiswayo

Wena kawufuni

Lomnikelo owesono

Wena kawufuni.

7 Ngakho ngathi: Akubone

Ngiyafika mina,

Kuwo umqulu wogwalo

Kulotshiwe ngami.

8 Ngithokoza ngokuyenza

Intando yakho nje,

Nkosi yam', umthetho wakho

Usenhliz'ywen' yami.

9 Ngitshumayel' ukulunga

'Mhlanganwen' omkhulu,

Angibambanga indebe,

Nkosi uyakwazi.

10 Angifihlanga okwakho

'Kulung' enhliz'yweni,

Ngakhuluma uthembeko

Losindiso lwakho.

Angifihlanga uthando

Law' umusa wakho,

Njalo leqiniso lakho

Kumhlangan' omkhulu.

11 Ungabuval' ububele

Bakho Nkosi kimi,

Iqiniso lom'sa wakho

Kungilonde njalo.

12 Ngob' ubub' obungebalwe

Sebungiphahlile,

Zangibamb' izono zami

Angibhek' phezulu.

Zinengi kulezinwele

Zalw' ikhanda lami,

Ngakho inhliziyo yami

Ingehlule mina.

13 Ake uthande o Nkosi

Ukungikhulula

Nkosi ake uphangise

Ukusiza mina.

14 Kababe lenhloni njalo

Badunyazwe kanye

Abafisel' umphefum'lo

Wam' ukuwuchitha.

Abaxotshelwe emuva

Babe lamahloni

Bona abangifisela

Khona okubi bo.

15 Kabachitheke bo ngenxa

Yezinhloni zabo

Abatshoyo khona kimi

Bethi: Aha! Aha!

16 Kakuthi bona bonke nje

Abadinga wena

Bathokoze, njalo-ke ba-

jabule kuwena.

Kuthi labo abathanda

Olwakh' usindiso,

Baphikelele ukuthi:

Yinkulu iNkosi!

17 Kodwa mina ngingumyanga

Ngingosweleyo nje,

Kodwa-ke uNkulunkulu

Uyangikhumbula.

Wena ungumsizi wami

Lomkhululi wami,

Ungaze walibala bo

Nkulunkulu wami.

### Isihlabelelo 41

*Kumqondisi wokuhlabelela. Isihlabelelo sikaDavida.*

1 Ubusisiwe yenalo

Onanza umyanga,

INkosi izamkhulula

Kusuku lohlupho.

2 INkos' izamlondoloza

Imgcine ephila,

Njalo uzakubusiswa

Phezu kwaw' umhlaba.

Njalo wena kawusoze

Waze wamnikela

Kuyo intando yezitha

Zona lez' ezakhe.

3 Izamqinisa iNkosi

Kumbheda wenhlupho;

Uzalungis' icans' lakhe

Lonke lokugula.

4 Ngathi: Nkos' ngihawukele,

Yelaph' umphefum'lo

Ngoba sengonile mina

Khona phambi kwakho.

5 Izitha zami ziyatsho

Konk' okubi ngami

Bethi: Uzakufa nini,

Lelakhe ibizo?6 Lapha yena ezokungi-

bona mina yena

Ukhuluma lona ize.

Inhliziyo yakhe

Ibuthelela ububi

Ngaphakathi kwayo,

Nxa ephuma ukhuluma

Ngakho khona lokho.

7 Bonke abangizondayo

Bayanginyeya-ke

Bayangenzel' amacebo

Okungilimaza.

8 Bathi: Isifo esibi

Simnamathele mpa,

Njalo khathesi ulele

Kasoze avuka.

9 Yeb' umngane wami engi-

methembayo, udla

Isinkwa sam' eqapise

Isithende sakhe.

10 Kodwa wena Nkosi yami

Ngihawukele m'na

Ungiphakamise wena

Ngibaphindisele.

11 Ngalokho ngazi ukuthi

Wen' uyangithanda,

Ngob' isitha sami kasi-

nqobi phezu kwami.

12 Kodwa min' uyangilonda

Kubuqotho bami,

Ungibeke ebusweni

Bakho njalo njalo.

13 Kabusisw' uNkulunkulu

'Nkosi ka'Srayeli,

Njalo ngokungapheliyo

Amen' loAmeni.

### Isihlabelelo 42

*Kumqondisi wokuhlabelela. Masikhili, eyamadodana kaKora.*

1 Njengendluzele yomele

Umfula wamanzi,

Unjal' umphefum'lo wami

Womel' wena Thixo.

2 Umphefum'lo wam' womele

UThix' ophilayo,

Ngizakuza nini ngime

Phambi kukaThixo?

3 Inyembezi ziyikudla

'Mini lebusuku

Lapho babesithi kimi,

'Ngaph' iNkosi yakho?

4 Nxa ngikhumbul' izinto lez'

Ngithulul' umoya

Wami ngoba ngangihamba

Labo abanengi,

Ngaya labo kundlu yayo

INkosi ngelizwi

Lokuthaba lendumiso

Labagcin' umkhosi.

5 Udanelani kangaka

Mphefumulo wami?

Yini na bo ungachumi

Ngaphakathi kwami?

Themba eNkosini ngoba

Ngisezadumisa

Yona ngenxa yal' usizo

Olobuso bayo.6 Nkosi yami umphefum'lo

Wami udanile

Ngaphakathi kwami ngakho

Ngizakukhumbula

Ngiselizweni lon' ele-

Jordane, khona le-

Hermoni, njalo ngikuyo

Intaba yeMizar'.

7 Ziyabizana inziki

Ngamanz' ehlokoma,

Wonke won' amagagasi

Angigubuzele.

8 Kube kant' iNkosi yona

Izawulawula

Umusa othandekayo

Way' okhon' emini

Lasebusuku ihubo

Elayo likimi,

'Mkhuleko wam' eNkosini

Eyempilo yami

9 Ngizakuthi eNkosini:

Wena dwala lami!

Kubangelwa yini na bo

Ungikhohlwe mina?

Yini na mina ngihamba

Ngingolilayo nje

Ngenxa yembandezelo-ke

Eyesitha sami?

10 Sankemba kumathamb' ami

'Zitha zangihlaza

Bathi kimi nsuku zonke:

'Ngaph' uMlimu wakho?

11 Udanelani kangaka

Mphefumulo wami?

Yini na bo ungachumi

Ngaphakathi kwami?

Themba eNkosini ngoba

Ngisezadumisa

Yon', ukusila kobuso

Bam' leNkosi yami.

### Isihlabelelo 43

1 Ngahlulele mina, Nkosi,

Uyimel' indaba

Yami laso isizwe-ke

Esingalunganga.

Kawungikhulule mina

Kuy' eyenkohliso

Njalo lakuyo indoda

Yon' engalunganga.

2 Ngoba uyiNkosi yawo

Awami amandla,

Kungani na ungilahla

Khonale kude na?

Kungani na mina mpela

Ngihamba ngikhala

Ngenxa yembandezelo ye-

sitha sami sona?

3 Thumel' ukukhanya kwakho

Leqiniso lakho,

Kungikhokhele, kungise

Entabeni yakho.

Entabeni yakhw' engcwele

Lasendlini zakho.

Khona ngoya elathini

LikaNkulunkulu,

4 KuNkulunkul' wenjabulo

Yami enkulu-ke.

Ngizakudumis' ngechacho,

Thixo Nkosi yami.

5 Udanelani kangaka

Mphefumulo wami?

Yini na bo ungachumi

Ngaphakathi kwami?

Themba eNkosini ngoba

Ngisezadumisa

Yon', ukusila kobuso

Bam' leNkosi yami.

### Isihlabelelo 44

*Kumqondisi wokuhlabelela, esamadodana kaKora, Masikhili.*

1 Sizwile ngendlebe zethu

O Nkosi, obaba

Basitshela umsebenzi

Wakho wasendulo.

2 Waxotsha ngesandla sakho

Izizwe, kodwa-ke

Wabamisa, wazihlupha,

Wazilahla zona.

3 Kabazuzanga ilizwe

Ngeyabo inkemba,

Njalo leyabo ingalo

Ayibasizanga,

Kwenziwa ingalo yakho

Lesandla sok'nene

Lok'khanya kobuso bakho

Ngob' ubathandile.

4 Uyinkosi yami wena

O Nkosi, lawula

Zona-ke inkululeko

EzikaJakobe.

5 Ngawe sawisa izitha,

Ngelakho ibizo

Sobanyathelela phansi

'Basivukelayo.

6 Ngoba angiyikuthemba

Idandili lami,

Futhi leyami inkemba

Kayingisindisi.

7 Kodwa usisindisile

Ezitheni zethu,

Ubayangisile bona

Abasizondayo.

8 Sizazincoma ngeNkosi

Kulo lonk' usuku,

Silidumise ibizo

Lakho njalo njalo.

9 Kodwa ususilahlile,

Saba lamahloni,

Njalo kawuphumanga-ke

Lamabutho ethu.

10 Usenzile sahlehlela

Ezethu izitha,

Labo abasizondayo

Bayaziphangela.

11 Ususinikele njenge-

zimvu zokudliwa,

Wasihlakaza phakathi

Kwabo abezizwe.

12 Uthengisile abantu

Bakho ngalo ize,

Kayande inotho yakho

Ngentengiso yabo.

13 Usenze saba lihlazo

Kub' abakhelwane

Seyiswa siyinhlekisa

Kwesihlezi labo.

14 Ususenze inhlekisa

Kubo abezizwe,

Ukunikin' kwamakhanda

Phakathi kwabantu.

15 Ukudideka kwami-ke

Kuphambi kwam', njalo

Lenhloni zobuso bami

Zingigubuzele.

16 Ilizwi longigconayo

Lelongithukayo,

Kungenxa yaso isitha

Lomuphindiseli.

17 Konke lokhu kusehlele

Kant' asikukhohlwa,

Kasenzang' amanga kuso

Isivumelwano.

18 Inhliziyo yethu kayi-

buyelanga em'va

Lenyawo kazitshiyanga

Eyakho indlela.

19 Lanxa usephule kabu-

hlungu endaweni

Yodrago sagutshuzelwa

Ngethunzi lokufa.

20 Uba sikhohliw' ibizo

LikaNkulunkulu

Wethu, selulel' izandla

Komunye umlimu.

21 Kayikukudinga yini

UNkulunkulu na?

Ngoba wazi izimfihlo

Zayo inhliziyo.

22 Ye ngenxa yakho sibulaw'

Lon' usuku lonke,

Siyabalwa njengezimvu

Zon' ezokuhlatshwa.

23 Vuka ulalelani na

Wena-ke o Nkosi?

Vuka, akungasilahli

Kuze kube nini.

24 Ngani ufihla ubuso

Obakho, ukhohlwa

Zona inhlupheko zethu

Layw' imbandezelo?

25 Ngoba umphefum'lo wethu

Usukhothamele

Othulin', isisu sethu

S'namathel' othulin'.

26 Sukuma-ke usisize

Njalo usihlenge

Thina ngenxa yas' esakho

Sona isihawu.

### Isihlabelelo 45

*Kumqondisi wokuhlabelela, ngeShoshanimi, esamadodana kaKora, Masikili, ingoma yothando.*

1 'Nhliziyo yam' iphuphuma

Ngay' indaba enhle

Ngiyakhuluma ngehubo

Engilenzileyo

Elithinta yon' iNkosi,

Ulimi lwami lu-

lusiba laye umbhali

Ongophangisayo.

2 Umuhle kulabantwana

Ababantu bona,

Umusa utheliwe nje

Emlonyeni wakho,

Ngakho-ke uNkulunkulu

Ukubusisile

Wena ngokungapheliyo

Kube njalo njalo.

3 Bophela inkemba yakho

Emlenzeni wakho,

O Somandla, ngal' udumo

Lobukhosi bakho.

4 Ebukhosini obakho

Hamb' uphumelele

Ngenxa yeqiniso loku-

chuma lokulunga.

Njalo isandla esakho

Sokunene mpela

Sizakufundisa into

Ezesabekayo.

5 'Mitshoko yakhw' ibukhali

Kunhliziyo yazo

Izitha zayo iNkosi,

Laph' unqob' abantu.

6 Isihlalo sakho Nkosi

Simi njalo njalo,

Intonga yombuso wakho

Ngeyakh' ukulunga.

7 Uthandile ukulunga,

Wazonda ububi,

Ngakho-ke iNkosi yona

INkosi eyakho

Ikugcobe ngamafutha

Awokuthokoza

Ngokungaphezulu kwabo

Abangane bakho.

8 Izembatho zakho zonke

Ziqholwe ngephunga

Lemure lenhlaba layo

Ikhasiya lelo.

Kuzigodlo ezempondo

Zezindlovu lapho

Bakwenzile wathokoza

Okwempela lapho.

9 Amakhosazana lawo

Ayekhona lapho

Kumakhosikazi phela

Awayo iNkosi.

Ngakwesokunene sakho

Kum' indlovukazi

Ilembathil' igolide

ElaseOfiri.

10 Lalela njal' ukhumbule,

Ndodakazi, uzwe,

Ubakhohlwe labakwenu

Labendlu kayihlo.

11 Khon' iNkosi yofisa bhe

Obakho ubuhle

Ngoba iyiNkosi yakho,

Wena khonza yona.

12 Intombi yeTire yoba

Lapho ilezipho,

Lezinothi ebantwini

Zafis' ukuthandwa.

13 Indodakazi yeNkosi

Iyakhazimula

Ngaphakathi, izingubo

Zingezegolide.

14 Izalethwa eNkosini

Ifak' izembatho

Ezicecisiweyo-ke

Ngayo inalithi.

Intombi labosowabo

Abamlandelayo

Bona bazalethwa kuwe

Khona phambi kwakho.

15 Ngenjabulo lentokozo

Bazalethwa bona

Bazangen' esigodlweni

EseNkosi sona.

16 Esikhundlen' saboyihlo

Kuzab' abantwana

Ongabenz' amakhosana

Emhlabeni wonke.

17 Ngizakwenza ukhunjulwe

Kuzizukulwana,

Ngakho abantu bazaku-

bonga njalo njalo.

### Isihlabelelo 46

*Kumqondisi wokuhlabelela, esamadodanana kaKora, ingoma ngeAlamothi.*

1 INkosi yinqaba yethu

Lawethu amandla,

Ingumsizi ngesikhathi

Esezinhlupheko.

2 Ngakho asiyikwesaba

'Ngaz' usuk' umhlaba,

Lob' intaba zithwalelwa

Phakathi kolwandle.

3 Lob' amanzi ehlokoma

Ngokukhathazeka,

Lob' intaba zinyikinywa

Ngokukhukhumala.

4 Kulomfula lezifula

Ezithabis' um'zi

WeNkos', idumb' elingcwele

Lakh' oPhezukonke.

5 INkos' iphakathi kwawo,

Kawunyikinyeki,

Ngesikhath' es'faneleyo

Nkos' izawusiza.

6 Izizwe zaxokozela,

Yadilik' im'buso,

Yaphumisa izwi layo

Lancibilik' izwe.

7 INkosi eyamabandla

Ilathi yona bo,

'Nkulunkulu kaJakobe

Uyinqaba yethu.

8 Wozani libone imi-

sebenzi yeNkosi,

Incithakalo ezenze

Phakathi komhlaba.

9 Wenza izimpi ziphele

Kuwo wonk' umhlaba,

Wephul' umtshoko lomkhonto,

Atshise inqola.

10 Thulani lazi ukuthi

NginguNkulunkulu

Ngiphakanyisw' ezizweni

Lakuwo umhlaba.

11 INkosi eyamabandla

Ilathi yona bo,

'Nkulunkulu kaJakobe

Uyinqaba yethu.

### Isihlabelelo 47

*Kumqondisi wokuhlabelela. Isihlabelelo samadodana kaKora.*

1 Qakezani lina bantu

Limemezele-ke

KuNkulunkulu ngelizwi

Lakho ukunqoba.

2 UJehov' uphezu konke

Yen' uyesabeka

UyiNkos' enkulu phezu

Kwaw' umhlaba wonke.

3 Uzabanqoba abantu

Bonke phansi kwethu

Lezizwe zibe ngaphansi

Kwezinyawo zethu.

4 Uzasikhethela yena

Elethu ilifa

Ubuhle bukaJakobe

Yena amthandayo.

5 UNkulunkulu wenyuke

Ngokumemezela,

INkosi, ngakh' ukukhala

Okwalo uphondo.

6 Hlabelela kuy' uThixo

Izibongo zakhe

Lidumis' iNkosi yethu

Ngezibongo zayo.

7 Ngob' uThixo uyiNkosi

Emhlabeni wonke

Hlabelelan' izibongo

Ngokuqedisisa.

8 UNkulunkulu ubusa

Phezulu kwezizwe

Uhlezi esihlalweni

Sobungcwele bakhe.

9 Amakhosana abantu

Wona ahlangene

Labantu bayo iNkosi

EkaAbrahama.

Ngoba amahaw' omhlaba

NgakaNkulunkulu

Yena-ke uNkulunkulu

Uphakanyisiwe.

### Isihlabelelo 48

*Ingoma, isihlabelelo samadodana kaKora.*

1 Mkhul' uJehova, kabongwe

Kakhulu emzini

WeNkosi yeth' entabeni

Yobungcwele bayo.

2 Imi kuhl' intab' iZiyon'

Yintokoz' yomhlaba

Um' enyakatho umuzi

WeNkosi enkulu.

3 UNkulunkulu ukhona

Uyaziwa ngakho,

Ezigodlweni ezawo

Uyinqaba yazo.

4 Ngoba khangel' amakhosi

Ayebuthene nje

Adlule khon' eceleni

Ehamba ndawonye.5 Bakubona bamangala

Babehluphekile,

Baphangisa babaleka

Baya khatshana le.

6 Bafikelwa yikwesaba

Lapho lobuhlungu,

Njengabo bon' ubuhlungu

Bomfaz' ehelelwa.

7 Imikolo yeThashishi

Uyayiphahlaza,

Langawo wona umoya

Wasempumalanga.

8 Njengalokhu sesizwile

Njalo sibonile

Emzini wayo iNkosi

Yawo amabandla.

Emzini kaNkulunkulu

Yena ongowethu

UThixo uzawumisa

Wona kokuphela.

9 Siwukhumbule umusa

Wona ongowakho,

O Nkosi phakathi kwalo

Ithempeli lakho.

10 Njengalo ibizo lakho,

Wena Nkulunkulu

Ngokunjalo ukubongwa

Okwakho impela

Kuze kub' ekucineni

Okwawo umhlaba

'Sandla sakho sokunene

Sigcwel' ukulunga.

11 Kayithabe iZiyoni

Lamantombazana

AkwaJuda kawathabe

Ngezigwebo zakho.

12 Hambahamba eZiyoni

Njalo hamb' ubhode,

Ubale imiphotshongo

Yawo ekhonapho.

13 Cingisisan' im'thangala

Libon' izigodlo,

Lize litshel' ezizayo

Izizukulwana.

14 Ngob' uThixo lo nguThixo

Wethu laphakade,

Uzasikhokhela yena

Kube sekufeni.

### Isihlabelelo 49

*Kumqondisi wokuhlabelela. Isihlabelelo samadodana kaKora.*

1 Yizwanini lokhu lonke

Bantu, lalelani

Lonke lin' abakhileyo

Emhlabeni wonke.

2 Lani-ke bantukazana

Lani-ke zikhulu,

Lezinothi labayanga

Lonke kanye kanye.

3 Ngomlomo ngizakhuluma

Ukuhlakanipha,

Uzindlo lwenhliziyo yam'

Ngolok'qedisisa.

4 Ngizabek' indlebe yami

Kumizekeliso,

Ngizavula amalibho

Ami echachweni.5 Ngakho ngizakwesabani

Ngensuku zobubi,

Laph' izono zezitha zam'

Sezingihanqile?

6 Bon' abathemba inotho

Lay' imfuyo yabo,

Bezibula ngobunengi

Bay' inotho yabo.

7 Akukho loyedwa wabo

Ongenza ukuthi

Ahlenge yen' umfowabo

Kumbe anikele

KuNkulunkulu wona-ke

Umnikelo waso

Isikhululo esakhe

Yena umfowabo.

8 (Ngob' uhlengo lomphefum'lo

Wabo luligugu,

Futhi lungeme phakade

Ngokungapheliyo.)

9 Ngoba kufanel' aphile

Njal' ephakadeni,

Ukuze angakuboni

Yena ukubola.

10 Ngoba uyabon' abantu

'Bahlakaniphile

Besifa, ngokunjalo-ke

Lazo izithutha

Njalo-ke laye umuntu

Osiphukuphuku,

Batshiya kubo abanye

Eyabo inotho.

11 Umkhumbulo wabo bona

Owangaphakathi

Uth', izindlu zabo ziza-

hlala kokuphela

Lemizi yabo yohlala

Kub' ephakadeni

Babiza amazwe abo

Ngamabizo abo.

12 Loba umunt' edumile

Kalakh' ukuhlala,

Yena njalo uyabhubha

Njengenyamazana.

13 Yona le indlela yabo

'Yibuthutha babo,

'Nzalo yabo isekela

Khon' ukutsho kwabo.

14 Njengezimvu belaliswe

Engcwabeni njalo

Ukufa kuzakubadla.

Kanti abaqotho

Ekuseni bobabusa,

Ubuhle babo bo

Buphelela engcwabeni

Endaweni yabo.

15 INkosi izakuhlenga

Umphefum'lo wami,

Emandlen' alo ingcwaba

Uzangemukela.

16 Ungesabi wena uba

Omunye enotha,

Laph' udumo lwendlu yakhe

Lusengezelelwa.

17 Ngoba lapho yen' esifa

Kakuthwala lutho,

Olwakhe udumo kalu-

soze lwehla laye.

18 Lanxa lapho esaphila

Wathi yena wawu-

busisa umphefumulo

Lowo-ke owakhe.

Bona bazakudumisa

Nxa wena usenza

Khona okulungileyo

Ukwenza kuwe bo.

19 Woy' esizukulwaneni

Esabo oyise,

Abasoze bakubone

Khona ukukhanya.

20 Umuntu odumileyo

Engaqedisisi

Unjengezinyamazana

Zon' ezibhubhayo.

### Isihlabelelo 50

*Isihlabelelo sikaAsafi.*

1 UNkulunkul' olamandla,

Yena-ke iNkosi

Yena usekhulumile

Ubizil' umhlaba

Kusukel' ekuphumeni

Kwalo lon' ilanga

Kusiya kukh' ukutshona

Ukutshona kwalo.

2 Kuphuma khon' eZiyoni

Okupheleleyo

Ebuhlen' uNkulunkulu

Usekhanyile nje.

3 UThixo weth' uzakuza

Akayikuthula

Koba lomlilo odlayo

Khona phambi kwakho.

Zona iziphepho lezo

Ezinkulukazi

Zizakuba khona kuye

Emacelen' wonke.

4 Uzabiza amazulu

Ephezulu kwawo

Lezwen' ukuze agwebe

Abantu bakhe bo.

5 Abacolekileyo bam'

Babuthele kimi

Labo abavumelene

Lami ngomhlatshelo.

6 Amazul' otshumayela

Ukulunga kwakhe,

Ngokuba uNkulunkulu

Unguye umgwebi.

7 Zwanini bo bantu bami

Ngizakukhuluma,

Ngofakaza ngo'Srayeli

NgiyiNkosi yakho.

8 Angiyikusola wena

Ngem'hlatshelo yakho

Letshiswayo ebilokhu

Ikho phambi kwami.

9 Angiyikuthath' inkabi

Esemzini wakho

Lempongo esibayeni

Esingesakho nje.

10 Ngob' inyamazana zonke

Zomango ngezami

Lenkomo ezintabeni

'Ziyinkulungwane.

11 Ngiyazazi zonk' inyoni

Zasezintabeni

Lezilo zona zomango

Zona zingezami.

12 Angiyikukutshela bo

Loba ngilambile

Ngoba umhlaba ngowami

Lokugcwala kwawo.

13 Inyama yazo inkunzi

Ngizakuyidla na?

Lalo igazi lembuzi

Ngizalinatha na?

14 Nikela izibongo-ke

ENkosini yakho,

Lazo izifungo zakho

Kuy' oPhezukonke.

15 Ungibize ngal' usuku

Olwenhlupheko nje,

Ngizakukhulula mina

Uzakungibonga.

16 Kodwa kwabakhohlakele

INkosi ithi nje:

Kuyini ongakwenzayo

'Kufakaz' umlayo,

Kumbe ngabe uyathatha

Isivumelwano

Sami khona-ke kuwona

Umlomo wakho bo?

17 Ngoba uzond' imfundiso

Ulahl' amazw' ami,

Uwalahlela ngasem'va

Uwafulathela.

18 Lapho ubona isela

Usulivumela,

Uhlanganyela lazo-ke

Zona izifebe.

19 Uyanikela umlomo

Wakho ebubini

Lolimi lwakho luyenza

Yon' inkohlakalo.

20 Uhlezi uhleba yena

Umfowenu mpela

Ugcona yon' indodana

Yakhe unyoko bo.

21 Lezizinto uzenzile

Ngaba ngothulayo,

Wakhumbul' ukuthi mina

Nginjengawe kanye.

Kodwa ngizakukukhuza

Ngithatha konke bo

Ngikubeke phambi kwawo

Won' amehlo akho.

22 Nakanani lokhu lina

Elikhohlw' uMlimu,

Hlezi ngilichithe kunga-

bikho umkhululi.

23 Onikela izibongo

Uyangidumisa,

Njalo kuyena-ke lowo

Oqondisa yona

Ingxoxo eqondileyo

Sengizakuthi-ke

Ngibonise usindiso

LukaNkulunkulu.

### Isihlabelelo 51

*Kumqondisi wokuhlabelela. Isihlabelelo sikaDavida. Lapho uNathani umprofethi wafika kuye esengene kuBathisheba.*

1 Yiba lesihawu kimi

O Nkosi ngenxa yo-

musa wakho olothando

Olukhulukazi.

Ngokwanda okwesihawu

Sakho esesisa

Uzesule zonke zona

'Ziphambeko zami.

2 Ngigezisise-ke mina

Eziphambekweni

Zami ungihlanze mina

Ezonweni zami.

3 Ngoba ngiyazivuma bo

Iziphambeko zam'

Lesono sami sikhona

Njalo phambi kwami.

4 Kuwe wedwa kuwe wedwa

Ngonile kakhulu,

Phambi kwaw' amehlo akho

Ngenze lob' ububi.

Ukuze uqonde wena

Lapho ukhuluma,

Uhlanzeke lapho wena

Ususahlulela.

5 Bheka mina ngabunjelwa

Esiphambekweni,

Umama wangimithela

Kusona isono.

6 Bheka ufun' iqiniso

Ngaphakathi, uza-

Ngazisa inhlakanipho

Ekusithekeni.

7 Ngigezise ngehisophe

Ngohlambululeka,

Ngigeze ngibe mhlophe nke

Ngaphezu kweliqhwa.

8 Ngizwis' injabulo layo

Intokoz' ukuze

Amathamb' owephulile

Wona-ke athabe.

9 Fihl' ubuso bakh' ukuze

Izono zami bo

Uzesule zonke zona

Iziphambeko zam'.

10 Dala kimi inhliziyo

Ehlanziwe, Nkosi,

Uvuselele umoya

Oqinisileyo.

11 Kawungangilahli kubo

Ubukhona bakho,

Njalo ungasus' uMoya

Wakh' oNgcwele kimi.

12 Ngibuyisel' intokozo

Zosindiso lwakho,

Ungibambe ngomoya o-

khululekileyo.

13 Ngizafundisa izoni

Izindlela zakho,

Njalo izoni zobuya

Seziphendukile.

14 Ngihlenge kulo icala

Legazi o Nkosi,

Nkosi yalo usindiso

Lona-ke olwami.

Ngakho olwami ulimi

Luzahlabelela

Kakhulukazi okwakho

Khona ukulunga.

15 O Nkosi vula indebe

Ezomlomo wami

Ukuze ngikudumise

Ngezibongo zakho.

16 Kawuthandi umnikelo

Ngabe ngiyakupha,

Kaw'thokozi ngem'nikelo

Yona etshiswayo.

17 Iminikelo yeNkosi

Ngumoy' ophukile,

Inhliziyw' edabukile

Aw'yikuyidela.

18 Yenz' okuhle ngom'sa wakho

Khona eZiyoni,

Uyakhe bo imiduli

YeJerusalema.

19 Khona-ke uzathokoza

Ngayo im'nikelo

Yokulunga, etshisiwe

Im'nikelo yonke,

Ngem'nikelo yokutshiswa.

Bazazinikela

Izinkabi kumalathi

Akho phezu kwawo.

### Isihlabelelo 52

*Kumqondisi wokuhlabelela. Masikili. EsikaDavida. Lapho uDowegi umEdoma esiza etshela uSawuli wathi kuye: UDavida ufikile endlini kaAhimeleki.*

1 Ngani uzikhukhumeza

Ngobubi siqhwaga?

Ukulunga kwayw' iNkosi

Kumi njalo njalo.

2 Ulimi lwakho luceba

Ububi, lusenza

Inkohliso, okwensingo

Yona ebukhali.

3 Wena uthanda ububi

Kulakho okuhle,

Lokuqamba amanga ku-

lokulungileyo.

4 Uthanda wonke amazwi

Wona achithayo,

O, wena-ke limindini

Ogcwel' inkohliso.

5 'Nkulunkul' uzakuchitha

Ngokungapheliyo,

Uzakukususa wena

Njalo akukhuphe

Ngaphandle kwayo indawo

Yon' eyokuhlala,

Akuquphune ezweni

Labaphilileyo.

6 Abalungileyo labo

Bazakukubona,

Njalo bazakukwesaba

Bazakumhleka bo.

7 Khangela lo nguy' umuntu

Ongazanga enze

UNkulunkulu-ke abe

Ngamandla awakhe.

Kodwa uthembele kubo

'Bunengi benotho,

Eziqinisa-ke kubo

Ububi obakhe.

8 Endlin' yeNkosi ngifana

Lomhlwath' oluhlaza

Ngithemb' is'hawu seNkosi

Kub' ephakadeni.

9 Ngokubonga njalo njalo

Ngoba ukwenzile,

Ngizalindel' 'bizo lakho.

Lihle kwabangcwele.

### Isihlabelelo 53

*Kumqondisi wokuhlabelela. NgeMahalathi. Masikili. EsikaDavida.*

1 Isithutha sesitshilo

Enhliz'yweni yaso

Ukuthi akakho yena

UNkulunkulu bo.

Bonakele bona bonke

Benze okubi nje,

Njalo akakho loyedwa

Owenz' ukulunga.

2 INkosi isezulwini

Yakhangela phansi

Ebantwaneni babantu

Ukubon' ukuthi

Ngabe bakhona yini na

Labo bona aba-

qedisisayo njalo-ke

Bedinga iNkosi.

3 Bonke bahlehlel' emuva

Bangcolile bonke,

Owenz' okulungileyo

Akakho loyedwa.

4 Kanti abenza okubi

Abalalwazi na?

Badl' abantu bami njenge-

sinkw', abathandazi.

5 Lapho besaba kakhulu

Kungekh' ukwesaba,

'Nkosi 'hlakaz' amathambo

Abamhanqayo nje.

Wabathela izinhloni

Wena, ngokubana

UNkulunkulu usehle

Wabadelela nje.

6 Angathi ukusindiswa

KukaIsrayeli

Bekungavelela khona

Kuyo iZiyoni!

Lapho iNkosi iletha

Abathunjwa bayo

Uzathaba uJakobe,

Ajabul' 'Srayeli.

### Isihlabelelo 54

*Kumqondisi wokuhlabelela. NgeNeginothi. Masikili. EsikaDavida. Lapho amaZifi eza athi kuSawuli: UDavida kacatshanga yini kithi?*

1 Ngisindise wena Nkosi

Ngalw' ibizo lakho

Ungahlulele-ke mina

Ngaw' amandla akho.

2 Zwana umthandazo wami

O Nkosi ubeke

Indlebe yakho kuwona

'Mazw' omlomo wami.

3 Bangivukel' abemzini

Lababandezeli

Bading' umphefum'lo wami

Bengesab' iNkosi.

4 Khangela uNkulunkulu

Ungumsizi wami

'Nkos' ilabo abalonda

Umphefum'lo wami.

5 Uzabuyisel' ububi

Ezitheni zami,

Baqume baphele kulo

Iqiniso lakho.

6 Ngizanikela ngesihle

Umhlatshelo kuwe

Ngodumis' ibizo lakho

Nkosi ngoba lihle.

7 Ungikhulule kuhlupho

Lonke lalw' ilihlo

Lami libon' isifiso

Sam' ezitheni zam'.

### Isihlabelelo 55

*Kumqondisi wokuhlabelela. NgeNeginothi. Masikili. EsikaDavida.*

1 Mlimu akubek' indlebe

Kumthandazo wami

Ungacatshi Mlimu wami

Ekuceleni kwam'.

2 Lalela ungizwe mina

Ngiyakhala mina

Ngisebuhlungwini futhi

Ngingobubulayo.

3 Ngenxa yelizwi lesitha

Lohlupho lwababi

Baletha ububi kimi

Ngolaka beng'zonda.

4 Inhliziyo yam' 'buhlungu

Ngaphakathi kwami,

Izesabiso zokufa

Ziwele phez' kwami.

5 Ukwesaba lokuqhuqha

Sekwehlele kimi

Njalo lokuthuthumela

Kungigubuzele.

6 Ngath': Aluba ngilempiko

Njengalo ijuba

Ngabe ngiyaphapha ngiye

Ekuphumuleni.

7 Khangela ngizakuzula

Ngibe khatshana le

Ngihlale khonale mina

Khonale enhlane.

8 Ngizaphangisisa khona

Ukuphunyuka kwam'

Ngicatshele isiphepho

Lesivunguzane.

9 Chitha Nkosi phambanisa

Izindimi zabo

Ngoba ngibon' ingxabano

Phakathi komuzi.

10 Emini lasebusuku

Bawuzungezile

Lokuganga lal' usizi

Luphakathi kwawo.

11 Lenkohlakalo ikhona

Layo inkohliso

Lobuqili kabusuki

Emigwaqwen' yawo.

12 Ngoba ayisisw' isitha

Esing'thel' ihlazo

Ngabe yis' isitha sami

Bengizakuthwala.

Kungesuy' umzondi wami

Oz'phakamisayo

Phezu kwami, ngabe ngazi-

fihla mina kuye.

13 Kodwa bekunguw', umuntu

Olingana lami

Ongowami umqondisi

Lengimjwayeleyo.

14 Sacebisana kwamnandi

Sihlezi ndawonye

Saya endlini yeNkosi

Ndawonye lebandla.

15 Kakubambe phezu kwabo

Ukufa sibili

Kabaphoselwe-ke phansi

Baphang' isihogo.

Ngokuba ububi babo

Bukuzo indawo

Abahlala kuzo bona

Lakho kibo bonke.

16 Mina-ke ngizakumbiza

Yen' uNkulunkulu

Njalo-ke iNkosi yona

Izangisindisa.

17 Ntambama lasekuseni

Lakuyo imini

Ngizakhala ngikhuleke

Wozwa izwi lami.

18 Ukhulul' umphefum'lo wam'

Ngokuthula kiyo

Impi elwa lami, ngoba

Babebanengi bo.

19 UNkulunkul' uzakuzwa

Abahluphe bona

Ngitsho labo abahlala

Khona ngasendulo.

Ngokuba abaphenduki

Kukho okwabo nje

Ngakho-ke bona bonke bo

Abesab' iNkosi.

20 Ngezandla zakhe uyalwa

Labazwana laye,

Njalo wephula esakhe

Isivumelwano.

21 Amazwi omlomo wakhe

Ayebutshelezi

Okwedlula amagcobo

Won' abutshelezi.

Kodwa imfazo yayise-

nhliziyweni yakhe

Amazwi akh' ayemnandi

Kanti ayinkemba.

22 Phos' umthwal' wakh' eNkosini

Izakukugcina

Ayiyikumuvumela

'Lungiley' asuswe.

23 Kodwa wena Nkulunkulu

Wobaletha phansi

Kumgodi wencithakalo

Abantu begazi,

Abantu bayw' inkohliso

Abayikuphila

Ingxenye yensuku zabo,

Kant' ngothemba kuwe.

### Isihlabelelo 56

*Kumqondisi wokuhlabelela. NgeJonathi-elemi-rekokimi. IMikitami kaDavida. AmaFilisti esembambile eGathi.*

1 Ngihawukele Jehova

Bengiginy' abantu

Bangilwisa nsuku zonke

Bengibandezela.

2 Izitha zami zifuna

'Kungiginya ngoba

Banengi abalwa lami,

Wen' oPhezukonke.

3 Esikhathini leso nga-

ngisesaba ngaso

Mina ngizakuthembela

Khona ngakuwena.

4 ENkosini ngodumisa

Ilizwi lakho bo

KuNkulunkulu ngibeke

Ithemba elami.

Mina angisoze ngibe

Ngisesaba lokho

Inyama engakwenza bo

Khona phezu kwami.

5 Nsuku zonke bayatshila

Won' amazwi ami

Im'khumbulo yabo yonke

Ilwa lam' ngobubi.

6 Bahlangana-ke ndawonye

Njalo bazifihla

Baqaphel' inyawo zami

Belind' umphefum'lo.

7 Bangaphunyuka ngobubi?

Kuyw' inzondo yakho

Lahlela phansi abantu

Wena Nkulunkulu.

8 Ubale ukuzula kwam'

Thela inyembezi

Zami kumbodlela yakho;

Azikhw' encwadini?

9 Uba ngikhala kuwena

Zohlehla izitha

Lokhu ngiyakwazi ngoba

INkosi ilami.

10 KuThixo ngizadumisa

Ilizwi lakhe nje

Ngizadumisa ilizwi

Kuye uJehova.

11 KuNkulunkulu ngibeke

Ithemba elami

Angiyikwesaba anga-

kwenz' umuntu kimi.

12 Izifungo zakho zimi

Phezu kwami, Nkosi,

Ngizanikela ngakuwe

Izibongo zakho.

13 Uwukhulul' umphefum'lo

Wami ekufeni

Ubungekhulul' inyawo

Zami ekuweni?

Ukuze mina ngihambe

Phambili kweNkosi

Phakathi kwakh' ukukhanya

Kwab' abaphilayo.

### Isihlabelelo 57

*Kumqondisi wokuhlabelela. Alithashethi. IMikitami kaDavida. Ekubalekeleni kwakhe ubuso bukaSawuli ebhalwini.*

1 Ngihawukele Nkosi bo

Ye, ngihawukele

Ngoba umphefum'lo wami

Uthembela kuwe.

Yebo ethunzini lawo

Amaphiko akho

Ngocatsha kuze kwedlule

Lezizinhlupheko.

2 Ngizakukhala kuThixo

Yen' oPhezukonke

KuThix' ongiphelelisel'

Icebo lakhe bo.

3 Esezulwin' uzathuma

Asindise mina

Ayangise bona labo

Abazangiginya.

UNkulunkulu athume

Uthando olwakhe

Lon' olungaqamukiyo

Lobuqotho bakhe.

4 Uphakathi kwezilwane

Umphefum'lo wami

Ngihlezi khona lapho ngi-

phakathi komlilo.

Won' amadodan' abantu

Amazinyo awo

Yimikhonto lemitshoko

Ulimi yinkemba.

5 Phakama Nkosi ngaphezu

Kwawo amazulu

Ubukhosi bakho bube

Phezu kwaw' umhlaba.

6 Bathiye izinyathelo

Zami, umphefum'lo

Usukhothamele phansi

Bang'gebhel' umgodi

Kodwa bona sebewele

Phakathi komgodi

Abawugebhileyo-ke

Batshona kuwona.

7 Nkosi inhliziyo yami

Iqinisiwe nko

Ngizakuhlabelela bo

Njalo ngikubonge.

8 Vuka wena, dumo lwami

Vuka, wena hubo

Lawe chacho, ngizavuka

Ekusen' kakhulu.

9 Ngizakubonga o Nkosi

Phakathi kwabantu

Ngizahlabelela kuwe

Phakathi kwezizwe.

10 Ngoba isihawu sakho

Sikhulu sifika

Ezulwin', leqinis' lakho

Lifik' emafini.

11 Phakama o wena Nkosi

Phezu kwamazulu

Lona olwakho udumo

Phezu kwezwe lonke.

### Isihlabelelo 58

*Kumqondisi wokuhlabelela. Alithashethi. IMikitami kaDavida.*

1 Likhuluma ukulunga

Kambe yini bandla?

Ligweba ngokuqonda na

Madodan' abantu?

2 Ye lina enhliziyweni

Lenz' inkohlakalo,

Laba umsindo wezandla

Zenu emhlabeni.

3 Ababi balahlekile

Kwasesizalweni,

Balahleka besazalwa,

Bekhulum' amanga.

4 Ubuhlungu babo bunje-

ngobayo inyoka,

Abezwa njengebululu

Elival' indlebe.

5 Ukuze bangaze bezwa

'Lizwi labalumbi

Bavumisa ngay' indlela

Ehlakaniphile.

6 Nkosi yephul' amazinyo

Abo, emlonyeni

Nkosi yephul' amazinyo

Ezilwan' ezintsha.

7 Kabathi bancibilike

Njengawo amanzi

Ageleza kokuphela.

Nxa egobisayo

Wona owakhe umtshoko

Ukuz' adubule

Kababe ngabaqunyiwe

Iziq' ezinengi.

8 Njengomnenk' uncibilika

Bonke kabedlule,

Bangaliboni ilanga

Samphunzo womfazi.

9 Phambi kokuthi imbiza

Zenu zizw' ameva,

Wobasusa sasiphepho

Ngolaka, bephila.

10 Oqotho uzathokoza

'Bon' impindiselo,

Wogeza inyawo zakhe

Kugazi lababi.

11 Indoda yothi: Impela

Ukhona umvuzo

Wezilungi; uyiNkosi

Egweba umhlaba.

### Isihlabelelo 59

*Kumqondisi wokuhlabelela. Alitashethi. IMikitami kaDavida. USawuli esethume, njalo balinda indlu ukumbulala.*

1 Ngihleng' ezitheni zami

Hawu Nkosi yami

Ngivikele kulabo-ke

'Bangivukelayo.

2 Ngikhulule kubo aba-

sebenzi bobubi

Njalo ngisindise mina

Kubantu begazi.

3 Khangela bemi balinde

Umphefum'lo wami

Iziqhwaga zibuthene

Zimelene lami.

Akungenxa yazo zona

Iziphambeko zam'

Kumbe ngenxa yezami-ke

Izono o Nkosi.

4 Bayagijima bahlome

Ngingelacala bo

Akuvuke ungisize

Njalo ukhangele.

5 Ngakho Nkulunkulu Nkosi

Wawo amabandla

INkosi kaIsrayeli

Vuka uhambele

Bonke abezizwe bona

Ungahawukeli

Laziph' izikhohlakali

Eziphambekayo.

6 Babuya kusihlwa benze

Won' umkhulungwane

Njengenja-ke bawubhode

Wona umuzi bo.

7 Bheka babhodla ngomlomo

Umhedl' endebeni

Zabo, ngoba ngubani na,

Bathi, ozwayo na?

8 Ngoba wena Nkosi uza-

kubahleka bona

Uzakuzidelela nje

Zona zonk' izizwe.

9 Ngenxa yaw' amandla akhe

Ngizalinda kuwe

Ngokuba uNkulunkulu

Uyinqaba yami.

10 UThixo womusa wami

Uzangandulela

Wongibonis' isifiso

Sami kuzitha zam'.

11 Sukubabulala hlezi

Bakhohlw' abantu bam'

Chitha, bawise ngamandla

Nkos' ihawu lethu.

12 Ngesono somlomo wabo

Lamazwi endebe

Babotshwe yikuzigqaja

Lenhlamba yamanga.

13 Baqede-ke olakeni

Ubaqede mpela

Ukuze bona baphele

Bangabi khona nje.

Ubenze bazi ukuthi

INkosi ibusa

KuJakobe lakuzo nje

'Ziphelo zomhlaba.

14 Kababuyele kusihlwa

Bayekele benze

Umsindo njengayo inja

Babhode umuzi.

15 Bayekele-ke bazule

Baqondele lale,

Beding' ukudla bazonde

Nxa bengasuthanga.

16 Kodwa ngohlabel' amandla

Akho ye ngizaku-

hlabela kakhul' ngomusa

Wakho ekuseni.

Ngokuba wena unguye

Owam' umvikeli

Lendawo yam' yokucatsha

Ngosuku lohlupho.

17 Kuwe-ke mandla awami

Ngizahlabelela,

Ngoba iNkos' ilihawu

Lesihawu sami.

### Isihlabelelo 60

*Kumqondisi wokuhlabelela. NgeShushani Eduthi. IMikitami kaDavida. Ukufundisa. Esilwa lamaAramu-Naharayimi lamaAramu-Zoba, lapho uJowabi wabuyela watshaya amaEdoma esihotsheni setswayi, inkulungwane ezilitshumi lambili.*

1 Nkosi ususilahlile

Wasichithachitha,

Kade usucunuliwe

Buya kithi futhi.

2 Uqhaqhazelis' umhlaba

Wawephula wona,

Siza ubhidliko lwawo

Ngoba uyaqhuqha.

3 Utshengisile abantu

Bakho okunzima,

Iwayin' elesimanga

Usinathisile.

4 Ubanik' isiboniso

Abakwesabayo

Ukuze siphakanyiswe

Ngenxa yeqiniso.

5 Ukuze abathandwayo

Bakho bakhululwe,

Sindisa ngesandla sakho

Sokunene, ngizwa.

6 Ikhulumile iNkosi

Isebungcweleni

Ngokuthaba ngizalaba

Lona iShekemu.

7 Ngolinganis' isigodi

EsaseSukothi

IGiladi ingeyami

Laye uManase.

UEfremu ungamandla

Awekhanda lami

UJuda laye ngakimi

Ungumnikumthetho.

8 IMowabi ingumganu

Wokugezela m'na,

Ngolahl' inyathela lami

Phezu kweEdoma.

9 Nginqoba-ke Filistiya.

Nguban' ozangisa

Kumuzi oqinileyo?

Ngisiw' eEdoma?

10 Kungebe nguwe Nkosi na

Obusilahlile?

Obengasahambi lawo

Amabutho ethu?

11 Siphe-ke wena uncedo

Ekuhluphekeni,

Ngoba olomuntu lona

Uncedo luyize.

12 NgoNkulunkulu sonqoba

Ngoba kunguyena

Ozazigxobela phansi

Ezethu izitha.

### Isihlabelelo 61

*Kumqondisi wokuhlabelela. NgeNeginothi. EsikaDavida.*

1 Zwana isililo Nkosi

Lomthandazo wami.

Ekucineni komhlaba

Ngokhalela kuwe

2 Lapho inhliziyo yami

Isiphel' amandla

Ngiholele edwaleni

Elide kulami.

3 Ngoba kade uyinqaba

Yami futhi wena

Ungumthangala wamandla

Ngakuso isitha.

4 Ngizahlal' endlini yakho

Ngokungapheliyo

Ngizathemba ingubudo

Yamaphiko akho.

5 Ngoba Nkosi wen' uzwile

Izifungo zami

Unginik' ifa labesab'

Ibizo elakho.

6 Uzakwandisa impilo

Eyayo inkosi

Ibe m'nengi leminyaka

Okwezizukulwan'.

7 Yohlala phakade phambi

KweNkosi. Lungisa

Umusa lalw' iqiniso

Okungayilonda.

8 Ngakho ngizahlabelela

Kulw' ibizo lakho

Ngenze izifungo zami

Ngezinsuku zonke.

### Isihlabelelo 62

*Kumqondisi wokuhlabelela. NgeJeduthuni. Isihlabelelo sikaDavida.*

1 Mpela ulindel' iNkosi

Umphefum'lo wami

Luvela kuyo olwami

Lona usindiso.

2 Yona yodwa ilidwala

Losindiso lwami

Angiyikunyikinyeka

Iyinqaba yami.

3 Koba nini linakana

Okubi ngomuntu?

Lofohlozwa njengomduli

Lothang' oluwayo.

4 Baceba ukumethula

Engqongeni yakhe

Bajabula emangeni

Emangeni wona.

Bayabusisa ngomlomo

Wabo okwempela

Kodwa ngaphakathi kwabo

Bethuka kakhulu.5 Mphefum'lo wami, lindela

'Nkosini kuphela,

Ngokuba ithemba lami

Livela ngakuyo.

6 Yona yodwa ilidwala

Losindiso lwami.

Angiyikunyikinyeka

Iyinqaba yami.

7 KuNkosi kulosindiso

Lodumo olwami,

'Dwala lenqaba yamandla

Ami akuThixo.

8 Themban' kuye kokuphela

Bantu, lizithele

Inhliziyo kuyw' iNkosi

Eyinqaba yethu.

9 Mpela abantukazana

Bona bayilize,

Labo abayizikhulu

Bangamangana nje.

Uba befakwa phezulu

Khon' esikalini

Balula okwedlulayo

Ize lalo ize.

10 Ungathemb' imbandezelo

Ungabi lisela,

Nxa inotho isisanda

Ungananzi ngayo.

11 Ukhulume kany' uThixo,

Ngikuzwe kabili

Lokhu, ukuthi amandla

NgakaNkulunkulu.

12 Njalo ngakuwe bo Nkosi

Kukhon' isihawu,

Ngoba uyamnik' umuntu

Ngomsebenzi wakhe.

### Isihlabelelo 63

*Isihlabelelo sikaDavida, esenkangala yakoJuda.*

1 Nkosi wen' uyiNkosi yam'

Ngizakukudinga

Masiny', umphefum'lo wami

Uwomele wena.

Inyama yam' ikhanuka

Wena enkangala

Elizwen' elomileyo

Kungekho lamanzi.

2 Ukubon' amandla akho

Lodumo olwakho

Njengoba ngikubonile

Endawen' engcwele.

3 Ngoba uthando olwakho

Lungcono kulayo

Impilo, indebe zami

Zizakudumisa.

4 Ngakho ngizakubusisa

Wena ngisaphila,

Ngizaphakamis' isandla

Kulw' ibizo lakho.

5 'Mphefum'lo wam' uzasutha

'Mkantsho lamanono

Umlomo wam' udumise

Ngendeb' zenjabulo.

6 Nxa ngikukhumbula wena

Embhedeni wami,

Ngemilindo yobusuku

Nginakana ngawe.7 Ngoba ungumncedi wami,

Ngakho emthunzini

Wawo amaphiko akho

Ngizathokoza bo.

8 Owami umphefumulo

Ukuxhume wena

'Sandla sakho sokunene

Sesingibambile.

9 Abading' umphefum'lo wam'

Ukuwudiliza

Bazatshona phansi bona

Khon' emhlabathini.

10 Bazakuwa ngayo yona

Inkemba eyakho

Bazakuba yisabelo

Sawo amakhanka.

11 Kodwa inkosi iyaku-

thokoza ngoMlimu,

Bonke abafunga yena

Bazakujabula.

Kodwa yona imilomo

Eyabo bona-ke

Abakhuluma amanga

Yon' izakuvinjwa.

### Isihlabelelo 64

*Kumqondisi wokuhlabelela. Isihlabelelo sikaDavida.*

1 Izwa izwi lami Nkosi

Lomkhuleko wami

Gcin' impilo yami kukho

'Kwesaba izitha.

2 Ngicatshis' ekucebeni

Kwensitha kwababi

Ekuvukeleni kwabo

Abenza ububi.

3 Abalolimi olwabo

Njengayo inkemba

Bagobis' im'tshoko yabo

'Mazw' ab' ayababa.

4 Ukudubula ngasese

Yen' opheleleyo

Bazamdubula masinya

Ungaze wesaba.

5 Bazikhuthaz' ebubini

Bakhulum' ngokwenza

Imijibila ngasese

Bath': Ibonwa nguban'.

6 Badinga bona ububi

Babuhlolisise

Inhliziyo lokuzindla

Kwabo kutshonile.

7 Kodwa-ke uNkulunkulu

Uzakubatshoka

Uzakubalimaza bo

Masinyasinyane.

8 Bazakwenz' ulimi lwabo

Luwe phezu kwabo

Bonke abababonayo

Bazakubaleka

9 Bonke bazakwesaba-ke

Batsho umsebenzi

WeNkosi, beqedisisa

Izenzo ezayo.

10 ENkosini bazathaba

Abalungileyo

Bathembe; abaqondile

Bazakudumisa.

### Isihlabelelo 65

*Kumqondisi wokuhlabelela. Isihlabelelo sikaDavida, ingoma.*

1 EZiyoni ulindelwe

Yikubongwa Thixo

Njalo kuwe isifungo

Sizakwenziwa-ke.

2 Wena okuzwayo khona

Lokh' ukukhuleka

Ngakho kuwe izabuya

Yona yonk' inyama.

3 Ububi bami-ke bona

Bungehlule mina

Ezethu iziphambeko

Uzakuzisusa.

4 Uyabusisw' omkhethayo

Wena, omsondeza

Ukuze yena ahlale

Emagumen' akho.

Sizakusutha ngokuhle

Ngokulunga kwayo

Indlu yakho, lethempeli

Lakho elingcwele.

5 Ngezint' ezesabekayo

Ngakho ukulunga

Uzasiphendula Nkosi

Yosindiso lwethu.

Wena ulithemba layo

Yonk' imikhawulo

Yomhlaba labakhatshana

Khonale olwandle.

6 Okuthi ngamandla ayo

Ezimise ngawo

Izintaba, ivunule

Wona amandla nje.

7 Othulis' uxokozelo

Lwezinlwandle layo

Eyawo amavinqw' azo

Lomsindo wabantu.

8 Labo abahlezi khona

Emikhawulweni

Yomhlaba bayesaba nje

'Ziboniso zakho.

Uyakwenza kuthokoze

Ukuphuma kwakho

Ukusa lakho ukuhlwa

Khona kuthokoze.

9 Uyethekela umhlaba

Njal' uwunethise

Uwuvundise kakhulu

Ngomfula weNkosi

Wona ogcwele amanzi.

Ubalungisele

Amabele nxa wena-ke

Uwalungisela.

10 Uyanethisa kakhulu

Imisele yawo

Ulungise khona lapho

Imigelo yawo.

Wena uyawuthambisa

Ngayo imikhizo

Ubusisa ukumila

Lokho okulapho.

11 Wethes' umnyaka ngomqhele

Ngokulunga kwakho

Njalo izindlela zakho

Zithont' amagcobo.

12 Athontel' emadlelweni

Ayo inkangala

Athokoze amaqaqa

Kumacele wonke.

13 Isemadlelwen' im'hlambi

Zigcwel' izihotsha

Amabele, zithokoza

Njalo zihlabele.

### Isihlabelelo 66

*Kumqondisi wokuhlabelela. Ihubo, isihlabelelo.*

1 Yenzanini umsindo bo

Ojabulisayo

Liwenze kuNkulunkulu

Lina mazwe lonke.

2 Hlabelani inhlonipho

Yelakhe ibizo

Lenze izibongo zakhe

Zibe lal' udumo.

3 Tshonini kwiNkosi lithi:

Im'sebenzi yakho

Iyesabeka kangaka!

Ngabo ubukhulu

Bamandla wona awakho

'Zitha zakho zonke

Zizazehlisela zona

Ngaphambili kwakho.

4 Wokukhonza wonk' umhlaba

Uhlabele kuwe

Bonke bazakuhlabela

Elakho ibizo.

5 Wozanini lizebona

Izenzo zeNkosi

Iyesabek' ekwenzeni

Kubantwan' babantu.

6 Yaluphendula ulwandle

Lwaba ngumhlabathi

Bachaph' umfula ngenyawo

Laph' sathokoz' kuyo.

7 Uyabusa ngamandl' akhe

Kub' ephakadeni,

Kabawe abavukeli.

Ubona izizwe.

8 Bongani iNkosi yethu

Lina-ke abantu

Zwakalisani ilizwi

Lolwayo udumo.

9 Igcina umphefumulo

Wethu empilweni,

Ingavumeli inyawo

Zethu zitshelele.

10 Ngoba wena Nkulunkulu

Ususihlolile

Wasilinga njengesil'va

Yon' elingiweyo.

11 Usilethile thina-ke

Kulo imbule nje

Wabeka zon' inhlupheko

Kuzinkalo zethu.

12 Uwenzile amadoda

Agad' emakhanda

Sadabula emlilweni

Lakuwo amanzi.

Kodwa wen' usikhuphile

Wasiletha khona

Endaweni yona leyo

Engevundileyo.

13 Ngizakuy' endlini yakho

Lawo umnikelo

Wokutshiswa ngibhadale

'Zifungo zam' kuwe.

14 Ezikhulunywe zindebe

Zona-ke ezami

Okukhulunywe ngumlomo

'Kuhluphekeni kwam'.

15 Ngokunikel' im'hlatshelo

Yezinonileyo

Lamafutha ezinqama

Lenkomo lembuzi.

16 Yizanini lizwe lonke

'Besab' uNkulunkul'

Ngizalanda akwenzele

Umphefum'lo wami.

17 Ngakhala kuye mina-ke

Ngomlomo owami

Njalo wakhuliswa ngalo

Ulimi olwami.

18 Aluba nginanzelela

Khon' ukonakala

Enhliz'ywen' yami, iNkosi

Ngab' ingangizwanga.

19 Qoth' iNkosi ingizwile

Ilalele kimi

Kulo ilizwi eloku-

khuleka okwami.

20 Ibusisiwe iNkosi

Engaphuthisanga

Ukukhuleka okwami

Lom'sa wayo kimi.

### Isihlabelelo 67 S.M.

*Kumqondisi wokuhlabelela. NgeNeginothi. Isihlabelelo, ingoma.*

1 'Thixo kabe lom'sa

Makasibusise

Makakhanyise ubuso

Bakhe kithi sonke.

2 'Kuz' indlela yakho

Yaziw' emhlabeni

Khon' ukusindisa kwakho

Ezizweni zonke.

3 Abakubonge-ke

Abantu Nkosi bo,

Akuthi bonke abantu

Bakubonge wena.

4 Kazithab' izizwe

Zonke zihlabele

Ngenjabulo zidumise

Kuwe njalo njalo.

Ngoba uzagweba

Abantu ngendlela

Elungileyo, wobusa

Izizwe zomhlaba.

5 Abakubonge-ke

Abantu Nkosi bo,

Akuthi bonke abantu

Bakubonge wena.

6 Kuzakuth' umhlaba

Uleth' izithelo,

UThixo, uThixo wethu,

Uzasibusisa.7 Izasibusisa

INkosi, kuzathi

Yonke imikhawulo bo

Yomhlab' iyesabe.

### Isihlabelelo 68

*Kumqondisi wokuhlabelela. Isihlabelelo, ingoma kaDavida.*

1 Kavuke uNkulunkulu

Kuchithwe izitha

Lalabo abamzondayo

Abambalekele.

2 Njengentuthu iphetshethwa

Bamukise wena

Njengengcinw' incibilika

Phambili komlilo.

3 Ababi kababhubhe bo

Phambi kway' iNkosi.

Kodwa abalungileyo

Babe lentokozo.

Kabajabule-ke phambi

KukaNkulunkulu

Yebo, kabathokoze-ke

Ye kakhulukazi.

4 Hlabelela kuJehova

Izibongo zakhe

Lidumis' ibizo lakhe

Lidumise yena.

Yen' okhwel' emazulwini

Ngebizo lakh' uJah

Njalo lithabe impela

Khona phambi kwakhe.

5 Uyise wezintandane

Ngumahluleli bo

Wabafelwakaz', iNkosi

Kundlu yay' engcwele.

6 UNkulunkul' uhlalisa

Ababodwa ngazo

Izindlu ngezindlu. Njalo

Abakhuphe labo

Ababotshwe ngawo wona

Amaketane bo,

Kodwa abavukelayo

Bahlal' enkangala.

7 Nkulunkul' usukhokhela

Abakho abantu

Ubahola udabula

Lezozinkangala.

8 Umhlaba wanyikinyeka

Lawo amazulu

Athonthisa phambi kwakhe

Yen' uNkulunkulu.

Ngitsho layo iSinayi

Yanyikinyeka bo

Phambi kukaNkulunkulu

'Thixo ka'Srayeli.

9 Nkosi, wanisa kakhulu

Ngalo wal'qinisa

Ilifa elakho, lapho

Selidiniwe-ke.

10 Ibandla lakho lihlezi

Khonapho o Nkosi

Ulungisel' abayanga

Ngobakho ubuhle.

11 INkosi yanika izwi:

Ixuku lona-ke

Elakubikayo khona

Lalil'khulukazi.

12 Amakhosi empi yona

Abaleka wonke

Lomfaz' owasal' ekhaya

Wabelwa impango

13 Lanxa lilel' embizeni

Lofana lempiko

Zamajuba esiliva

'Nsiba zegolide.

14 Laph' uSomandla echitha

Amakhosi kukho

Kwanjengeliqhwa eSalmon'

Elikhithikayo.

15 Intaba kaNkulunkulu

Ifana lentaba

YaseBashane ngobude

Intab' iBashane.

16 Leqelani-ke zintaba?

UThix' uthand' uku-

hlala khona; 'Nkos' yohlala

Khona laphakade.

17 'Nqola zikaNkulunkulu

Zizinkulungwane

Ezimatshum' amabili,

Izinkulungwane

Ezazo izingilosi.

INkos' iphakathi

Kwazo njengaseSinayi

Endawen' engcwele.

18 Wenyukela phezulu-ke

Udons' izigqili

Khona ebugqilini bo

Wemukel' izipho

Zona ezabo abantu

Lab' avukelayo,

Ukuze uMlim' iNkosi

Azehlala kibo.

19 Ibusisiwe iNkosi

Esipha izipho

Insuku zonke uMlimu

Wosindiso lwethu.

20 Yen' uNkulunkulu wethu

Ungowosindiso

KuThixw' iNkosi kuloku-

phuma ekufeni.

21 'Nkulunkul' uzalimaza

Ikhanda lezitha,

Aziqothul' izinwele

Ezaso isoni.

22 Ngabantu bayo iNkosi

Yathi: Ngobasusa

EBashane laselwandle

Ngibabuyise bo.

23 Ukuz' ucwilis' unyawo

Lwakho egazini

Lezitha zakho, lolimi

Lwezinja zakh' kulo.

24 Sebebone izinhambo

Ezakho, Jehova,

Nkulunkulu, Nkosi yami

Kundawo engcwele.

25 Abaculi bakhokhela

'Batshayi bogubhu

Lezintombi zazilapho

Zibetha ichacho.

26 Bongan' uThix' ebandleni

Ngitsho yon' iNkosi,

Elivele emthonjeni

WakwaIsrayeli.

27 Ukhona uBenjamini

Engomuncinyane

Balaye umbusi wabo

Yena okaJuda

Amakhosi ayelawo

Amacebo awo,

Amakhosana awakwa-

Zeb'loni, Naftali.

28 'Nkosi yakho imisele

Awakho amandla,

Qinisa Nkosi khonokho

Osenzele khona.

29 Ngenxa yelakhw' ithempeli

LaseJerusalem'

Amakhosi azaletha

Zon' izipho kuwe.

30 Khuza bona abemkhonto,

Umhlambi wenkunzi,

Lamankonyana abantu,

Baze bona bonke

Bazinikele bephethe

Inhlamvu zesil'va.

Abantu abathokoza

Empini bachithe.

31 Amakhosan' azaphuma

'Gibithe; masinya

'Eth'yopiya yokwelula

'Sandla say' kwiNkosi.

32 Hlabelan' kuNkulunkulu

Mibuso yomhlaba,

Lihlabelel' indumiso

Kuyona iNkosi.

33 Kuye okhwela phezulu

Kwawo amazulu,

Endul', athume elakhe

Ilizw' elikhulu.

34 Nikan' iNkosi amandla

Ubukhosi bayo

Buphezu kuka'Srayeli

Lamandl' emafini.

35 Uyesabeka o Nkosi

Kwezakho indawo

Ezingcwel', uNkulunkulu

Wakh' uIsrayeli

Nguye ophayo amandla

Njalo lokuqina

Ebantwini bakhe. Kayi-

busiswe iNkosi.

### Isihlabelelo 69

*Kumqondisi wokuhlabelela. NgeShoshanimi. EsikaDavida.*

1 Ngisindise Nkulunkulu

Ngokuba amanzi

Asefinyelele kuwo

Umphefum'lo wami.

2 Ngiyatshona kuludaka

Kangilakh' ukuma,

Sengingene emanzini

Zang'minz' impophoma.

3 Ngidinwe yisililo sam'

Womil' umphimbo wam'

Amehlo ayafiphala,

Ngilind' iNkosi yam'.4 Abangizondela ize

Banengi kulazo

Inwele zekhanda lami.

Balamandla futhi

Abangangibhubhisa m'na

Izitha zam' ngeze,

Ngakho sengibuyisele

Engingakwebanga.

5 Nkulunkulu uyabazi

Ubuthutha bami,

Azifihlekile kuwe

Ezami izono.

6 Abalinda kuwe bona

Kabangayangeki

Ngenxa yami, Nkulunkulu

Nkosi yamabandla.

Abakudingayo bona

Kabangadideki

Ngenxa yami, Nkulunkulu

Nkosi ka'Srayeli.

7 Ngoba ngenxa yakho sengi-

thwele lon' ihlazo,

Zona izinhloni sezi-

mboz' ubuso bami.

8 Sengingowemzini kubo

Bon' abafowethu

Lowezizwe kubo aba-

ntwana bakamama.

9 Ngoba inkuthalo ngayo

Indlu engeyakho

Isithe yangidla yona

Yaze yangiqeda.

Njalo inhlamba zalabo

Abakuthukayo

Sezithe zawela khona

Phezulu kwami bo.

10 Lapho ngabe ngilila m'na

'Mphefum'lo useku-

zileni ukudla kwami

Ngadunyazwa ngakho.

11 Ngenza amasaka aba

Yisigqoko sami

Ngaba yinhlekisa mina

Kibo labo bonke.

12 Abahlezi esangweni

Bakhuluma ngami

Ngaba yiyo yon' ingoma

Yazo izidakwa.

13 Kodwa umthandazo wami

Ungakuwe Nkosi

Ngaso sona isikhathi

Esomusa wakho.

Nkulunkulu ngobunengi

Besakhw' isihawu,

Ngizwe, kulo iqiniso

Losindiso lwakho

14 Ngikhuphe edakeni bo

Ngingaze ngatshona

Ngikhutshwe kubazondi bam'

Lakwanzulw' amanzi.

15 Ngingaminzwa zimpophoma

Ngingaginywa 'nziki

Ngivalelwe emlonyeni

Owawo umgodi.

16 Kawungizwe, Nkosi, ngoba

Uthando lwakh' luhle,

Ngobunengi besihawu

Phendukela kimi.

17 Ungaze wafulathela

Eyakho inceku,

Phangisa ungizwe mina

Ngisenhluphekweni.

18 Sondela emphefum'lweni

Wami uwuhlenge,

Kawungikhulule ngenxa

Yezami izitha.

19 Uyalaz' ihlazo lami

Lezinhloni zami

Lodelelo, izitha zam'

Zonk' ziphambi kwakho.

20 Ihlazo seliyephule

Inhliziyo yami,

Ngigcwele bon' ubunzima

Ngaswela umsizi

Ngitsho-ke umhawukeli

Akaze abakho,

Ngifuna abaduduzi

Ngaswela loyedwa

21 Endaweni yakh' ukudla

Bangipha inyongo,

Sengiphakathi kokoma

Ngaphiw' iviniga.

22 'Tafula labo kalibe

Yiwo umjibila,

Okuqonde ukulunga

Akube ngumgibe.

23 Kawabe mnyam' amehlw' abo

'Kuze bangaboni,

Zihlale zithuthumela

Izinkalo zabo.

24 Thela olwakho ulaka

Khona phezu kwabo,

Babanjwe lulaka lwakho

Lay' intukuthelo.

25 Kuchithwe indawo zabo

Abahlala kuzo

Kakungabikho ohlala

Emadumben' abo.

26 Ngokuba bayakumhlupha

Low' otshaywe nguwe,

Bakhuluma besengeza

Kwab'linyazwe nguwe.

27 Yandisa ububi babo

Phezulu kobunye,

Bangaze bangena kukho

Ukulunga kwakho

28 Kabesulwe encwadini

Eyabaphilayo,

Bangaze balotshwa kanye

Labalungileyo.

29 Kodwa mina ngingumyanga

Njalo ngilusizi,

Nkosi usindiso lwakho

Kalung'phakamise.

30 Ngizalibonga ibizo

LikaNkulunkulu

Ngengoma ngiphakamise

Ngazo izibongo.

31 Lalokho koyithabisa

INkos' okwedlula

Inkabi kumb' ijongosi

Lempond' lamangqina.

32 Othobekileyo uza-

bona lokhw' athabe,

Yophil' inhliziyo yakhe

Odinga iNkosi.

33 Ngoba iNkosi iyezwa

Bona abayanga,

Njalo kayizideleli

Izibotshwa zayo.

34 Kayibongwe ngamazulu

Lomhlaba lolwandle,

Lakho konke okuhamba

Khona phakathi nje.

35 'Nkulunkul' uzakhulula

Yona iZiyoni,

Njalo ayakhe imizi

Yona eyeJuda

Ukuze bona bahlale

Khona lapho njalo

Bayizuze ukuze-ke

Kube yifa labo.

36 Inzalo yenceku zakhe

Izakuyifuya,

Labathand' ibizo lakhe

Bazahlala kuyo.

### Isihlabelelo 70 S.M.

*Kumqondisi wokuhlabelela. EsikaDavida. Ukukhumbuza.*

1 Woza uphangise

Ungephule Thixo

Tshetsha uzengisiza bo

Wena oyiNkosi.

2 Kababe lenhloni

Njalo badideke

Abadinga won' owami

Umuphefumulo.

Kabaphendulelwe

Babuyel' emuva

Badideke abafuna

Ukulimala kwam'.

3 Kababuyiselwe

'Muva, kube 'mvuzo

Wenhloni zabo abathi:

Aha! Aha! kimi.

4 Kakuthi bathabe

Njalo bajabule

Kuwe bonke labo bona

Abakufunayo.

Kabathi-ke njalo

Abaluthandayo

Lona usindiso lwakho:

Kay'phakam' iNkosi.

5 Kodwa ngingumyanga

Mina ngiyaswela

Phangisa ukuza kimi

Wena Nkulunkulu.

Ungumsizi wami

Lomkhululi wami

Wena Nkosi ungaphuzi

Phangisa masinya.

### Isihlabelelo 71

1 Kuwe Nkosi ngiyabeka

Lon' ithemba lami

Ungaze wangiyekela

Ngibe lamahloni.

2 Ngikhulule ngokulunga

Kwakh', ubusungenza

Ngiphunyuke, bek' indlebe

Kim' ungisindise.

3 Yiba yindaw' eqinile

Yami yokuhlala

Lapho engingaya khona

Kube njalonjalo.

Usulayile ukuthi

Ngisindiswe mina,

Ngoba ulidwala lami

Layw' inqaba yami.

4 Ngikhulule Nkosi yami

Esandleni sakhe

Omubi longalunganga

Ongolesihluku.

5 Ngoba ulithemba lami

Nkosi Nkulunkulu

Wena uyinqaba yami

Kwasebutsheni bam'.

6 Kusizalo wangigodla

Wena wangikhupha

Esiswini sikamama,

Ngokubonga njalo.

7 Nginjengesimanga kuye

Uzulu kodwa-ke

Wena uyiyo inqaba

Yam' eqinileyo.

8 Umlomo wam' awugcwale

Ukubongwa kwakho

Lalo udumo olwakho

Kulo lonk' usuku.

9 Ungabongilahla mina

Lapho sengimdala

Ungangitshiyi mina nxa

Amandl' am' ephela.

10 Ngoba izitha ezami

Zitsh' okubi ngami

Labahlomel' umphefum'lo

Wami betshelana.

11 Beth': INkos' isimtshiyile

Mzingelen' limbambe

Ngoba kakho yen' olakho

Ukumkhulula bo.

12 Ungaze waba khatshana

Lami Nkulunkulu

Phangisa Nkulunkulu wam'

Ukusiza mina.

13 Kabajabhiswe njalo-ke

Balotshiswe labo

Abayizitha zawo nje

Umphefum'lo wami.

Abembathiswe bona-ke

Ngesigcono njalo

Lehlazo bon' abadinga

Ukungilimaza.

14 Kodwa ngizathemba mina

Kokuphela njalo

Ngoba lokhu ngikubonga

Wena futhi futhi.

15 Umlomo wam' wolandisa

Ukulunga kwakho

Losindiso nsuku zonke

Engingekubale.

16 Ngizahamba emandleni

ENkos' uJehova

Ngizaqamba ukulunga

Okwakho kuphela.

17 Nkosi ungifundisile

Kwasebutsheni bam'

Ngilokhu ngitshumayela

Izimanga zakho.

18 Khathesi nxa sengimdala

Njalo ngiyingwevu

O Nkosi wena ungaze

Wangitshiya mina

Ngize ngiwatshumayele

Awakho amandla

Kulesisizukulwana

Bonk' abazakuza.

19 Ukulunga kwakho lakho

O Nkosi kukhulu

Wena owenzileyo bo

Izintw' ezinkulu.

20 O Nkosi ngubani na nje

Ofanana lawe!

Wena ongibonisile

Insizi zohlupho

Uzangiphilisa njalo

Ungiphakamise

Njalo khona enzikini

Eyawo umhlaba.

21 Uzakuthi ubandise

Ubukhulu bami

Futhi uzangiduduza

Kunhlangothi zonke.

22 Futhi ngizakukubonga

Ngalo nje ichacho

Ngizalibonga elakho

Lona iqiniso.

Mlimu wami kuwe ngiza-

hlabela ngogubhu

Nguwe o wena oNgcwele

WakoIsrayeli.

23 Indebe zam' zothokoza

Kakhul' ngihlabela

Kuwe, lomphefum'lo wami

Owuhlengileyo.

24 Lolwami ulimi lona

Luzakukhuluma

Ngokwakho khon' ukulunga

Ilanga lonke nje.

Ngokuba balazo zona

Izinhloni njalo

Bahlabeke abathanda

Ukungilimaza.

### Isihlabelelo 72

*KuSolomoni.*

1 Nkulunkulu nik' inkosi

Izahlulo zakho,

Layw' indodana yenkosi

Ukulunga kwakho.

2 Izabahlulel' abantu

Bakho ngokulunga,

ibagwebe abayanga

Bakho ngemfanelo.

3 Intaba zizalethela

'Bantu ukuthula

Lawo amaqaqanyana

Ngakho ukulunga.4 Yohlulela abayanga,

Isiz' abantwana

Babasweli ibephule

Iziq' abahluphi.

5 Bokwesaba ingq' ilanga

Lenyanga kuhlezi

Kokuphela kuzo zonke

Izizukulwana.

6 Uyakwehla njengezulu

Phezu kwamahlungu,

Njengazo inhlambo zona

'Zimanzis' umhlaba.

7 Ngensuku zayo bokwanda

Abalungileyo,

Kwand' ukuthula nxa lokhe

Inyang' isekhona.

8 Uzabusa kusukela

Kulwandle kusiya

Kulwandl', lemfulen' kusiya

Kuz'phetho zomhlaba.

9 Abahlala enkangala

Bazaguqa khona

Phambi kwakhe njalw' izitha

Zokhotha uthuli.

10 Amakhosi eTarshishi

Lawo awakuzo

Izihlenge azaletha

Zona izipho bo.

Amakhosi awakhona

EShebha leSebha

Azakunika zona nje

Ezawo izipho.

11 Yebo amakhosi wonke

Azakuwa wona

Phambi kwakhe, zonk' izizwe

Zizakumkhonza bo.

12 Ngokuba uzamkhulula

Osweleyw' ekhala,

Lomyanga laye lowo nje

Yen' ongelamsizi.

13 Wohawukela umyanga

Loswelayo njalo

Isindise im'phefum'lo

Eyabaswelayo.

14 Wohleng' umphefum'lo wabo

Kungoz' lodlakela,

Legazi labo lil'gugu

Emehlweni akhe.

15 Njalo uzaphila yena

Kuye kuzanikwa

Okwalo lon' igolide

Lon' elaseShebha.

Uzakwenzelw' im'thandazo

Yena njalo njalo,

Uzakudunyiswa yena

Izinsuku zonke.

16 Koba khon' ihetshezana

Lawo amabele

Elizweni khona phezu

Kwengqonga zentaba.

Zohatshazel' izithelo

NjengeLebanoni,

Bokhaphazel' abomuzi

Satshani bomhlaba.

17 Ibizo layo lokuma

Kube nininini,

Ibizo lizakuhlala

Lisekhon' ilanga.

Bazakubusiswa kuye,

Lazo zonk' izizwe

Zizakutsho khon' ukuthi

Yen' ubusisiwe.

18 Ibusisiwe iNkosi

'Nkosi ka'Srayeli,

'Mlimu yedwa owenzayo

Imimangaliso.

19 Kalibusiswe ibizo

Lakh' elilodumo,

Ugcwal’ umhlaba ngodumo.

Ameni, Ameni.

*Imikhuleko kaDavida indodana kaJese isiphelile.*

### Isihlabelelo 73

*Isihlabelelo sikaAsafi.*

1 Impel' iNkos' ilungile

Kuy' uIsrayeli

Lakulab' abanhliziyo

Ehlanzekileyo.

2 Kodwa mina, inyawo zam'

Zaphose zasuka,

Izinyathelo ezami

Zazizatshelela.

3 Ngoba ngangihawukela

Iziwula lapho

Ngibona impumelelo

Yabakhohlakali.

4 Ngoba kakukh' izibopho

Ekufeni kwabo,

Kodwa won' amandla abo

Aqinile mpela.

5 Kabahlupheki njengabo

Abanye abantu,

Njalo kabakhathazeki

Njengabo abanye.

6 Ngakho ukuziqhenya bo

Kubazungezile

Njengeketane, ukulwa

Kubambokothile.

7 Sebequnjelwe ngamehlo

Ngenxa yokunona

Balenzuzo engaphezu

Kwabakufisayo.

8 Babolile bonakele

Bakhuluma kubi,

Bepopot' imbandezelo

Bayaziqhenya bo.

9 Bahlambaza amazulu

Ngemilomo yabo

Ulimi lwabo luhamba

Izwe jikelele.

10 Ngakho-ke abantu bakhe

Babuyiswa lapha

Bayanathiswa amanzi

Agcwele inkezo.

11 Njalo bathi: Wazi njani

Yen' uNkulunkulu?

Kukhona yini ukwazi

Kuy' oPhezukonke?

12 Khangela abangelaye

UNkulunkulu-ke

Baphumelel' emhlabeni

Bande enothweni.

13 Impela ngihlambulule

Inhliziyo ngeze

Izandla ngizigezile

Ngaphandle kwecala.

14 Ngokuba usuku lonke

Bengihluphekile

Bengitshaywa ekuseni

Kwezinsuku zonke.

15 Uba ngisithi: Ngizothi:

Bona ngocunula

Sona isizukulwana

Sabantwana bakho.

16 Lapha ngacabanga lokhu

Ngifis' ukukwazi

Kwakubuhlungu kakhulu

Kimi khona lokho.

17 Ngaze ngayangena khona

Endlini engcwele

KaNkulunkulu, ngaqonda

Isiphetho sabo.

18 Impela ubabekile

Kwezibutshelezi

Wabaphosela kundawo

Zokuchithakala.

19 Hay' ukuchitheka kwabo

Behliselwe phansi

Ngomzuzwana! Baminziwe

Ngokwesabisayo.

20 Njengephupho kovukayo

O Nkulunkulu, nxa

Uvuka, uzadelela

Owabo umumo.

21 Ngakho inhliziyo yami

Yayicunukile

Futhi mina ngahlabeka

Ezinsweni zami.

22 Ngangiyisiphukuphuku

Umgumbathakazi

Ngaba njengenyamazana

Khona phambi kwakho.

23 Loba kunjalo ngikuwe

Kokuphela mina

Wen' ungibambe ngesandla

Sami sokunene.

24 Wena uzangikhokhela

Ngeselulek' sakho

Emva kwalokhu ungise

Enkazimulweni.

25 Ezulwini ngilobani?

Hatshi nguwe wedwa

Lemhlabeni kakh' omunye

'Ngimfisa njengawe.

26 Inyama lenhliziyo yam'

Kuyaphel', iNkosi

Ingamandla lesabelo

Sami kokuphela.

27 Bhek', abakhatshana lawe

Bazabhubha bonke

Uzachith' abaphingayo

Ngokusuka kuwe.

28 Mina kuhle ngisondele

KuThixo ngimthembe

Ukuze ngibike yonke

Im'sebenzi yakho.

### Isihlabelelo 74

*IMasikili kaAsafi.*

1 Nkosi usilahleleni

Ngokungapheliyo?

Kungani ucaphukele

'Zimvu zedlel' lakho?

2 Kawulikhumbule lona

Elakho ibandla

Lona owalithengayo

Khonale endulo.

Intonga yelifa lakho

Owalihlengayo

Le intaba yeZiyoni

Yon' ohlezi kuyo.

3 Phakamisa izinyawo

Zakh' kukuchitheka

Konk' isitha esikwenze

Endawen' engcwele.

4 Izitha zakho zibhonga

Phakathi kwebandla

Zamisa impawu zazo

Njengeziboniso.

5 Indoda yaba lodumo

Ngokuphakamisa

Amahloka kuzihlahla

Zona eziqatha.

6 Kodwa khathesi bephula

Ngezando langawo

Amahloka umsebenzi

Obaz'weyo wayo.

7 Baphosela won' umlilo

Endaweni yakho

Engcwel', bayingcolisile

Ngokuphosa phansi

Yona eyakho indawo

Okuhlala kuyo

Elakho ibizo lona

Isiwiswe phansi.

8 Bath' enhliziyweni zabo:

Asizidilize.

Batshis' amasinagoge

ENkosi ezweni.

9 Kasibon' impawu zethu,

Kakho umprofethi

Akakho phakathi kwethu

Owaz' izikhathi.

10 Nkosi koza kube nini

Isitha sihlaza

Lesitha sithuk' ibizo

Lakho njalo njalo?

11 Kungan' ufinyez' isandla

Sakho sokunene?

Sikhuphe sona kuso nje

Isifuba sakho.

12 Ngob' uThixo uyiNkosi

Yami yasendulo

Owenza lon' usindiso

Phakathi komhlaba.

13 Wehlukanisa ulwandle

Ngawakho amandla

Wephul' amakhand' ezilo

Phakathi kwamanzi.

14 Wachoboza amakhanda

Awawo umgobho

Ube yikudla kwabantu

Kwabasenkangala.

15 Waqhekeza imithombo

Lazo impophoma

Wayomisa imifula

Egeleza njalo.

16 Ingeyakho yon' imini

Labo ubusuku

Ulungisil' ukukhanya

Lalo ilanga bo.

17 Wamisa imikhawulo

Yonke yomhlaba bo

Walenza lona ihlobo

Labo ubusika.

18 Khumbula ukuth' isitha

Sesicunulile,

Nkos', izithutha zithuka

Elakho ibizo.

19 Nkulunkulu, unganiki

Umuphefumulo

Wejuba lakho kuxuku

Lona elababi.

Ungalikhohlwa ibandla

Labayanga bakho

Kuze kube yisikhathi

Son' esaphakade.

20 Nanzelel' uvumelwano

Ngokuba indawo

Ezomhlaba ezimnyama

Zigcwel' isihluku.

21 Abahlutshwayo kabanga-

buyi belenhloni.

'Myanga lesisweli kaba-

bong' ibizo lakho.

22 Vuka Nkosi ululwele

Olwakho udaba,

Khumbul' is'thutha sithuke

Wena nsuku zonke.

23 Ungalikhohlwa ilizwi

Lezitha ezakho

Uxokozel' olwazo lu-

yanda njalo njalo.

### Isihlabelelo 75

*Kumqondisi wokuhlabelela. Alithashethi. Isihlabelelo sikaAsafi, ihubo.*

1 Ngakuwe, o Nkulunkulu

Siyanika khona

Ukukubonga-ke, wena

Sesiyakubonga.

Ngoba ibizo elakho

Liseduze lathi

Lezizimanga ezakho

Zilandisa ngakho

2 Nxa ngimisa isikhathi

Esifaneleyo

Ngizagweba ngokulunga

Okupheleleyo.

3 Umhlaba labakhe kiwo

Babhidliziwe bo

Kodwa insika ezawo

Ngizithwele mina.

4 Ngathi kuzo iziwula:

Lingabi yiz'thutha,

Lingaphakamis' uphondo

Lina izixhwali.5 Lingaphakamis' uphondo

Olwakho phezulu,

Liyekel' ukukhuluma

Ngentam' elukhuni.

6 Ukuphakam' akuveli

Kuyw' impumalanga

Ngitsho layw' intshonalanga

Lakuyo izansi.

7 Kodw' iNkosi ingumgwebi

Phans' ibek' omunye

Omunye imphakamise

Imuse phezulu.

8 Ngob' esandleni seNkosi

Kukhona inkezo

Lewayini yon' ebomvu

Ihlanganisiwe.

Esethulul' iwayini

Abakhohlakele

Inzece bazayinatha

Yona bayiqede.

9 Kodwa ngizatshumayela

Njalo kokuphela

Ngizabong' uNkulunkulu

Yen' okaJakobe.

10 Impondo zabaxhwalile

Ngizaquma zonke

Ngiphakamise ezabo

Abalungileyo.

### Isihlabelelo 76

*Kumqondisi wokuhlabelela. NgeNeginothi. Isihlabelelo sikaAsafi, ihubo.*

1 UJehova uyaziwa

Khonale koJuda

Ibizo lakhe likhulu

KoIsirayeli.

2 LaseSalema likhona

Idumba elakhe,

Lendawo yakhe ahlala

Kuyo eZiyoni.

3 Khonapho-ke wayephula

Yona imitshoko

Yedandili, amahawu,

Lemihedla lempi.

4 Lukhulu udumo lwakho

Okwedlulisayo

Luhl' okwedlula intaba

Zakho ukuphanga.

5 Baphangiwe labo bona

Abazigqajayo

Bazilalel' ubuthongo

Obukhulu babo.

Akukho won' amadoda

Alamandla awo

Asezifumene zona

Izandla ezawo.

6 Kukho ukukhuza kwakho

Nkosi kaJakobe,

Inqola layw' imbongolo

Kulele sibili.

7 Wena kanye kawesatshwe.

Ngubani ongema

Phambi kobakho ubuso

Nxa usuzondile?

8 Usenzile isigwebo

Khonal' ezulwini

Umhlaba wasusesaba

Wathula wathi zwi.

9 Yath' iNkosi isukuma

Isiyakugweba

Ukukhulul' abamnene

Abasemhlabeni.

10 Qotho ulaka lwabantu

Luzabonga wena

Oluseleyo lolaka

Uzakulukhina.

11 Yenzanini izifungo

Lizigcwalise-ke

ENkosin' uNkulunkulu

Yena owakho bo.

Bonke abamhanqileyo

Kabaleth' izipho

Kuye lowo abamele

Bamesabe yena.

12 Uzakuwuqum' umoya

Owamakhosana

Ngokuba uyesabeka

Kumakhosi ezwe.

### Isihlabelelo 77

*Kumqondisi wokuhlabelela. NgeJeduthuni. Isihlabelelo sikaAsafi.*

1 Ngakhalela eNkosini

Ngalo ilizwi lam'

Kuye yen' uNkulunkulu

Wabek' indlebe kim'.

2 Ngosuku lohlupho lwami

Ngayiding' iNkosi

Izandla zam' zeluliwe

Ubusuku bonke

Njalo kazizange zona

Zimiswe, owami

Umphefum'lo walile bo

Ukuth' ududuzwe.

3 Ngakhumbul' uNkulunkulu

Ngasengihlupheka

Ngakhalaza umoya wam'

Waphela amandla.

4 Ugcine amehlo ami

Angaze alala

Ngidubekile sibili

Angingekhulume.

5 Ngakhumbula izinsuku

Zona ezendulo

Layo iminyaka yona

Eyasekadeni.

6 Ngikhumbula ingoma yam'

Khona ebusuku

Ngakhulum' lenhliziyo yam'

'Moya wam' wahlola.

7 INkosi izakulahla

Kokuphela yini?

Ayisayikubuye bo

Ithande futhi na?

8 Siphelile isihawu

Sayo phakade na?

Saphela isithembiso

Yini kokuphela?

9 Isikhohliw' iNkosi na

Ukuba lomusa?

Ngolaka lwayo isival'

Is'hawu sayo na?

10 Ngathi: Yibuthakathaka

Bami ngokhumbula

'Minyaka yesokunene

SoPhezukonke bo.

11 Ngokhumbula im'sebenzi

Eyayo iNkosi

Qotho ngokhumbula zona

'Zimanga zendulo.

12 Ngizacabanga njalo bo

Ngem'sebenzi yakho

Yonke, ngikhulume ngazo

Izenzo ezakho.

13 Eyakho indlela, Nkosi

Isendlini yakho.

Ngubani omkhulu onje-

ngoNkulunkul' wethu?

14 UnguNkulunkul' owenza

Imimangaliso

Utshumayel' ebantwini

Wona amandl' akho.

15 Ngengalo yakh' uhlengile

Abantu abakho,

Amadodan' kaJakobe

LawakaJosefa.

16 Amanzi akubonile

Wena Nkulunkulu

Amanzi lobunzulu bo

Konke kwahlupheka.

17 Amafu ehlis' amanzi

Isibhakabhaka

Saduma lay' imitshoko

Yakh' yasabalala.

18 Ilizwi layw' imidumo

Lalisezulwini

Yakhanyis' izwe im'bane

Wazamazam' 'mhlaba.

19 Isolwandl' indlela yakho

'Manzin' amanengi

Lezinyathelo ezakho

Zona kazaziwa.

20 Wahola abantu bakho

Njengawo umhlambi

Ngesandla sikaMozisi

Laye uAroni.

### Isihlabelelo 78

*IMasikili kaAsafi.*

1 Lalelani bantu bami

Umthetho owami,

Indlebe zenu kazizwe

'Mazw' omlomo wami.

2 Ngizavul' umlomo wami

Ngomuzekeliso,

Ngitsho amazw' ayimfihlo

Asephakadeni.

3 Wona lawo esawezwa

Njalo esawazi

Esawatshelwayo thina

Ngabobaba bethu.

4 Kasiyikuwafihlela

Abantwana babo,

Sibonis' izizukulu

Zona ezizayo

Izibongo ezeNkosi

Lamandla awayo

Lem'sebenz' eyenzileyo

Emangalisayo.

5 Yamisa ubufakazi

Khona koJakobe

Yamisa lawo umthetho

Khona ko'Srayeli. Yabalaya bon' obaba

Ngawo, ukuze-ke

Baw'fundise abantwana

Babo ukuwazi.

6 'Kuze isizukulwana

'Sizayo sikwazi

Labantwana baso labo

'Bazazalwa bazi

Lalabo abazavela

Bayitshumayele

Enzalweni yabo phela

Abantwana babo.

7 Ukuz' ithemba elabo

Libekw' eNkosini,

Bengakhohlw' izenzo zayo

Lemithetho yayo.

8 Bengabafuzi oyise

Ababeqholoza

Isizukulwana leso

Esasihlubuka.

Kabazanga balungise

Inhliziyo yabo,

Wawungaqinang' umoya

Wabo eNkosini.

9 Inzalo kaEfrayimi

Ihlome ngem'tshoko

Yabuyela khon' emuva

Ngosuku olwempi.

10 Kabasigcinanga sona

Isivumelwano

SeNkosi, bal' ukuhamba

Emthethweni wayo.

11 Bayikhohlw' imisebenzi

Yayo njalo layo

Imimangaliso yayo

'Bayitshengiswayo.

12 'Mimangaliso yayenza

Phambi kwaboyise

Elizweni leGibithe,

Kumango weZowan'.

13 Yadabula ulwandle-ke

Yabenza bachapha,

Yawenza amanzi ema

Aba njengenqumbi.

14 Emini yabakhokhela

Ngensika yeyezi,

Lebusuku bonke njalo

Ngokukhany' komlilo.

15 Yawaqhekeza amatshe

Khona enkangala,

Yabanathisa amanzi

Awenziki yona.

16 Yavul' izifula khona

Ziphum' edwaleni,

Yawagelezis' amanzi

Phansi njengem'fula.

17 Kodwa bang'khona besona

Ye, kakhulukazi,

Bacunul' oPhezukonke

Khonale enhlane.

18 Bamlinga uNkulunkulu

Ngenhliziyo zabo

Ngokucelela ukudla

Inkanuko zabo.

19 Ye, baphikisa iNkosi

Bath': Angalungisa

UNkulunkulu enhlane

Itafula yini?

20 Bona, watshaya idwala

Njalo-ke amanzi

Ampompoza agcwalisa

Im'fula yagabha.

Kambe angabanika na

Laso isinkwa-ke?

Angabanika inyama

Abantu bakhe na?

21 Ngakho iNkosi yakuzwa

Yabacunukela

Yamvuthela uJakobe

Umlilo, lolaka

22 Lakuye uIsrayeli.

Ngoba bengamkholwa

UNkulunkul', bengathembi

Kusindiso lwakhe.

23 Lanxa wayelawulile

Amafu phezulu

Wayivula iminyango

Eyasezulwini.

24 Wayebanisele phansi

Imana bayidle

Wabapha law' amabele

Awasezulwini.

25 Umuntu wadla ukudla

Okudliwa yizo

Izingilosi, lenyama

Wabapha yagcwala.

26 Wawuphephetha umoya

Owempumalanga

Ezulwini, ngamandl' akhe

Lowezansi weza.

27 Wayikhithiza inyama

Kibo njengothuli

Lenyon' njengetshebetshebe

Elaselwandle bo.

28 Wakwenza kwawela khona

Phakathi kwenkamba

Yabo kwagombolozela

Amadumba abo.

29 Ngakho-ke badla basutha

Wasebagcwalisa

Ciki, ngokuba wabapha

Ngezifiso zabo.

30 Kabazange bakhunyulwe

Kuzifiso zabo.

Kwathi besayimumethe

Inyama ngem'lomo

31 Ulak' lukaNkulunkulu

Lwehlel' phezu kwabo,

Abakhuluphelis'leyo

Lwabulala bona.

Lwasel'wawisela phansi

Wona amajaha

Awangabakhethiweyo

AkoIsrayeli.

32 Phezu kwakho konke lokhu

Bona kokuphela

Kabakukholwanga ngenxa

Yezimanga zakhe.

33 Ngakho-ke insuku zabo

Waziqeda ngeze

Leminyaka yabo yonke

Ezinhluphekweni.

34 Lapho esebabulala,

Basebemudinga

Baphenduka ngokutshetsha

Bafuna iNkosi.

35 Basebekhumbul' ukuthi

INkosi yayili-

dwala lab', uNkulunkulu

Ungumhlengi wabo.

36 Kodwa bamqila ngomlomo

Wabo, langamanga

Bemqambela yena futhi

Langenlimi zabo.

37 Ngoba inhliziyo yabo

Yayingalunganga

Kuye, futhi kabagcini

'Sakh' 'sivumelwano.

38 Kodwa yena wayegcwele

Isihawu, ngakho

Waxolela impambeko

Kababhubhisanga.

Yebo kanenginengi bo

Waphephis' inzondo

Yakhe, akaqubulanga

Lonk' ulaka lwakhe.

39 Ngoba wakhumbul' ukuthi

Babe yinyama nje,

Bengumoya odlulayo

Ungab' usabuya.

40 Kukangaki bemcunula

Khonale enhlane

Bemdabula kokuphela

Khona enkangala!

41 Ye, babuyela emuva

Balinga iNkosi

Bamqumela oyiNgcwele

WakoIsrayeli.

42 Kabakhumbulang' isandla

Sakhe, futhi lazo

Insuku zokubahlenga

Ezitheni zabo.

43 Lokwenza kwakh' 'ziboniso

Zakhe eGibithe

Lemimangaliso yakhe

Kulizwe leZowan'.

44 Wenza imifula yabo

Yaba ligazi-ke,

Lamanzi abo ukuze

Bangawanathi-ke.

45 Wabathumel' impukane

Izinhlobonhlobo,

Zabaqeda, lamaxoxo

Asebabhubhisa.

46 Futhi wasenikela nje

Amabele abo

Kumacimbi lentetheni

Umsebenzi wabo.

47 Wasechitha amavini

Awabo ngamatshe

Esiqhotho, lemikhiwa

Yabo ngongqwaqwane.

48 Wanikel' inkomo zabo

Lazo kusiqhotho

Lemhlambi yabo kumbane

Otshisay' uthi bhe.

49 Wabahlasela ngolaka

Lwakhe olukhulu

Olwesabekayo ngoba

Lulenzondo yakhe.

Ulaka lentukuthelo

Layo inkathazo

Ngokuthuma ingilosi

Ezimbi kubona.

50 Walungisela inzondo

Eyayo indlela

Kaphephisang' umphefum'lo

Wabo ekufeni

Kodwa-ke wakunikela

Ukuphila kwabo

Ngokupheleleyo kuye

Umatshay'-abhuqe

51 Watshaya amazibulo

Wonke eGibithe

Ubukhulu bamandl' abo

Kumadumb' eHamu.

52 Kodwa wenz' abantu bakhe

Bahambe sazimvu,

Wabakhokhela enhlane

Babe njengomhlambi.

53 Wabahola begciniwe

Bengelakwesaba,

Kodwa ulwandle lwaminza

Izitha ezabo.

54 Wabas' endawen' engcwele

Lakule intaba

Ayithenga ngas' isandla

Sakhe sokunene.

55 Waxotsha abahedeni

Njalo phambi kwabo

Wabahlazulula bona

Baba lifa labo

Ngokulandelana, njalo

Wenz' izizwe zaba-

koIsrayeli zakhela

Emadumben' abo.

56 Kodwa bamlinga bamona

Yena uSomandla,

Kabayigcinanga yona

Imilayo yakhe.

57 Kodwa babuyel' emuva

Kabathembekanga

Njengoyise baphambuka

Okomtshok' ukhutha.

58 Bamzondisa ngendawo zab'

Eziphakemeyo

Bamthela umona ngezi-

thombe zokubazwa.

59 UNkulunkulu ekuzwa

Wazonda kwakubi

Wasemenyanya kakhulu

Yen' uIsrayeli.

60 Walitshiya idokodo

Lokukhonz' eShilo

Ithente owalibeka

Phakathi kwabantu.

61 Wanikel' amandla akhe

Kukho ukuthunjwa

Lodumo lwakhe kusona

Isandla sesitha.

62 Wanikel' abantu bakhe

Njalo emhedleni

Futhi walizondela nje

Lon' ilifa lakhe.

63 Umlilo wawaqothula

Amajaha abo

Lezintombi zabo kazi-

zuzanga ukwenda.

64 Abaprisiti ababo

Baqedwa ngenkemba

Labafelwakazi babo

Kababalilela.

65 Yase ivuka iNkosi

Njengophaphamayo,

Njengeqhawe limemeza

Linath' iwayini.

66 Yatshaya izitha zayo

Kundawo zemuva,

Yaziyangisa kakhulu

Futhi kokuphela.

67 Futhi yalala idumba

ElikaJosefa

Ayikhethanga isizwe

SikaEfrayimi.

68 Kodwa yakhetha isizwe

Esakhe uJuda,

Intaba yaseZiyoni

Yon' eyithandayo.

69 Yakh' indawo yay' engcwele

Njengazo ingqonga,

Njengomhlaba eyawenza

Wem' ephakadeni.

70 Yamkhetha yen' uDavida

Oyinceku yayo,

Yamenyula kuyona nje

Im'hlambi yezimvu.

71 Yamsusa ekweluseni

'Zimv' ezimithiyo,

Yamondlisa ifa layo

LakoIsrayeli.

72 Yabelusa ngobuqotho

Benhliziyo yayo

Lobugabazi bezandla

Zayo baqondisa.

### Isihlabelelo 79

*Isihlabelelo sikaAsafi.*

1 Nkulunkulu abezizwe

Sebengene kulo

Ilifa lakho njalo bo

Ithempeli lakho.

Ithempeli elingcwele

Balingcolisile,

Njalo sebedilizile

IJerusalema.

2 Izidumbu zezinceku

Zakho bazenzile

Zaba yinyama yokudla

Kuzo izinyoni.

'Nyama yabathembekile

Bakho banikela

Kuzona inyamazana

Ezisemhlabeni.3 Baliphalaza igazi

Lezinceku zakho

Njengamanz' eJerusalem'

Baswela umgcwabi.

4 Sesibe lihlazo thina

Kubomakhelwane,

Ihlazo lal' uyangiso

Kwabasihanqile.

5 Koza kube nini Nkosi?

Uzonde kok'phela?

Umona wakho wovutha

Njengomlilo yini?

6 Thel' ulaka lwakho kubo

Abangakwaziyo

Abahedeni lem'buso

Engakubiziyo.

7 Ngoba sebemdlile yena

UJakobe njalo

Bayichitha indlu yakhe

Yon' eyokuhlala.

8 Ungasibalel' izono

Zethu zamandulo

Umus' olothando lwakho

Olukhulukazi

Kalusiqalele lona

Khona masinyane

Ngoba sehliselwe phansi

Kakhulukazi bo.

9 Sincede, o Nkulunkulu

Wosindiso lwethu

Ngenxa yodumo lwebizo

Ibizo elakho.

Njalo-ke usikhulule,

Uhlanze izono

Zona ezethu kungenxa

Yelakho ibizo.

10 Ngani na izizwe zithi:

Uph' uThixo wabo?

Makaziwe ezizweni

Emehlweni ethu

Impindiselo yegazi

Lezinceku zakho

Lona elaphalazwayo

Lachitheka lona.

11 Ukububula kwakhe nje

Yen' obotshiweyo

Kakufinyelele kuwe.

Ngawo wona lawo

Amandla akhw' amakhulu

Londoloza labo

Asebemiselwe khona

Ukuthi bafe nya.

12 Njalo buyisela kubo

Bon' omakhelwane

Kasikhombisa kusona

Isifuba sabo

Lona ihlazo elabo

Ukukudumaza

Abakuhlambaze ngakho

Wena-ke o Nkosi.

13 Ngakho thin' abantu bakho

Lezimvu zedlelo

Lakho sizakukubonga

Kub' ephakadeni.

Sizakutshengisa yona

Indumiso yakho

Ezizukulwaneni-ke

Ngezizukulwana.

### Isihlabelelo 80

*Kumqondisi wokuhlabelela. NgeShoshanimi. Ubufakazi. Isihlabelelo sikaAsafi.*

1 Zwana malus' ka'Srayeli

Ohol' uJosefa

Njengomhlambi, wen' ohlezi

Kumakherub', khanya.

2 Phambi kukaEfrayimi,

'Benjamin', 'Manase,

Vusa amandla awakho

Uzesisindisa.

3 Siphendule Nkulunkulu

Ubenze ubuso

Bakho bukhanye-ke, thina

Sizakusindiswa.

4 Nkulunkulu wamabandla

Nkosi, koba nini

Uzondele umthandazo

Owabantu bakho?

5 Ubondla ngesinkwa sazo

Zon' izinyembezi,

Ubanike bazinathe

Kakhulu sibili.

6 Usenzela inzondano

Labakhile lathi,

Lezitha zethu zihleka

Komunye lomunye.

7 Siphendule njalo Thixo

Nkosi yamabandla,

Khanyisa ubuso bakho,

Sizakusindiswa.

8 Ulikhiphile ivini

Livel' eGibithe,

Uchithil' abahedeni

Wasulihlanyela.

9 Ulilungisel' indawo

Laze lagxumeka,

Zatshona impande zalo

Lagcwala umhlaba.

10 Izintaba zimboziwe

Ngumthunzi owalo,

Lengatsha zalo zifana

Lezamasedare.

11 Laqhelis' ingatsha zalo

Zafika elwandle,

Lezingatshana zanaba

Zehlel' emfuleni.

12 Wephuleleni intango

Zalo, kuze kuthi

Bonk' abedlul' endleleni

Bakhwexule lona?

13 Ingulube yamahlathi

Izakulimotsha,

Lenyamazana zomango

Zizalidla lona.

14 Buya sikuncenga Nkosi

Yam'bandla, khangela

Ubone usezulwini

Wethekel' lel'vini.

15 Isivin' osihlanyele

Ngesakho isandla

Sokunene, lalugatsha

Waziqinisela.

16 Lutshisiwe ngaw' umlilo

Lwaqunyelwa phansi,

Babhubha ngokukhalima

Kobakho ubuso.

17 Bek' isandla sakho kuye

Ongesokunene,

Endodaneni yomuntu

Oz'qiniseleyo.

18 Khon' asiyikukutshiya

Sisuke kuwena,

Sivuselele sobiza

Lon' ibizo lakho.

19 Siphendule njalo Nkosi

Thixo wamabandla,

Khanyisa ubuso bakho,

Sizakusindiswa.

### Isihlabelelo 81

*Kumqondisi wokuhlabelela. NgeGithithi. EsikaAsafi.*

1 Hlabelan' kuNkulunkulu

Ongamandla ethu,

Yenzan' umsindo omnandi

KwiNkos' kaJakobe.

2 Thathan' isihlabelelo

'Leth' isigujana

Umhubhe wona omnandi

Kanye lal' ichacho.

3 Vuthelanini uphondo

Ngokuthwas' kwenyanga

Ngesikhath' es'faneleyo

Ngowethu umkhosi.

4 Ngoba yisimiso kuye

Yen' uIsrayeli,

Njalo ngumthetho weNkosi

Yakhe uJakobe.

5 Lokhu wakumisa kube

Yibufakazi ku-

Josefa ekuphumeni

Kwakhe elizweni

Lona elaseGibithe

Lapho ngezwa khona

Ulimi engingazange

Ngal' uqedisisa.

6 Ngasusa ihlombe lakhe

Khona emthwalweni,

Zasuswa izandla zakhe

Khon' ezimbizeni.

7 Wangibiza uphakathi

Kwalo lon' uhlupho,

Njalo ngakhulula wena

Ngakuphendula-ke

Ngisendaweni yensitha

Kuyo imidumo,

Ngakuhlola emanzini

AwaseMeriba.

8 Zwana wena sizwe sami,

Ngizakufakaza

Kuwe Israyeli uba

Uzangilalela.

9 Kakungabi khona kuwe

Uthixo wezizwe,

Njalo ungakhonz' uthixo

Yena owemzini.

10 Mina ngiyiNkosi yakho

NginguNkulunkulu

Yena owakukhiphayo

Elizweni lelo

Ilizwe eleGibithe.

Khamisa umlomo

Wakho ube banzi, mina

Ngizawugcwalisa.

11 Kodwa bon' abantu bami

Kabalilaleli

Elami ilizwi, njalo

Kangaz' u'Srayeli.

12 Ngabanikel' kuzifiso

Zenhliziyo zabo,

Basebehamba-ke ngawo

Amacebo abo.

13 Kungathi abantu bami

Bangangilalela,

LoIsrayeli ahambe

Endleleni zami!

14 Masinya izitha zabo

Bengingazinqoba

Ngiselul' isandla sami

Kwababalwisayo.

15 Abazondi bay' iNkosi

Ngab' baz'thoba kuyo

Ngabe sema nininini

Isikhathi sabo.

16 Yayizakubondla ngawo

Amabel' amahle,

Ngibasuthise ngenyosi

'Zivel' edwaleni.

### Isihlabelelo 82

*Isihlabelelo sikaAsafi.*

1 UNkulunkulu uyema

Kub' abalamandla,

Uyehlulela phakathi

Kwabonkulunkulu.

2 Kuzaze kube nini na

Lina lahlulela

Ngokungalungi, likhetha

Abantu ababi?

3 Vikel' abayanga lazo

Intandane, yenza

'Kulunga kwezihlupheki

Lokwabasweleyo.

4 Ubophule abayanga

Lab' abasweleyo

Bakhuph' esandleni sabo

'Bakhohlakeleyo.

5 Kabaz', abaqedisisi

Bahamb' emnyameni

Wonk' amaseko omhlaba

Asezamazama.

6 Mina ngitshilo ukuthi

Lingonkulunkulu,

Lina lonk' lingabantwana

Bakh' oPhezukonke.

7 Kodwa lina lizakufa

Njengabo abantu,

Njalo liwe njengomunye

Wamakhosana nje.

8 Vuka Nkosi wahlulele

Wona-ke umhlaba,

Ngoba uzakudla ifa

Lezizwe zonke bo.

### Isihlabelelo 83

*Ingoma, isihlabelelo sikaAsafi.*

1 Ungathuli Nkulunkulu

Ungagcini khona

Ukuthula kwakho njalo

Ungachumi Nkosi.2 Ngoba khangela, izitha

Zakho zenz' umsindo

Labazonda wena sebe-

phakamis' ikhanda.

3 Sebecebe ngobuqili

Ngabakho abantu,

Beceba ngabo abakho

Abafihliweyo.

4 Bathe: Wozan' sibaqume

Bangabi yisizwe,

Ibizo lako'Srayeli

Lingasakhunjulwa.

5 Ngoba sebecebisene

Nganhliziyonye nje,

Benza isivumelwano

Bemelana lawe.

6 Amadumba eEdoma

LakwaIshmayeli,

Lawo awaseMowabi

LamaHagari bo.

7 IGebali leAmoni

Layw' iAmaleki,

IFilisti labahlezi

Em'zini yeTire.

8 Lihlangene labo futhi

Lona iAshuri,

Bona bayincedisile

Inzalo kaLoti.

9 Benze lokhu owakwenza

KumaMidiyani,

LoSisera loJabini

Kumful' iKishoni

10 Ababhubha eEndori.

Baphenduka baba

Njengabo bon' ubulongwe

Basemhlabathini.

11 Zenze zona izikhulu

Zabo zifanane

LoOrebi njalo laye

Yenza njengoZebi.

Yebo wonke won' awabo

Amakhosana-ke

Abe njengoZeba njalo

NjengoZalimuna.

12 Bona abasebesithi:

Asizithathele

'Zindlu zikaNkulunkulu

Sizenze ezethu.

13 Nkosi yami benze babe

Njenges'vunguzane

Lanjengawo amakhoba

Amuka lomoya.

14 Njengawo wona umlilo

Otshisa ihlathi,

Lanjengalo ilangabi

Elitshis' intaba

15 Ngokunjalo ubaxotshe

Ngesiphepho sakho,

Njalo ubenze besabe

Ngesiqhotho sakho.

16 Gcwalisa ubuso babo

Ngawo amanhloni

Ukuze bading' ibizo

Lakho wena Nkosi.

17 Kabajabhiswe phakade

Njalo bahlupheke,

Yebo-ke benziwe babe

Lenhloni babhubhe.

18 Ukuze abantu bazi

Wen', obizo lakho

Lodwa nguJehova, 'Phezu-

konke emhlabeni.

### Isihlabelelo 84

*Kumqondisi wokuhlabelela. NgeGithithi. Kubantwana bakaKora. Isihlabelelo.*

1 Yek' ukuthandeka kwawo

Hawu Nkosi kimi

Amathente akho Nkosi

Wena wamabandla.

2 Owami umphefumulo

Uyawalangatha

Yebo unxwanela ama-

guma kaJehova.

Inhliziyo yami layo

Yon' inyama yami

Iyakhala ikhalela

INkos' ephilayo.

3 Yebo inyoni zithole

Indlu lenkonjane

Isidleke sayo lapho

Engabeka khona

Abantwana bayo lawo

Awakhw' amalathi,

O Jehova wamabandla

Nkosi Mlimu wami.

4 Babusisiw' abahlala

Kuyo indlu yakho,

Bayakuhlala nje bona

Bekubonga wena.

5 Ubusisiwe umuntu

Omandl' akh' akuwe,

Enhliziyweni eyakhe

Kulendlela zakho.

6 Abadlul' esigodini

SeBaka basenza

Umthombo; liwagcwalise

Izul' amachibi.

7 Basuka kuwo amandla

Besiy' emandleni

Bonk' babonakale phambi

KweNkos' eZiyoni.

8 Nkosi, Mlimu wamabandla

Zwan' ukukhuleka

Kwami, ubeke indlebe,

Nkosi kaJakobe.

9 Nkulunkulu hawu lethu

Khangela ubone

Ubuso bakhe yena lo

'Gcotshiweyo wakho.

10 Ngoba usuk' olulodwa

Ngisendlini yakho

Lungcono lona kakhulu

Kulenkulungwane.

Ngikheth' ukulind' umnyango

Wendlu yeNkosi yam'

Kulokuhlal' ethenteni

Elenkohlakalo.

11 Ngob' iNkos' uNkulunkulu

Ulilanga lesi-

hlangu; iNkosi yonika

Umusa lodumo.

Kakukho uluth' oluhle

Azakubancitsha

Lona abahamba ngakho

Khona ukuqonda.

12 Nkulunkulu wamabandla

Yena umuntu lo

Ubusisiwe sibili

Othembela kuwe.

### Isihlabelelo 85

*Kumqondisi wokuhlabelela. Kubantwana bakaKora. Isihlabelelo.*

1 Nkosi wawulal' uthando

Kulo izwe lakho,

'Kuthunjwa kukaJakobe

Ukubuyisile.

2 Ububi babantu bakho

Ubuxolelile,

Zonke izono ezabo

Usuzigqibele.

3 Wena usulususile

Lonk' ulaka lwakho,

Uphenduk' ekuvutheni

Kolwakho ulaka.

4 Siphendule Nkulunkulu

Wosindiso lwethu,

Wenz' ulaka lwakho lume

Lungabuyi kithi.

5 Kambe uzasizondela

Kokuphela yini?

Welule ulaka lwakho

Kuzizukulwana?

6 Kawuyikubuya yini

Usivuselele

Ukuze abantu bakho

Bathokoze kuwe?

7 Sitshengise isihawu

Sakho wena Nkosi,

Ubususinika wena

Olwakh' usindiso.

8 Ngizakuzwa lokh' uThixo

INkos' ezakutsho

Ngokuba uzakhuluma

Khona ukuthula

Kubo abantu abakhe

Lakubangcwel' bakhe

Kodwa kabangabuyeli

Khon' ebuthutheni.

9 Qhoth' 'sindiso lwakh' luduze

Labamesabayo,

Ukuz' udumo luhlale

Elizweni lethu.

10 Isihawu leqiniso

Kuhlangene njalo

Ukulunga lokuthula

Lakho sekwangene.

11 Iqiniso lizaphuma

Khon' emhlabathini,

'Kulunga kuzakhangela

Phans' kusezulwini.

12 Yebo iNkos' izanika

Okulungileyo

'Lizwe lethu lizathela

'Zithel' ezinengi.

13 Ukulunga kuzahamba

Phambi kwayo, njalo

Izasimis' endleleni

Yez'nyathelo zayo.

### Isihlabelelo 86

*Umkhuleko kaDavida.*

1 Gob' indlebe yakho Nkosi

Ukuthi ungizwe,

Ngoba mina ngingumyanga

Njalo ngiyaswela.

2 Londa umphefum'lo wami

Ngoba ngingoqotho,

Nkosi nced' inceku yakho

Ethembela kuwe.

3 Yiba lesihawu kimi

Wena Nkulunkulu,

Ngoba ngikhalela kuwe

Izinsuku zonke.

4 Thokozisa umphefum'lo

Wenceku yakh', ngoba

Kuwe, Nkos', ngiphakamisa

Umphefum'lo wami.

5 Nkosi wena ulomusa

Ungoxolelayo,

Ugcwele son' isihawu

Kwababiza wena.

6 Nik' indlebe Nkosi kiwo

Umthandazo wami,

Ulalele izwi lami

Lokuncenga kwami.

7 Kusuku lohlupho lwami

Ngizakukubiza

Ngakho-ke ngenxa yalokhu

Uzangiphendula.

8 Phakathi kwaz' izithixo

Kakh' ofana lawe,

Nkos', izenzo ezifana

Lezakho azikho.

9 Zonk' izizwe ozenzile

Zoza zikukhonze,

O Nkosi zizadumisa

Ibizo elakho.

10 Ngokuba wena umkhulu

Njalo wena wenza

Izimangaliso; nguwe

Nkulunkulu wedwa.

11 Akungifundis' indlela

Yakho, o Jehova

Ngizakuhamba ngelakho

Iqiniso, Nkosi.

Hlanganisa inhliziyo

Eyami ukuze

Ibe lokwesaba lona

Elakho ibizo.

12 Nkulunkul' ngizakubonga

Ngenhliziyo yami

Yonke, ngizakudumisa

Kokuphela, Nkosi.

13 Ngoba isihawu sakho

Sikhulu ngakimi,

Ukhulul' umphefum'lo wam'

Phans' esihogweni.

14 Nkosi abaziqhenyayo

Bayangivukela

Lemibuthano yabantu

Abavukelayo

Labantu abazingela

Umphefum'lo wami

Njalo kabakubekanga

Wena phambi kwabo.

15 Kodwa wena hawu Nkosi

UnguNkulunkulu,

UnguMlimu ogcweleyo

Ugcwele uzwelo

Lawo umusa ngowakho

Lal' ubekezelo,

Lesihawu singesakho

Lalo iqiniso.

16 O phendukela ngakimi

Ube lesihawu,

Uyiphe amandla akho

Eyakho inceku.

Njalo-ke uyisindise

Yona indodana

Eyayo incekukazi

Yona-ke eyakho.

17 Ngitshengise lon' uphawu

Olwakho okuhle,

Kuze kuthi abazondi

Bami balubone

Njalo kababe lenhloni.

Ngoba wena Nkosi,

Usungisizile mina

Ungiduduzile.

### Isihlabelelo 87

*Kubantwana bakaKora. Isihlabelelo, ihubo.*

1 Isisekelo-ke sona

Sayo sikuzona

Izintaba zona lezo

Ezingcwele zayo.

2 'Nkosi ithand' amasango

AwaseZiyoni

Okwedlul' indawo zonke

EzikaJakobe.

3 Izinto ezilodumo

Zikhulunywa ngawe

O wena muzi omkhulu

OkaNkulunkulu.

4 Ngizakuyiqamba yona

IRahabi layo

IBabiloni kubona

Abangaziyo m'na.

Khangela iFilistiya

Lakuyo iTire,

L'Etiyopiya lumuntu

Wazalelwa khona.

5 NgeZiyoni kuzathiwa:

Lo lay' wazalelwa

Khona, yen' oPhezukonke

Uzakulimisa.

6 Ekubhaleni abantu

INkosi yobala

Ukuthi yena lumuntu

Wazalelwa khona.

7 Koba laph' abahlabeli

Lentshayi zechacho,

Imithombo yonke yami

Yona ikuwena.

### Isihlabelelo 88

*Ihubo, isihlabelelo. Kubantwana bakaKora. Kumqondisi wokuhlabelela. NgeMahalathi-Leyanothi. IMasikili kaHemani umEzira.*

1 Nkosi Thixo wosindiso

Lwami ngikhalile

Emini lasebusuku

Khona phambi kwakho.

2 Vumel' umthandazo wami

Uze ngakuwena,

Lulamis' indlebe yakho

Ekukhaleni kwam'.

3 Ngoba umphefum'lo wami

Ugcwele inhlupho,

Impilo yam' isondela

Khona engcwabeni.

4 Ngibalwa labo abaya

Khona emgodini,

Senginjengayo indoda

Eswele amandla.

5 Ngikhutshwe labafileyo

Njengababulewe

Bona-ke abaleleyo

Kulona ingcwaba

Ongasabakhumbuliyo

Ngitsho lakanye nje,

Sebequnyiwe-ke bona

Kusw' isandla sakho.

6 Ungilalisile mina

Kumgodi ophansi

Kulayo yonk' emnyameni

Khon' ekujuleni.

7 Ulaka lwakho-ke lona

Selungisindile,

Wasungihlupha ngawakho

Wonk' amagagasi.

8 Usubahlukanisile

Abangane bami

Baba khatshana lami-ke.

Futhi ungenzile

Mina ngenyanyeka kibo,

Futhi ngivalelwe,

Njalo ngingeke ngiphume

Impela ngingeke.

9 Mina elami ilihlo

Liyalila lona

Ngenxa yesizatho sona

Esalo uhlupho.

Nkosi ngakubiza mina

Izinsuku zonke

Ngizelulile izandla

Zami ngakuwena.

10 Uzabonis' izimanga

Kubabafileyo?

Bazavuk' abafileyo

Bakudumise na?

11 Kuzatshunyayelw' uthando

Lwakho engcwabeni?

Kumbe uthembeko lwakho

Encithakalweni?

12 Izimanga zakho zokwa-

ziwa emnyameni?

Lokulunga elizweni

Lokukhohlwa yini?

13 Kodwa ngakuwe ngakhala

Wena o Jehova,

Ekuseni umthandazo

Wam' uphambi kwakho.

14 Nkosi kungani ulahla

Umphefum'lo wami?

Kungani ungifihlela

Obakho ubuso?

15 Ngihlutshiwe ngilungele

Ukuf' ebutsheni,

Ngisizwa ukwesabeka

Kwakho ngidangele.

16 'Laka lwakh' olutshisayo

Ludlula phez' kwami,

Ukwesabeka okwakho

Sekungiqumile.

17 Kuyangihanqa-ke mina

Izinsuku zonke

Njengamanzi, kungihanqa

Konk' indawo zonke.

18 'Sithandwa lomngan' ubase

Khatshana le lami,

Ujwayelo lwami lona

Khona emnyameni.

### Isihlabelelo 89

*IMasikili kaEthani umEzira.*

1 Ngohlabela ngesihawu

SeNkosi phakade,

Ngitshel' izizukulwana

Ngothembeko lwakho.

2 Ngoba ngithe: Kokwakhiwa

Um'sa laphakade,

Uzamisa uthembeko

Lwakho ezulwini.

3 Ngenze isivumelwano

Lay' umkhethwa wami,

Ngifungile kuDavida

Oyinceku yami.

4 Ngoqinisa laphakade

Eyakho inzalo,

Ngizakwakhel' ubukhosi

Emideni yonke.

5 Amazulu azabonga

Izimanga zakho

O Nkos', uthembeko lwakho

'Bandlen' labangcwele.

6 Ngoba ngubani kulabo

Abasezulwini

Ongalinganiswa laye

Yena uJehova?

Kambe ngubani phakathi

Kwalamadodana

Eziqhwag' ongafaniswa

Laye uJehova?

7 Makesatshwe uJehova

'Bandlen' labangcwele,

Ahlonitshwe yibo bonke

Abamhanqileyo.

8 Nkosi Thixo wemikhosi

Nguban' onjengawe

Ngamandl'? Uthembeko lwakho

Olukuhanqile?

9 Iziphepho zaselwandle

Ziyabuswa nguwe,

Nxa amavinqo evuka

Uyawachumisa.

10 Ufohloze iRahabi

Njengobuleweyo,

Uchithe izitha zakho

Ngengal' yamandl' akho.

11 Amazulu angawakho

Kanye lomhlaba lo,

Umhlaba lemvamo yawo

Wasekelwa nguwe.

12 Wadala iningizimu

Layo inyakatho,

IHermoni leTabori

Kothokoza ngawe.

13 Ulengalo elamandla

'Sandla siqinile,

Siphakeme son' isandla

Sakho sokunene.

14 Ukuqonda lesigwebo

Kukumbuso wakho,

Isihawu leqiniso

Kuhamba phamb' kwakho.

15 Bayabusiswa sibili

Labo abantu-ke

Abawaziyo umsindo

Othokozisayo.

Bazakuhamba o Nkosi

Bephakathi kwakho

Ukukhanya okobuso

Bakho wena Nkosi.

16 Bazatshona bejabula

Ebizweni lakho,

Ekulungeni okwakho

Bazaphakanyiswa.

17 Ngoba uludumo lwawo

Amandla awabo,

Uphondo lwethu loqonga

Ngesihawu sakho.

18 Ngokuba yona iNkosi

Yimvikelo yethu,

LoNgcwele wako'Srayeli

Uyinkosi yethu.

19 Wasukhuluma ngombono

Kongcwele owakho

Wathi: Ngibekil' uncedo

Kuye oliqhawe.

Ngiphakamise omunye

Ongokhethiweyo

Phakathi kwabo bona-ke

Phakathi kwabantu.

20 Ngimtholile uDavida

Oyinceku yami,

Ngimgcobile ngamafutha

Ami ayingcwele.

21 Okuzakuthi isandla

Sami sime laye,

Ingalo eyami layo

Izakumqinisa.

22 Isith' asiyikufuna

Umthelo kuyena,

Lendodana eyobubi

Kayiy'kumtshutshisa.

23 Ngizazitshaya izitha

Zakhe phambi kwakhe,

Ngizakubahlupha bona

Abamuzondayo.

24 Uthembeko lom'sa wami

Kuzakuba laye,

Uphondo lwakhe loqonga

Ebizweni lami.

25 Mina ngizakusimisa

Esakho isandla

Olwandle lesokunene

Sakhe emfuleni.

26 Uzakhala kimi athi:

Wena unguBaba,

INkosi yami ledwala

Losindiso lwami.

27 Lami futhi ngizamenza

Izibulo lami,

Ngimqongise ngaphezulu

Kwamakhosi ezwe.

28 Ngomgcinela isihawu

Sihlale njalo nje,

Lesivumelwano sami

Sizaqina laye.

29 Ngoyilond' inzalo yakhe

Ihlale njalo nje,

Njengezinsuku zezulu

Isihlalo sakhe,

30 Uba abantwana bakhe

Bedela umlayo

Wami bengahambi kuzo

Izahlulo zami,

31 Nxa besephul' izimiso

Zami bezidela,

Bangayilond' imithetho

Yonale eyami,

32 Ngothi ngehlele isono

Esabo ngentonga,

Leziphambeko ezabo

Ngoswaz' olunzima.

33 Kodw' angiy'kususa kuye

Uthando lwami nya

Lekuthembekeni kwami

Angiy'kukhohlisa.

34 Isivumelwano sami

Kangikusephula,

Loba ngiguqule into

Yon' engiyitshilo.

35 Ngafung' kanye ngobungcwele

Obami ukuthi

Mina kangiyikuqamba

Manga kuDavida.

36 Yohlala inzalo yakhe

Phakad' lesihlalo

Sakhe sobukhosi njenge-

langa phambi kwami.

37 Sizakuma njengenyanga

Kokuphela njalo

Njengomfakaz' ezulwini,

Oqinisileyo.

38 Kodwa usumenyanyile

Owawumgcobile,

Usumlahlele khatshana

Futhi umzondele.

39 Udel' isivumelwano

Seyakho inceku,

Ungcolisile umqhele

Wakhe ethulini.

40 Uzifohlozile zonke

Izintango zakhe,

Wadiliza im'thangala

Yakhe yab' lunxiwa.

41 Uyimpango kwabadlula

Bonke ngalindlela,

Kwabakhe omakhelwane

Usebe lihlazo.

42 Ususiphakamisile

'Sandla sokunene

Sezitha zakho, wazenza

Zonke zajabula.

43 Njalo ubuphendulile

'Bukhali benkemba

Yakhe, akasoze eme

Khona-ke empini.

44 Ulufiphazile lona

Olwakhe udumo,

Wabhidlizela phansi-ke

Ubukhosi bakhe.

45 'Zinsuku zobutsha bakhe

Uzifinyezile,

Wena usumembesile

Ngazo izinhloni.

46 Koze kube nini Nkosi?

Uzifihla njalo?

Ulaka lwakho luvutha

Njengomlilo yini?

47 Khumbul' isikhathi sami

Sifitshane mpela,

Ngani udalele bonke

Abantu ize nje?

48 Nguwuphi yen' ophilayo

Ongayikufa na?

Uzakhupha umphefum'lo

Wakh' engcwabeni na?

49 Nkosi buphi ububele

Bakho bamandulo,

Owafungel' uDavida

Ngeqiniso lakho?

50 Khumbula Nkosi ihlazo

Lezinceku zakho,

Ngithwele njani ihlazo

Lezikhulu zonke.

51 Ngal' izitha zakho Nkosi

Zigconile ngalo

Izinyathelo zowakho

Ogcotshiweyo bo.

52 Kayibusiswe iNkosi

Ngokungapheliyo

Ibusisiwe phakade

Amen' loAmeni.

### Isihlabelelo 90

*Umkhuleko kaMozisi, umuntu kaNkulunkulu.*

1 Nkosi uyindawo yethu

Yon' eyokuhlala

Phakathi kwazo zonke bo

Izizukulwana.

2 Zingakabikho intaba

Ungakenzi izwe

Khona emaphakadeni

UnguNkulunkulu.

3 Uyambuyisel' umuntu

Encithakalweni,

Uthi: Buyelani lina

Bantwana babantu.

4 Ngoba izinkulungwane

Zem'nyak' phambi kwakho

Zinjengezol' lidlulile

Lomlind' ebusuku.

5 Wena uyabakhukhula

Banjengobuthongo,

Ekusen' banjengotshani

Bon' obukhulayo.6 Bukhahlela ekuseni

Njalo buyakhula,

Sekuhlwile buyaqunywa

Bube sebubuna.

7 Ngokuba thina siqedwa

Ngolwakho ulaka

Njalo sihlutshwa ngeyakho

Yon' intukuthelo.

8 Ubekile amacala

Ethu phambi kwakho,

Izono zethu zensitha

Zikho phambi kwakho.

9 Insuku zethu zedlule

Kolwakho ulaka,

Sichith' iminyaka yethu

Njengenganekwane.

10 Izinsuku zeminyaka

Yethu ngamatshumi

Ayisikhombisa, kuthi

Loba siqinile

Zona zibe ngamatshumi

'Sificaminw'mbili

Kube kant' amandla ayo

Ngumzamo losizi.

Ngoba wona aqunyiwe

Ngokuphangisisa

Njalo thina sesiphapha

Sisuke-ke lapha.

11 Ngubani owaz' amandla

Olaka lwakho na?

Njengokwesabeka kwakho

Lunj' ulaka lwakho.

12 Sifundise ukubala

Izinsuku zethu,

Size sizuz' inhliziyo

Yokuhlakanipha.

13 Kawubuye wena Nkosi

Koze kube nini?

Akuhawukele zona

Inceku ezakho.

14 Sisuthise-ke masinya

Ngesihawu sakho,

Sijabule sithokoze

Zonk' insuku zethu.

15 Sithokozis' njengensuku

Osihluphe ngazo

Njengeminyak' esabona

Ngayo khon' okubi.

16 'Zenzo zakho kazibonwe

Yizinceku zakho,

Lokukhazimula kwakho

Ngabantwana bazo.

17 Kakuthi ubuhle bayo

'Nkosi 'Nkulunkulu

Wethu, kabube phezulu,

Yebo phezu kwethu.

Umis' umsebenz' wezandla

Zethu phezu kwethu

Yebo, umsebenz' wezandla

Zethu uwumise.

### Isihlabelelo 91

1 Ohlezi ekusitheni

Kwakh' oPhezukonke

Uzahlal' esithunzini

Sakhe uSomandla.

2 Ngizathi ngeNkosi yami:

Uyinqaba yami

Lesiphephel'; uJehova

Wami, ngizamthemba.

3 Impela wokukhulula

Kuwo umjibila

Womthiyi lasesifweni

Esibhubhisayo.

4 Uzakwembesa ngensiba

Zakhe, uthembele

Ngaphansi kwempiko zakhe

Ngezikhathi zonke.

Lona iqiniso lakhe

Loba yisihlangu

Kanye lehawu kuwena

Uze uvikelwe.

5 Kawusoze-ke wesabe

Zona izethuso

Ebusuku lemitshoko

Etshoka emini.

6 Lenkathazo zobunyama

Lay' incithakalo

Eyemini libalele

Idlavuz' ichitha.

7 Izinkulungwane zowa

Eceleni kwakho,

Zona ezingamatshumi,

Zingafiki kuwe.

8 Ngamehlo akho kuphela

Uzakukhangela

Uzakubona umvuzo

Owabo ababi.

9 Ngoba uyenzil' iNkosi,

Eyinqaba yami,

Yen' oPhezukonke, indlu

Yakho yokuhlala.

10 Ububi-ke abusoze

Bukwehlele wena

Lohluph' aluy'kusondela

Endlini eyakho.

11 Ngob' uzalaya ezakhe

Ingilosi ngawe

Ukukulonda kuzo zonk'

Indlela ezakho.

12 Zizakuphatha ngezandla

Zazo hlezi wena

Ukhubeke elitsheni

Ngonyawo olwakho.

13 Uzagxoba isilwane

'Nyoka, 'silwanyana

Lodrago uzamugxoba

Phansi kwezinyawo.

14 Ngoba yen' ungithandile

Ngakho ngizamhlenga

Ngimbeke phezulu ngoba

Waz' ibizo lami.

15 Uzakungibiza mina

Ngizakumphendula

Ngibe laye enhlutsheni

Ngimhleng' ngimhloniphe.

16 Ngobude obezinsuku

Ngizakumsuthisa.

Ngimubonise olwami

Usindiso lonke.

### Isihlabelelo 92

*Isihlabelelo, ingoma, okwelanga lesabatha.*

1 Kuyintw' enhle ukubonga

Yona-ke iNkosi

Lokudumisa ibizo

Lakh', oPhezukonke.

2 Utshengis' umusa wakho

Khona ekuseni

Lokwakho ukuthembeka

Kubusuku bonke.

3 Ngechacho elilentambo

Ezilitshumi bo

Logubhu law' umqangala

Otsho ngokuzotha.

4 Ngokuba wena Jehova

Ungenz' ngathokoza

Ngizanqoba ngem'sebenzi

Yezakho izandla.

5 Nkosi mikhulu kangaka

Im'sebenzi yakho

Leyakho imikhumbulo

Itshone kakhulu.

6 Um'nt' onjengenyamazana

Akakwazi lokhu

Asiqedisisi lokhu

Isithutha futhi.

7 Nxa abakhohlakeleyo

Behlum' okotshani

Nxa bonke abenz' okubi

Bephumelela nje

8 Kungenxa yokuthi baza-

bhujiswa phakade.

Kodwa wena Nkos' uphezu

Konk' ephakadeni.

9 Ngoba bona Nkos' izitha

Zakho zizabhubha

Bonk' abasebenz' bobubi

Bazahlakazeka.

10 Waphakamisa uphondo

Lwami njengenyathi,

Mina ngizagcotshwa ngawo

Amafuth' amatsha.

11 Lelihlo lami lizabon'

Isifiso sami

Ezitheni zami njalo

Laz' indlebe zami

Zizakuzwa isifiso

Sami ngab' ababi

Bona abavukelayo

Bephikisana lam'.

12 Olungileyo wohluma

Njengalo ilala

Akhule njengesedari

Khon' eLebanoni.

13 Labo abahlanyelwayo

Endlini yeNkosi

Bazakhul' emagumeni

KaNkulunkul' wethu.

14 Bazabe belokhu bona

Bethel' izithelo

Ebudaleni bakhule

Njalo bazimuke.

15 Ukubonisa ukuthi

INkos' iqondile

Ulidwala lami njalo

Kakulabub' kuyo.

### Isihlabelelo 93

1 Yon' iNkosi iyabusa

Yembeth' ubukhosi

INkosi izembesile

Ngawo won' amandla

Lapha yena esembese.

Lalo lon' ilizwe

Limisiwe alingeze

Lizanyazanyiswe.

2 Esakho son' isihlalo

Esab' ubukhosi

Samiswa khona kudala.

Wena uphakade.

3 O Nkosi, izikhukhula

Seziphakamile,

Liphakem' izwi, amanzi

'Phakam' amavinqo.

4 INkosi ephakemeyo

Ilamandla kulo-

dumo lwamanz' amanengi,

Amavinq' olwandle.

5 Nkosi, imfundiso zakho

Liqiniso mpela

Ubungcwele bufanele

Indlu yakho njalo.

### Isihlabelelo 94

1 Nkosi wena Nkulunkulu

Wokuphindisela,

Nkosi yokuphindisela,

Bonakal' ukhanye.

2 Ziphakamise mahluli

Walo lon' ilizwe

Unike abazindlayo

'Kubafaneleyo.

3 Nkosi kuzakuba nini

Abakhohlakali

Bon' abakhohlakeleyo

Bengabanqobayo?

4 Koba nini bekhuluma

Izintw' ezinzima,

Bonke abenzi bobubi

Bezigqaja bona?

5 Nkosi bayabachoboza

Abakho abantu

Bona bayalihlupha bo

Elakho ilifa.

6 Babulal' umfelwakazi

Laye owemzini

Njalo babulala lazo

Zon' izintandane.

7 Kube kanti bath': INkosi

Ayisoz' ibone,

'Nkulunkulu kaJakobe

Kasoze ananze.

8 Qondanini lina bantu

Bobunyamazana

Lizahlakanipha nini

Lani-ke zithutha?

9 Owenza indlebe yena

Akayikuzwa na?

Lowenza lona ilihlo

Kayikubona na?

10 Yena olaya izizwe

Kaqondisi yini?

Yen' ofundisa ulwazi

Kayikukwazi na?

11 INkosi iyayazi bo

Yon' imicabango

Yomuntu ukuthi yona

Iyilo lon' ize.

12 O! Nkosi ubusisiwe

Um'ntu omlayayo

Omfundisa okuvela

Emthethweni wakho.

13 Ukuz' umnik' ukuphum'la

Kw' insuku zohlupho

Baze bona bagejelwe

Umgodi ababi.

14 Ngob' iNkosi kayisoze

'Lahl' abantu bayo

Njalo kayiyikutshiya

Elayo ilifa.

15 Kodwa isigwebo siza-

buy' ekulungeni

Abanhliziyw' eqondile

Bazasilandela.

16 Nguban' ozakungimela

Kubo bon' ababi?

Ozakungimela mina

Kwabenza okubi?

17 Uba bengingasizwanga

Nguye uJehova

'Mphefum'lo wami waphosa

Wathula wathi zwi.

18 Nxa ngathi: Unyawo lwami

Luyatshelela bo,

Isihawu sakho Nkosi

Sangisekela m'na.

19 Kubo ubunengi bayo

Im'khumbulo yami

Umphefum'lo uthokoza

Ngezakhw' induduzo.

20 Isihlalo esobubi

Sihlangene lawe,

Son' esimisa okubi

Ngawo umthetho na?

21 Baqoqanel' umphefum'lo

Wakh' olungileyo

Bona balahla igazi

Elingelacala.

22 Kodw' iNkosi ngumvikel' wam'

UNkulunkulu wam'

Nguye olidwala lami

Layo inqaba yam'.

23 Ehlisela phezu kwabo

Obabo ububi

Baqunyw' ebubini babo

NguThix' iNkos' yethu.

### Isihlabelelo 95

1 Wozani sihlabelele

Kuyo yon' iNkosi

Senz' umsindo wentokozo

'Litshen' losindiso.

2 Kasizeni phambi kwayo

Ngokubonga njalo

Senz' umsindo wenjabulo

Ngezihlabelelo.

3 Ngoba iNkosi inguye

UThixo omkhulu

Yinkosi enkulu phezu

Kwazo izithixo.

4 Izindawo ezinzulu

Zezwe zikuntende

Yesandla sayo; amandla

'Zintaba ngawayo.

5 Lungolwayo lon' ulwandle

Lwenziwa yiyo bo,

Izandla ezayo zenza

'Mhlab' owomileyo.

6 Wozanini siyikhonze

Sikhothame kuyo

Masiguqe phambi kwayo

'Nkosi, 'Menzi wethu.

7 Ngoba unguThixo wethu

Thina singabantu

Abelakhe lon' idlelo

Njalo siyizo bo

Izimvu ezingezakhe

Lezo izandla bo.

Uba lamuhla lisizwa

Elakhe ilizwi

8 Izinhliziyo ezenu

Lingaziqinisi

Njengasekucaphuleni

Ngomhla wokulinga

9 Enkangala, lapho bona

Oyihlo bang'linga,

Bangihlola-ke, babona

Umsebenzi wami.

10 Iminyaka ematshumi

Amane ubude

Ngacunulwa yilesi bo

Isizukulwana.

Ngathi: Bayona abantu

Kweyab' inhliziyo

Njalo abazazi zona

Izindlela zami.

11 Ngikweyam' intukuthelo

Ngafunga-ke ngathi,

Kabayikungena kukho

Ukuphum'la kwami.

### Isihlabelelo 96

1 Hlabelelan' eNkosini

Yon' ingoma entsha

Hlabelani eNkosini

Lina lonke mhlaba.

2 Hlabelani eNkosini

Lidumis' ibizo

Bikan' usindiso lwayo

Insuku ngensuku.

3 Litshumayele udumo

Olwayo phakathi

Kwezizwe, lem'mangaliso

Kubo bonk' abantu.

4 Ngoba iNkosi inkulu

Kufanel' ibongwe

Kakhulu, iyesabeka

Phez' kwez'thixo zonke.

5 Ngob' othixo abezizwe

Bonk' bayizithombe

Kodwa yon' iNkosi yenze

Wona amazulu.

6 Inhlonipho lobukhosi

Kukho phambi kwayo

Amandla labo ubuhle

Busendlini yayo.

7 Phanini yona iNkosi

Lina zizwe lonke

Liyiphe yona iNkosi

Udumo lamandla.

8 Nikan' iNkosi udumo

Lwelayo ibizo

Lethan' umnikelo, liye

Emagumen' ayo.

9 Khonzanin' iNkosi kubo

Ubuhle obabo

Ubungcwele, yesabani

Phambi kwayo lonke.

10 Tshelanini zonk' izizwe:

INkos' iyabusa.

Lalo lona lonke izwe

Uzakulimisa

Lingaze lanyikinyeka.

Yena uzagweba

Ngokulungileyo bona

Bonke abantu bo.

11 Kawathabe amazulu

Lijabule izwe

Kaludume lon' ulwandle

Lokugcwala kwalo.

12 Kayithabe imimango

Lakho okukuyo:

Khona zonke izihlahla

Zegusu zithabe

13 Phambi kwayo yon' iNkosi

Ngokuba iyeza

Iza ukuzakugweba

Lona ilizwe bo.

Izakwahlulela izwe

Ngakho ukulunga

Labo bonke bon' abantu

Ngeqiniso layo.

### Isihlabelelo 97

1 UJehova uyabusa

Izwe kalithabe

Lezihlenge ezinengi

Lazo kazithabe.

2 Uphahliwe ngamayezi

Labo ubunyama

Ukulunga lesigwebo

Yibukhosi bakho.

3 Umlilo uhamba phambi

Kwakhe uyatshisa

Uqothul' izitha zakhe

Ezimhanqileyo.

4 Yona imibane yakhe

Yakhanyisa izwe

Umhlaba wabona lokhu

Wasuthuthumela.

5 Kwancibilika intaba

Njengengcino kuye

Ebusweni bayw' iNkosi

Eyomhlaba wonke.

6 Amazulu ayabika

Ukulunga kwayo

Bonke abantu babona

Inkazim'lo yayo.

7 Kabathuthazwe bonke nje

'Bakhonz' izithombe

Bezigqaja ngezithixo

Mkhonzen' lonk' zithixo.

8 Yezwa yathab' iZiyoni

'Ntombi zakoJuda

Zathokoza ngezigwebo

Zakho Nkulunkulu

9 Wena Nkosi uphakeme

Kulomhlaba wonke

Uphakanyiswe kulazo

Zonke izithixo.

10 Lina elithand' iNkosi

Zondani ububi

Iyalond' im'phefumulo

Yabangcwele bayo.

Yona iyabakhulula

Bona esandleni

Esingesabo bona-ke

'Bakhohlakeleyo.

11 'Kukhanya kuhlanyelelwe

Abalungileyo

Lenjabulo abaqotho

Kuyo inhliziyo.

12 Thokozani eNkosini

O balungileyo,

Libonge ngokukhumbula

Ubungcwele bayo.

### Isihlabelelo 98

*Isihlabelelo.*

1 O hlabela ingom' entsha

ENkosini wena

Ngoba yenzil' izimanga

Ezinkulukazi.

'Sandla sayo sokunene

Lengalo engcwele

Yayo, kuzuzela yona

Khona ukunqoba.

2 INkosi yona impela

Isifakazile

Isazisa ngosindiso

Olwayo sibili.

Ukulunga kwayo lakho

Ikwambulile nje

Yakwazis' abahedeni

Phambi kwamehlw' abo.

3 Yasikhumbul' isihawu

Leqiniso layo

Eliqonde kuyo indlu

Yakh' uIsrayeli.

Yonke imikhawulo nje

Eyomhlaba wonke

Ilubonil' usindiso

OlweNkosi yethu.

4 Kalenze umsindo lina

Owokuthokoza

Kuyo iNkosi sibili

Wena mhlaba wonke.

Lina yenzani umsindo

Omkhulukazi-ke

Lithokoze lihlabele

Izibongo zayo.

5 Hlabelani eNkosini

Ngomhubhe, ngomhubhe

Langalo lona ilizwi

Lesihlabelelo.

6 Ngempondo lalo ilizwi

Lomhlanga yenzani

'Msindo wenjabulo phambi

Kwenkos' uJehova.

7 Kalubhonge lon' ulwandle

Lokugcwala kwalo

Won' umhlaba kanye labo

Abahlezi kiwo.

8 'Mifula kayiqakeze

Ezayo izandla

Lezintaba zithokoze

Zonke zindawonye

9 Phambili kwayo iNkosi

Ngokuba iyeza

Ukuzakuwahlulela

Umhlaba wonke-ke.

Ngalokhukulunga yona

Izakuwugweba

Wonke umhlaba, labantu

Ngakho ukuqonda.

### Isihlabelelo 99

1 UJehova uyabusa

Kabaqhuqh' abantu

Uphakath' kwamakherubi

Lizamazam' izwe.

2 UJehova eZiyoni

Umkhulu kakhulu

Uphakeme phezu kwabo

Bonke bon' abantu.

3 Kabadumise ibizo

Lakho elikhulu

Elesabekayo lona

Ngokuba lingcwele.

4 Amandla awayw' inkosi

Lawo ayathanda

Isigwebo, uyamisa

Khona ukulunga.

Uyasebenzisa wena

Sona isigwebo

Njalo lakho ukulunga

Kuye uJakobe.

5 Phakamis' iNkos' uThixo

Owethu, likhonze

Kusenabelo senyawo

Zakhe, ngob' ungcwele.

6 UMozisi loAroni

Kubapristi bakhe

LoSamuweli phakathi

Kwabo bonke phela

Ababiz' ibizo lakhe.

Babiza iNkosi

Yena bo uNkulunkulu

Wasebaphendula.

7 Ensikeni eyeyezi

Wakhuluma labo

Bagcin' izimiso zakhe

Lomlay' abapha won'.

8 Wena wabaphendula, o

Nkulunkulu wethu

Jehova. Wena-ke waba

NguNkulunkulu-ke

Yen' obathethelelayo

Lanxa wena Nkosi

Waphindisela izenzo

Ezabo ezimbi.

9 Lina phakamisani-ke

'Nkulunkulu wethu

UJehova, khonzanini

Entabeni yakhe

Entabeni eyingcwele,

Ngoba uJehova

UNkulunkulu owethu

Yena ungongcwele.

### Isihlabelelo 100 L.M.

*Isihlabelelo sokudumisa.*

1 Hubelani ngokuthaba

Ngakuye uNkulunkulu

Lina lonke mhlaba wonke

Lidumis' uNkulunkulu.

2 Limkhonze lilokuthaba

Wozanini phambi kwakhe

Lijabula lihlabele

Khon' ebukhoneni bakhe.

3 Yazini ukubana-ke

INkosi inguye mpela

UNkulunkul', osenzile

Thina asizenzanga nje.

Thina siyibo abantu

Esenziwayo nguyena

Njalo siyizimvu zakhe

Ezedlelo lakhe yena.

4 Ngenani emasangweni

Libongeke lidumisa

Lasemagumeni akhe

Libonga ibizo lakhe.

5 Ngob' iNkosi ilungile

'Musa way' uhlezi kuze

Kube phakad', leqiniso

Lay' esizukulwaneni.

### Isihlabelelo 101

*Isihlabelelo sikaDavida.*

1 Ngohlabelel' ngesihawu

Lakh' ukwahlulela

Kuwe o Jehova mina

Ngizakuhlabela.

2 Ngizakuziphatha kuhle

Ngendlel' elungile

O! Uzakubuya nini

Khona ngakimi na?

Ngizakuhamba phakathi

Kwayo indlu yami

Ngayo inhliziyo yami

Yon' epheleleyo.

3 Kangisoze ngilubeke

Khona phambi kwawo

Awami wona amehlo

Ulutho olubi.

Ngiyawuzond' umsebenzi

Wazw' iziphambuki

Kawusoz' unamathele

Kimi lakanye nje.

4 Inhliziy' ephambukayo

Izasuka kimi

Angisoze-ke ngimazi

Okhohlakeleyo.

5 Lowo onyeya owakhe

Yen' umakhelwane

Khona ngasensitha, mina

Ngizamquma yena.

Lowo ophakamileyo

Oziqakisayo

Ngenhliziyo kangisoze

Ngimyekele mina.

6 Amehlo ami azoba

Phezu kwabomhlaba

Bon' abathembekileyo

Abasemhlabeni

Ukuze bahlale lami.

Lowo ohambayo

Ngendlela eqotho yena

Uzakungikhonza.

7 Umkhohlisi kakuhlala

Khon' endlini yami

Usomangase kasoze

Eme phambi kwami.

8 Ngobhubhisa ngokutshetsha

Abakhohlakali

Ngizisuse izigangi

Emzini weNkosi.

### Isihlabelelo 102

*Umkhulelo wohluphekayo nxa esehluleka ethulula isikhalazo sakhe phambi kobuso beNkosi.*

1 Nkosi yizwa umthandazo

Wami uvumele

Ukuze size ngakuwe

Isililo sami.

2 Kawungabufihli kimi

Ubuso bakho bo

Ngosuku lapho uhlupho

Selungehlele m'na.

Ngizwa ngendlebe yakho bo

Ngalolo usuku

Lapho ngikumemezayo

Tshetsha ngiphendule.

3 Ngoba izinsuku zami

Ziloba santuthu

Lamathambo ami atsha

Njengalo iziko.

4 Ngitshayelwe inhliziyo

Yabun' okotshani

Ngaze ngakhohlwa ukudla

Esami isinkwa.

5 Ngenxa yokulila kwami

Sekunamathele

Amathambo ami kuso

Isikhumba sami.

6 Ngifana lewunkw' yenhlane

Njalo ngiyafana

Lesikhova senkangala

Esami isimo.

7 Ngayalinda mina mpela

Njengayo intaka

Ihlezi yodwa phezulu

Kwesicholo sendlu.

8 Ngiyangiswa yizitha zam'

Izinsuku zonke

Labahlanyayo-ke ngami

Bayangifungela.

9 Ngoba sengidle umlotha

Njengaso isinkwa

Ngivubile isinatho

Sami ngem'nyembezi.

10 Ngenxa yocunuko lwakho

Lokuthukuthela

Ungiqongise wabuya

Wangilahla phansi.

11 Insuku zami zifana

Laso isithunzi

Esiya sinyamalala

Ngibun' okotshani.

12 Kanti wena Nkulunkulu

Wohlala phakade

Wokhunjulwa yizo zonke

Izizukulwana.

13 Wovuka uhawukele

Yona iZiyoni

Ngoba kufike ithuba

Elokuyithanda.

14 Ngoba izinceku zakho

Zithand' amatsh' ayo

Lalo uthuli lwakhona

Lwayo iZiyoni.

15 Ngakho amaqaba kanye

Lamakhosi ezwe

Woyesab' inkazimulo

Yelakho ibizo.

16 Laph' iNkosi izakwakha

Yona iZiyoni,

Yobonakala ikulo

Olwayo udumo.

17 Wonanzelel' umthandazo

Wakhe oswelayo

Angadelel' isicelo

Somthandazo wabo.

18 Lokhu kuzakulotshelwa

Usend' oluzayo

Labantu abazadalwa

Bazabong' iNkosi.

19 Ngoba ekuyo ingqonga

Yendaw' engcwel' yakhe

Ezulwin' uNkulunkulu

Waqaza umhlaba.

20 Ukuzwa ukububula

Okwas' isibotshwa

Akhulule labo aba-

gwetshelwe ukufa.

21 Ukubika eZiyoni

Ibizo leNkosi

Lazo izibongo zayo

EJerusalema.

22 Nxa abantu bebuthene

Layo imibuso

Ndawonye ukuyikhonza

Yonale iNkosi.

23 Endleleni waxegisa

Awami amandla

Layo eyami imihla

Waseyifinyeza.

24 Ngath': Nkosi yam' ungangisus'

Phakath' kwensuku zam'.

Im'nyaka yakho ihlala

Kusizukulwana.

25 Kade wasimisa sona

'Siseko somhlaba

Lamazulu ngumsebenzi

Owezandla zakho.

26 Kuzabhubha kodwa wena

Uzakuma njalo,

Yebo konke kuzaguga

Kuphele kuthi nya.

Kuzaguga njengengubo

Wena wokugoqa

Kuguqule njengengubo

Kuzaguquleka.

27 Kodwa-ke wena uhlala

Njalo kokuphela

Iminyaka yakho yonke

Kayisoz' iphele.

28 Abantwana bezinceku

Zakh' bazaqhubeka

Lenzalo yakho yomiswa

Khona phambi kwakho.

### Isihlabelelo 103

*EsikaDavida.*

1 Bong' iNkosi mpefum'lo wam'

Lokukimi konke

Kakubusise ibizo

Layo elingcwele.

2 Kawuyibonge iNkosi

Wena mphefum'lo wam'

Ungaze wakhohlwa zonke

Izinzuzo zayo.

3 Yena okuxolelayo

Bonk' obakh' ububi

Yena uyelapha zonke

Ezakho izifo.

4 Ohlenga eyakhw' impilo

Encithakalweni

Okwethes' umqhele owo-

musa lesihawu.

5 Osuthis' umlomo wakho

Ngokulungileyo

Buvuswe ubutsha bakho

Bufuz' obokhozi.

6 INkosi isebenzisa

Khona ukulunga

Lesigwebo kubo bonke

Abahlutshwayo bo.

7 Yazazisa izindlela

Zayo kuMozisi

Lazo ezayo izenzo

Kwabako'Srayeli.

8 INkosi ilesihawu

Njalo ilomusa

Iphuz' ukuthukuthela

Yand' esihawini.

9 Kayiyikuphikisana

Ngezikhathi zonke,

Kayigcin' intukuthelo

Kube laphakade.

10 Kayisiphathang' njengazo

Izono ezethu

Kayisiphindiselanga

Ngokobubi bethu.

11 Njengokuphakam' kwezulu

Phezulu komhlaba

Sinjalw' isihawu sayo

Kwabayesabayo.

12 Njengempumalang' ihluke

Kuy' intshonalanga

Izidedisile kithi

Zonk' izono zethu.

13 Njengoyis' ehawukela

Abantwana bakhe

Injalo iNkosi kubo

Abayesabayo.

14 Ngokuba iyazazela

Elethu ibumba

Iyakhumbula ukuthi

Thina siluthuli.

15 Umuntu, insuku zakhe

Zifana lotshani

Zinjengeluba leganga

Yen' uyakhahlela.

16 Ngoba umoya udlula

Khona phezu kwalo

Ukuthi indawo yalo

Ingab' isalazi.

17 Kodw' isihawu seNkosi

Sisuka phakade

Siye kweliny' iphakade

Phezulu kwalabo

Abayesabayo yona

Lakho okwayo-ke

Ukulunga kubantwana

Babantwana babo.

18 Kubo abagcin' esayo

Isivumelwano

Labakhumbula ukwenza

Eyay' imithetho.

19 INkosi ilungisile

Isihlalo sayo

Ezulwin', umbuso wayo

Uyabusa konke.

20 Bongani iNkosi lina

Zingilosi zayo

Lina eledlulayo bo

Ngawo won' amandla,

Lina elenza eyayo

Yona imilayo

Lilalela lon' ilizwi

Lawayo amazwi.

21 Yibongenini iNkosi

Lina mabandl' ayo

Lina ezayo inceku

Lenz' intando yayo.

22 Bonganini yon' iNkosi

Lina lonke phela

Misebenzi yayo yonke

Endaweni zonke

Kulo lonke jikelele

Elombuso wayo.

Kawuyibonge iNkosi

Wena mphefum'lo wam'.

### Isihlabelelo 104

1 Bong' iNkosi mphefum'lo wam'

Nkosi Nkulunkulu

Wam', umkhulu uhlonitshwa

Wembath' ubukhosi.

2 Ozigubuzele ngoku-

khanya njengengubo

Uyelula amazulu

Njengalo ilembu.

3 Omisa intungo zazo

Ezakho izindlu

Phakathi kwawo amanzi.

Wena owenzayo

Wona amayezi abe

Ngezakhe inqola

Nguwe ohamba phezulu

Kwamaphik' omoya.

4 Owenza izingilosi

Zakhe imimoya

Lezinceku zakhe ama-

langabi omlilo.

5 Owabek' izisekelo

Zomhlaba ukuze

Ungasuswa kuze kube

Lanini lanini.

6 Wawugubuzela wona

Ngenziki sangubo,

Amanzi ema phezulu

Kwazo izintaba.

7 Ngakho ukukhuza kwakho

Wona abaleka

Ngalo izwi lokuduma

Kwakho aphangisa.

8 Enyuka ngazo intaba

Ehla ngezihotsha

Ezawo ezindaweni

Omisele wona.

9 Umisile umkhawulo

'Kuze ungadlulwa

Angabuy' agubuzele

Futhi-ke umhlaba.

10 Uyaveza imithombo

Khon' ezihotsheni

Egelezayo phakathi

Kwawo amaqaqa.

11 Inathis' inyamazana

Zonke ezomango,

Obabhemi bayaqeda

Ukoma okwabo.

12 Phansi kwayo izinyoni

Ezalo izulu

Zilezindlu zazo, ziya-

hlabel' engatsheni.

13 Uthelela amaqaqa

Esendlini yakhe

Umhlab' usuth' ngesithelo

Sem'sebenzi yakho.

14 Ukhulisela inkomo

Bona utshani bo

Njalo layo imibhida

Esenzel' abantu

Ukuze yena alethe

Khona-ke ukudla

Ukuze kuzekuphuma

Khona emhlabeni.

15 Lalo iwayini lelo

'Lithokozisayo

Inhliziyo eyomuntu

Njalo lamafutha

Wona awenza ubuso

Bukhanye obala

Lesinkwa esiqinisa

'Nhliziyo yomuntu.

16 Izihlahla zayw' iNkosi

Zigcwele ukudla

Ihlanyel' amasedari

Khon' eLebanoni.

17 Lapho inyoni zakhela

Khona izidleke

Indlu yengabuzane yi-

sihlahla sefiri.

18 Won' amaqaqa amade

Zinqaba zembuzi

Zasendle law' amadwala

Azo izimbila.

19 Inyanga yayimisela

Zona izikhathi,

Ilanga lalo liyazi

Ukutshona kwalo.

20 Iyenza bon' ubunyama

Bube yibusuku,

Kuphuma ngabo izilo

Zawo won' umhlaba.

21 Zon' izilwane ezintsha

Zibonel' okwazo

Ukudla zifun' inyama

Yaz' kuNkulunkulu.

22 Ilanga-ke liyaphuma

Lazo zibuyele

Emuva ziyekulala

'Zikhundleni zazo.

23 Umuntu-ke uyaphuma

Azihambele nje

Ay' emsebenzini kuze

Kube kusihlwa nje.

24 O! Nkosi 'misebenzi yakh'

'Yandile kangaka.

Ingeyokuhlakanipha

Ligcwel' inothw' izwe.

25 Njalo lolwandle lukhulu

Lapho kulezilo

Ezingebalw' ezinkulu

Lazo ezincane.

26 Zihamba kulw' izikepe

Loleviyathani

Owamenzela ukuthi

Adlale phakathi.

27 Kuwe zonke zikhangele

Ukuze uziphe

Ngesikhath' esifanele

Okwazo ukudla.

28 Uyazipha, ziyabutha.

Uvula esakho

Isandla, zigcwaliseke

Ngokulungileyo.

29 Usitha ubuso bakho

Ziyakhathazeka

Usus' umoya ziyafa

Zibuyel' othulin'.

30 Uthuma umoya wakho

Zibe sezidalwa

Ubenza butsha ubuso

Bawo won' umhlaba.

31 Udumo lweNkosi luza-

kuma njalo njalo,

Izathokoza iNkosi

Kwim'sebenzi yayo.

32 Ikhangela kuw' umhlaba

Uhluthuthumele

Ithinta won' amaqaqa

Abese ethunqa.

33 Ngizahlabel' eNkosini

Ngisengophilayo

Ngidumis' uThixo wami

Lapho ngisekhona.

34 Kuzaba mnandi okwami

Khon' ukumkhumbula

Ngizakujabula kuyo

Eyami iNkosi.

35 Kaziqedwe emhlabeni

Izoni lababi.

Bong' iNkosi mphefum'lo wam'

Dumisan' iNkosi.

### Isihlabelelo 105

1 O! yibongeni iNkosi

Bizani ibizo

Layo lazise izenzo

Zayo ebantwini.

2 Liy'hlabelel' amahubo

Khuluman' izenzo

Lemisebenzi eyayo

Emangalisayo.

3 Lizikhulise ngebizo

Layo elingcwele

Lijabulis' inhliziyo

Yabading' iNkosi.

4 Dingani uNkulunkulu

Law' amandla akhe

Lidinge ubuso bakhe

Kube njalo njalo.

5 Khumbulan' imisebenzi

Yakh' eyisimanga

Izimanga lezahlulo

Ezomlomo wakhe.

6 Lina nzalo kaAbraham',

Isisebenz' sakhe,

Bantwana bakaJakobe

Abakhethwa bakhe.

7 Yena uyiNkosi yethu

'Nkulunkulu wethu

Izahlulelo zakhe zi-

semhlabeni wonke.

8 Wokhumbul' uvumelwano

Lwakhe kokuphela

Alulay' kunkulungwane

Zezizukulwana.

9 'Sivumelwano asenza

Laye uAbraham'

Lesifungo asifunga

Kuye uIsaka.

10 Saqiniswa kuJakobe

Sangumlayo kuye

Ku'Srayel', esaphakade

Isivumelwano.

11 Esithi: Ngizakunika

Izwe leKhanani

Libe ngelakho ilifa

Lesabelo sakho.

12 Lapho babe balutshwana

Abantu bakhona,

Yebo babe balutshwana

Abahamba kilo.

13 Basuk' isizwe lesinye

Imhlotshana yonke,

Lemibuso ngemibuso

Lakwabany' abantu.

14 Kavumanga ukoniwa

Kwenziwe ngumuntu

Kibo, yebo wawasola

Amakhosi ngabo.

15 Wathi: Lingabobathinta

Engibagcobile

Abami, lingoni labo

'Baprofethi bami.

16 Wehlisela yon' indlala

Elizweni lonke

Wephula yona insika

Yempil' eyisinkwa.

17 Wathumela phambi kwabo

Umunt' uJosefa,

Owathengiswayo khona

Abe yisigqili.

18 Bamlimaza izinyawo

Zakhe ngezibopho,

Bambopha ngamaketane

Wona awensimbi.

19 Kwaze kwafik' isikhathi

Sokuza kwelizwi

Layo, ilizwi leNkosi

Lamlinga yena bo.

20 Inkosi yathumel' izwi

Ukub' akhululwe,

Yena umbusi wabantu

Wahle wamkhulula.

21 Yamenza waba yinduna

Yendlu engeyayo,

Abuse imfuyo yayo

Yonke okwempela.

22 Ukuboph' amakhosana

Ngokuthanda kwakhe

Afundise izikhulu

Zay' inhlakanipho.

23 UIsrayel' eGibithe

Laye wayafika

LoJakobe wayahlala

Ezweni leHamu.

24 Wandisa abantu bakhe.

Wabenzel' amandla

Amakhulu kulalawo

Awezitha zabo.

25 Waziphendul' inhliziyo

Ukuze zizonde

Abantu bakhe, ziqile

Izinceku zakhe.

26 Wathuma yen' uMozisi

Oyinceku yakhe,

Lay' uAroni onguye

Amukhethileyo.

27 Bababonis' izimanga

Lemibono yakhe

Ebantwini lezimanga

Ezweni leHamu.

28 Wabuthuma ubunyama

Wenza kwaba mnyama

Njalo kabavukelanga

Elakhe ilizwi.

29 Wawaphendula amanzi

Aba yilw' igazi

Waze wabulala zonke

Izinhlanzi zabo.

30 Ilizwe labo lagcwala

Ngawo amaxoxo,

Agcwala lasezindlini

Zaw' amakhos' abo.

31 Wakhuluma-ke kwavela

'Mtshitshi wempukane

Lezintwala kulo lonke

Kwelabo ilizwe.

32 Wabanisel' isiqhotho

Saba lizulu-ke

Lawo umlil' ovuthayo

Kwelabo ilizwe.

33 Watshay' amasimu abo

Lemikhiwa yabo

Waze wephul' izihlahla

Zelabo ilizwe.

34 Wakhuluma ye kwavela

Zona izintethe

Lamacimbi amanengi

Angeke abalwe.

35 Kwadla yonke imibhida

Elizweni labo

Kwadla zonke izithelo

Zehlabathi labo.

36 Watshaya amazibulo

Wonke ezwe labo

Ingqabutho yamandl' abo

Elizweni labo.

37 Wabakhupha lesiliva

Legolide njalo

Kwakungekho isicubu

Ezizweni zabo.

38 IGibhithe yathokoza

Ngokuhamba kwabo,

Ngoba yatshaywa luvalo

Ngalabo abantu.

39 Wendlala lona iyezi

Labagubuzela

Lomlilo ngasebusuku

Wabakhanyisela.

40 Bacela wabalethela

Zona izagwaca

Wabasuthisa ngesinkwa

Esasezulwini.

41 Waqhekeza lon' idwala

Kwampompoz' amanzi,

Ageleza ekomeni

Kwaba njengomfula.

42 Wakhumbul' isithembiso

Sakhe esingcwele

Laye yen' uAbrahama

Eyakhe inceku.

43 Wabaphumisa abantu

Bakhe ngenjabulo,

Abakhethiweyo bakhe

Ngakh' ukuthokoza.

44 Wabapha amazwe lawo

Angawabezizwe,

Badla ilifa labantu

Lomsebenzi wabo.

45 Ukuze balondoloze

Izahlulo zakhe,

Balond' imithetho yakhe.

Dumisan' iNkosi.

### Isihlabelelo 106

1 Dumisan' iNkosi liphe

Izibongo kuyo

INkosi ngob' ilungile

'Sihaw' simi njalo.

2 Ngubani ongakhuluma

Izenzo zeNkosi?

Nguban' ongatshumayela

Izibongo zayo?

3 Babusisiw' abagcina

Ukwahlulela bo,

Lowenz' okulungileyo

Ngezikhathi zonke.

4 Ngikhumbule lami Nkosi

Ngal' uthando lwakho

Olwabantu bakho, woza

Losindiso lwakho.

5 Ukuze ngibon' ubuhle

Babakhethwa bakho

Ukuze-ke ngithokoze

Ngingothabileyo

Phakathi kwesizwe sakho

Khona ngidumisa

Ndawonye lalo elakho

Lona lelolifa.

6 Thina sonile kakhulu

Labobaba bethu

Sikwenzile khon' okubi

Senze ngenkohliso.

7 Bona-ke obaba bethu

Kabezwanga zona

Izimangaliso zakho

Khona eGibithe.

Abakhumbulang' imvamo

Yesihawu sakho

Kodwa bamcunula khona

ELwandl' oluBomvu.

8 Kodwa wasebasindisa

Ngenxa yebizo lakh'

Ukuze wona amandla

Akhe azwakale.

9 Wakhuz' uLwandl' oluBomvu

Kwatsh' amanzi wonke

Wabahambis' enzikini

Njengasemangweni.

10 Wabasindis' esandleni

Sabazondi babo,

Wabahlenga esandleni

Sezabo izitha.

11 Amanzi agubuzela

Ezabo izitha,

Kakuzange kube khona

Loyedw' oseleyo.

12 Ngakho-ke basebekholwa

Emazwini akhe,

Bahlabelela ingoma

Lezibongo zakhe.

13 Masinyane bayikhohlwa

Im'sebenzi yakhe

Kabazange balindele

'Sakh' iseluleko.

14 Kodwa-ke babekhanuka

Kakhulu enhlane

Bamlinga uNkulunkulu

Khona enkangala.

15 Wabanika isicelo

Sabo kodwa yena

Wayicakisa eyabo

Imiphefumulo.

16 Bakhwelezel' uMozisi

Besemadumbeni,

Lay' uAroni ongcwele

Engowayw' iNkosi.

17 Waqhekezeka umhlaba

Wamginy' uDathani

Waligqibela ixuku

LikaAbiramu.

18 Kuxuku labo kwavutha

Umlil' otshisayo

Ilangabi labaqeda

Abaxhwalileyo.

19 Balenza lona ithole

Khona eHorebe,

Bakhulek' esithombeni

Esibunjiweyo.

20 Ngokunjalo baphendula

'Dumo lwabo lwaba

Yisifaniso senkabi

Yon' edla utshani.

21 Bakhohlwa uNkulunkulu

Umsindisi wabo,

Owenz' izimangaliso

Khona eGibithe;

22 Izimangalis' ezweni

Lon' elikaHamu

Khona okwesabekayo

OLwandl' oluBomvu.

23 Ngakho-ke wathi uzaba-

chithachitha bona

Alub' uMozisi yena

Umkhethwa-ke wakhe

Engamanga phambi kwakhe

Khon' ekufohleni

Ukuthint' ulaka lwakhe

Hlez' ababhubhise.

24 Yebo badelel' ilizwe

Lona-ke elihle,

Abazange balikholwe

Elakhe ilizwi.

25 Kodwa basebekhonona

Emadumben' abo

Abalalelanga izwi

Layo iNkosi bo.

26 Ngakho esakhe isandla

Wasiphakamisa

Ukuze yen' abawise

Phansi besenhlane.

27 Ukuyichitha inzalo

Yabo ezizweni,

Njalo-ke ayihlakaze

Khona emazweni.

28 Bazihlanganisa bona

LoBali-Peyori

Badla okwahlatshelwayo

Bon' abafileyo.

29 Basebemthukuthelisa

Ngezabo izenzo,

Lobhubhane wafohlela

Khona phezu kwabo.

30 Wema-ke uFinehasi

Wenza isigwebo,

Ngalokho-ke ubhubhane

Wasemiswa lapho.

31 Lokho kwabalelwa yena

Ukulunga kuzo

Zonke izizukulwana

Kube nininini.

32 Baphinda ukumzondisa

Kumanz' eMeriba

Kwaba kubi kuMozisi

Ngenxa yabo bona.

33 Ngoba bacunula lowo

Umoya owakhe,

Wakhuluma ngamawala

Ngezakhe indebe.

34 Kabaziqedanga zona

Zonke lezizizwe

Abalaya ngazo yena

UNkulunkulu bo.

35 Kodwa bona bahlangana

Lab' abahedeni,

Eyabo imisebenzi

Baze bayifunda.

36 Bazikhonza izithombe

Zona-ke ezabo,

Zona zaphenduka zaba

Ngumjibila kibo.

37 Banikela umhlatshelo

Wamadodan' abo

Lamadodakazi abo

Kubomoy' ababi.

38 Igaz' elingelacala

'Lamadodan' abo

Lamadodakazi abo

Balichithachitha.

Abanikel' ngawo kuzo

Izithombe zona

EzeKhanani, lelizwe

Langcola ngegazi.

39 Njalo bangcoliswa bona

Ngem'sebenzi yabo,

Bona-ke basebephinga

Ngezabo izenzo.

40 Ngakho lwavutha ulaka

LweNkos' kubant' bayo

Yaze yalizondela-ke

Elayo ilifa.

41 Yabanikel' esandleni

Esabahedeni,

Labo ababazondayo

Bababusa bona.

42 Zabahlupha zon' ezabo

Izitha zanqoba,

Baze bona babaphansi

Kwezabo izandla.

43 Yabakhulula kanengi

Kodwa bayiqala

Ngawo awab' amacebo

Behliswa yibubi.

44 Kodwa mhlana belusizi

Yabananzelela,

Lapho yona yasisizwa

Ukukhala kwabo.

45 Yasikhumbula esayo

Isivumelwano

Yaphenduka ngaw' umusa

Wayo won' omkhulu.

46 Yakwenza ukuze bona

Babahawukele

Bona ababathumbayo

Babe law' umusa.

47 Sisindise, Nkosi wena

Nkulunkulu wethu,

Njalo sibutha phakathi

Kwazo zon' izizwe

Ukuze sibong' ibizo

Lakho elingcwele,

Njalo ukuze sinqobe

Ngendumiso yakho.

48 Kayibusiswe iNkosi

UNkulunkulu ka-

Israyeli kusukela

Emaphakadeni

Kusiya kwelinye lona

Iphakade, kathi

Bonk' abantu bathi: Amen'.

Dumisan' iNkosi.

### Isihlabelelo 107

1 Bonganini-ke iNkosi

Ngoba ilungile,

Ngokuba umusa wayo

Uhlezi phakade.

2 Kabatsho-ke abahlengwa

Bayo yon' iNkosi

Labo bona abahlengwa

Kusandla sesitha.

3 Wababutha emazweni

Kwelempumalanga,

'Ntshonalanga lenyakatho

Laseningizimu.

4 Bazulazula enhlane

Bebodw' endleleni

'Muzi wokuhlala bona

Abawutholanga.

5 Bona-ke babelambile

Njalo-ke bomile,

Imiphefumulo yabo

Yaphela amandla.

6 Basebekhal' eNkosini

Besenhluphekweni,

Yase ibakhulula-ke

Kuzinhlupho zabo.

7 Yabakhokhela ngendlela

Yon' elungileyo,

Ukuze bayefika-ke

Emzin' wokuhlala.

8 Abantu kabadumise

INkos' ngokulunga

Kwayo lezimangaliso

'Bantwanen' babantu!

9 Ngob' usuthis' ukufisa

Kwawo umphefum'lo,

Agcwalis' olambileyo

Ngokulungileyo.

10 Abahlez' ebunyameni

'Thunzini lokufa,

Babotshiwe zinhlupheko

Lazo izinsimbi.

11 Ngoba bona bavukela

Amazwi kaThixo

Badela icebo lakhe

Yen' oPhezukonke.

12 Wehlis' inhliziyo zabo

Ngabo ubunzima

Baze bawa phansi bona

Engekh' osizayo.

13 Basebekhal' eNkosini

Besenhluphekweni

Yase ibasindisa-ke

Kuzinhlupho zabo.

14 Yabakhupha emnyameni

Lethunzin' lokufa

Izibopho zabo bona

Yazephulaphula.

15 Abantu kabadumise

INkos' ngokulunga

Kwayo lezimangaliso

'Bantwanen' babantu!

16 Ngoba wephulile zona

'Zivalo zethusi

Wayiquma imigoqo

Eyayo insimbi.

17 Izithutha ngenxa yazo

Zon' iziphambeko,

Labo bon' ububi babo

Ziyahlupheka bo.

18 Umphefumulo owabo

Uzonda ukudla,

Sebesondelele wona

'Masango okufa.

19 Basebekhal' eNkosini

Besenhluphekweni

Yase ibasindisa-ke

Kuzinhlupho zabo.

20 Yathumela izwi layo

Yasibasilisa,

Njalo yasibakhulula

Ekubhujisweni.

21 Abantu kabadumise

INkos' ngokulunga

Kwayo lezimangaliso

'Bantwanen' babantu!

22 Kabanikel' im'nikelo

Yon' eyokubonga,

Batshumayel' im'sebenzi

Yayo ngenjabulo.

23 Bon' abehlela olwandle

Bahamba ngem'khumbi

Besenza imisebenzi

Kwamaneng' amanzi.

24 Babona imisebenzi

EyeNkosi lazo

Izimangaliso zayo

Khona enzikini.

25 Ngokuba utsho kuvuke

Sona isiphepho

Siwaqubule wona-ke

Amagagas' alo.

26 Benyukela ezulwini

Babuyele phansi

'Mphefum'lo uncibilike

Ngenxa yenkathazo.

27 Badengezela bezula

Njengasw' isidakwa

Ukuhlakanipha kwabo

Sekubaphelele.

28 Basebekhal' eNkosini

Besenhluphekweni,

Yase ibakhupha yona

Ezinhluphekweni.

29 Wenz' isiphepho sichume

Ukuze kuthi-ke

Won' amagagasi aso

Aze aphele du.

30 Ngakho-ke kabajabule

Ngoba sebethule

Wabaletha ethekwini

'Lesifiso sabo.

31 Abantu kabadumise

INkos' ngokulunga

Kwayo lezimangaliso

'Bantwanen' babantu!

32 Akuth' bayiphakamise

Kubandla labantu,

Bayidumis' kumhlangano

Wabo abadala.

33 Iyayenza imifula

Ibe yinkangala,

Lemithombo ibe njenge-

lizw' elomileyo.

34 Izwe elivundileyo

Libe ligwadule

Ngobubi babantu balo

Abahlala khona.

35 Iyayenza yon' inhlane

Ibe yiziziba

Lomhlaba owomileyo

Im'thombo yamanzi.

36 Khonapho-ke ihlalisa

Abalambileyo

Ukuze bawulungise

Um'zi wokuhlala.

37 Bahlanyela amasimu

Njalo lezivini

Okuthelay' izithelo

Zona ezinengi.

38 Iyababusisa yona

Ukuze bande-ke,

Kayivum' inkomo zabo

Ukuthi zinciphe.

39 Babuye banciphe bona

Njalo bathotshiswe

Ngokubandezelwa kwabo

Lohlupho losizi.

40 Ithela ihlazo phezu

Kwaw' amakhosana,

Iwenz' azule enhlane

Okungelandlela.

41 Iphakamis' osweleyo

Kulo lon' uhlupho

Iyenza zona insapho

Zibe njengomhlambi.

42 'Balungileyo bobona

Njalo bathokoze

Okubi konke kovala

Won' umlomo wakho.

43 Low' ohlakaniphileyo

Loqaphelis' lokhu

Bazaqedisis' uthando

Lwayo yon' iNkosi.

### Isihlabelelo 108

*Ingoma, isihlabelelo sikaDavida.*

1 Nkulunkulu 'nhliziyo yam'

Imi iqinile,

Ngizahlabel' izibongo

Langodumo lwami.

2 Vukanini livuke bo

Lin' hubo lechacho,

Mina ngokwami ngovuka

Ekusen' kakhulu.

3 Ngizakubonga iNkosi

Phakathi kwabantu,

Ngizahlabelela kuwe

Phakathi kwezizwe.

4 Ngoba isihawu sakho

Sikhulu siphezu

Kwezulu, leqinis' lakho

Lifik' emafini.

5 Phakama o wena Nkosi

Phezu kwamazulu,

Lalo olwakho udumo

Phezu kwezwe lonke.

6 Ukuze abathandwayo

Bakho bakhululwe,

Sindisa ngesandla sakho

Sokunene, ngizwa.

7 Ikhulumile iNkosi

Isebungcweleni

Ngokuthaba ngizalaba

Lona iShekemu.

8 Ngolinganis' isigodi

EsaseSukothi

IGiladi ingeyami

Laye uManase.

UEfremu ungamandla

Awekhanda lami

UJuda laye ngakimi

Ungumnikumthetho.

9 IMowabi ingumganu

Wokugezela m'na,

Ngolahl' inyathela lami

Phezu kweEdoma.

10 Ngizanqob' iFilistiya.

Nguban' ozangisa

Kumuzi oqinileyo?

Ngisiw' eEdoma?

11 Kungebe nguwe Nkosi na

Obusilahlile?

Obengasahambi lawo

Amabutho ethu?

12 Siphe-ke wena uncedo

Ekuhluphekeni,

Ngoba olomuntu lona

Uncedo luyize.

13 NgoNkulunkulu sonqoba

Ngoba kunguyena

Ozazigxobela phansi

Ezethu izitha.

### Isihlabelelo 109

*Kumqondisi wokuhlabelela. Isihlabelelo sikaDavida.*

1 Ungaze wagcina wena

Ukuthula kwakho,

Wena Nkulunkulu wakho

Ukubonga kwami.

2 Ngoba umlomo wababi

Futhi-ke umlomo

Wabo abakhohlisayo

'Vulekile kimi. Bona-ke bakhulumile

Bemelene lami

Ngalo ulimi olwabo

Lona olwamanga.

3 Bangigombolozele bo

Ngamazwi enzondo

Besilwa lami ngaphandle

Kwaso isizatho.

4 Ngothando lwami bayizo

Zon' izitha zami

Mina ngizinikele bo

Kuwo umthandazo.

5 Njalo bangiphe umvuzo

Wobubi ngobuhle,

Bangipha layo inzondo

Ngal' uthando lwami.

6 Ubeke indoda embi

Khona phezu kwakhe

LoSathane amhlalele

Ngakwesokunene.

7 Uzakuthi laph' egwetshwa

Umyekel' alahlwe

Ukuthi won' umthandazo

Wakh' ube yisono.

8 Insuku zakhe kazibe

Mfitshane zinciphe,

Akuth' omunye athathe

Isikhundla sakhe.

9 Akuth' abantwana bakhe

Baswele uyise

Laye umkakhe kabe-ke

Nguy' umfelwakazi.

10 Akuth' abantwana bakhe

Bazule lelizwe,

Bacel' ukudla bedinga

Khona enkangala.

11 Akuthi umbolekisi

Amthathele konke

Lezihambi zimemuke

Konk' akwenzileyo.

12 Kakungabi lesihawu

Esisiwa kuye

Kungabi khona uthando

Kubantwana bakhe.

13 Kayiqunyw' inzalo yakhe

Kusizukulwana

Esizayo kalicitshwe

Elabo ibizo.

14 Kakukhunjulwe ububi

Boyise kwiNkosi

Njalo singasuswa sona

'Sono sikanina.

15 Kakube phambi kweNkosi

Kokuphela kume,

Iqume ukukhunjulwa

Kwabo emhlabeni.

16 Ngoba kakhumbulanga-ke

Ukuba les'hawu

Kodwa wazingela bona

Abangabayanga

Layw' indodan' esweleyo.

Ukubabulala

Bon' abadabukileyo

Ezinhliziyweni.

17 Yena othand' ukuthuka

Kakuze kuyena,

Ongathab' kusibusiso

Sibe kude laye.

18 Njengoba wazigqokisa

Ngakho ukuthuka

Wakwenza kwaba yingubo

Yon' eyokwembatha.

Kakubuye ngakuyena

Ngaphakathi kwakhe

Samanzi, njengamafutha

'Mathanjeni akhe.

19 Akube yingubo yakhe

Ayembathileyo,

Lozwezwe azibophile

Ngalo njalo njalo.

20 Lokhu kakube ngumvuzo

WeNkos' kuzitha zam',

Abakhuluma okubi

Ngomphefum'lo wami.

21 Nkulunkulu Nkos' ngenzela

Ngal' ibizo lakho,

Isihawu sakho sihle,

Ngikhulule mina.

22 Ngoba ngingumyanga njalo

Min' angilalutho,

Phakathi kwam' inhliziyo

Ilimele futhi.

23 Ngedlule njengesithunzi

Nxa sesifinyela

Ngiyazulazula njalo

Njengayo intethe.

24 Amadolw' am' adiniwe

Ngenxa yokuzula

Lenyama yam' idiniwe

Iswel' amafutha.

25 Ngibe lihlazo ngakibo

Nxa bengikhangela,

Bangikhangela-ke baze

Banikin' ikhanda.

26 Nginceda Nkulunkul' Nkosi

Yam' ungisindise

Ngaso sona isihawu

Esingesakho bo.

27 Ukuze babone bazi

Ukuthi isandla

Lesi ngesakho, o Nkosi

Ukwenzile lokhu.

28 Kabathuke kodwa wena

Busisa; bavuke

Bayangiswe kodw' eyakho

Incek' ithokoze.

29 'Zitha zami kazigqoke

Zona izinhloni

Kabazembathis' ihlazo

Njengayo ingubo.

30 Ngizadumisa iNkosi

Mpela ngomlomo wam',

Yebo ngizayidumisa

Phakathi kwabantu.

31 Izakuma kwesokudla

Somyanga ukuze

Imsize kwabalahlayo

Umphefum'lo wakhe.

### Isihlabelelo 110 L.M.

*Isihlabelelo sikaDavida.*

1 Yath' iNkosi kuNkosi yam':

Hlal' esandleni sokudla,

Ngize ngenz' izitha zakho

'Senabo senyawo zakho.

2 UNkulunkul' uzathuma

Intonga yawakhw' amandla

EZiyoni, busa wena

Phakathi kwezitha zakho.

3 Abantu bakho bovuma

Bezinikela ngosuku

Lwawo awakho amandla

Ngobuhle bab' ubungcwele

Kuwo umdabuko wakho

Ukusa kuza kulowo

Amazolo ekuseni

Angawab' ubutsha bakho.

4 'Nkos' ifung' ayiphenduki

Wena unguye umpristi

Ongapheliyo ngohlobo

Lwakhe uMelkizedeki.

5 INkos' esandleni sakho

Sokunene yochoboza

Amakhosi ngal' usuku

Lwalo ulaka olwayo.

6 Izakwahlula phakathi

Kwezizw' ezingayaziyo

Igcwalise ngezidumbu

Ezabo abafileyo.

Izakulimaza wona

Amakhanda azo zona

Izinhloko ezamazwe

Amanengi emhlabeni.

7 Izakunatha-ke kiso

Isifula endleleni,

Ngakho izaphakamisa

Lona elayo ikhanda.

### Isihlabelelo 111

1 Idumiseni lina bo

INkosi le yona

Ngizayidumisa mina

Yona-ke iNkosi

Ngayo inhliziyo yami

Khon' emhlanganweni

Owabo bon' abaqotho

Lakulo ibandla.

2 Imisebenzi yeNkosi

'Mikhul' iyadingwa

Yibo bonke labo bona

'Bathokoza ngayo.

3 Uyazisek' umsebenzi

Wayo olodumo,

Ukulunga khon' okwayo

Kuhlala phakade.

4 Yayenz' im'sebenzi yayo

Emangalisayo

Ikhunjulw', iNkosi ilo-

musa lesihawu.

5 Ibanikile ukudla

Abayesabayo,

Yokhumbul' uvumelwano

Lwayo njalonjalo.

6 Yabonis' abantu bayo

'Mandla em'sebenzi

Yayo ukuze ibaphe

Ilifa lezizwe.

7 Zil'qiniso lesigwebo

'Zenzo zesandl' sayo,

Lemilayo yayo yonke

Iqinisekile.

8 Kumisiwe kuze kube

Ngokulaphakade

Kwenziwe ngalw' iqiniso

Langakh' ukulunga.

9 Yathumela lon' uhlengo

Kub' abantu bayo

Yalaya uvumelwano

Olulaphakade.

Lingcwele lona elayo

Yebo ibizo bo

Njalo liyesabeka-ke

Elayo ibizo.

10 Khona-ke ukumesaba

Yen' uNkulunkulu

Kuyikhona ukuqala

Kokuhlakanipha.

Ukuqedisis' okuhle

Kukwabayenzayo

Imilayo, lodum' lwayo

Lumi laphakade.

### Isihlabelelo 112

1 Dumisanini bo lina

Yona iNkosi le,

Uyabusiswa umuntu

Owesab' iNkosi

Lowo othokozayo bo

Ngokukhulukazi

Kuyo imithetho yayo

Engeyayw' iNkosi.

2 Izoba lamandl' inzalo

Yakhe emhlabeni,

Isizukulwana saba-

qotho sobusiswa.

3 Yona imfuyo lenotho

Kusendlini yakhe,

Ukulunga kwakhe kumi

Ngokungapheliyo.

4 Kuy' oqotho kuyaphuma

'Kukhany' emnyameni,

Ulomusa njal' ugcwele

'Sihaw' lokulunga.

5 Olungileyo uphatha

Ngomus' aboleke

Esekel' indaba zakhe

Kuhle ngokulunga.

6 Qotho kayikunyikinywa

Yena njalo njalo,

'Lungileyo wokhunjulwa

Kube laphakade.

7 Kayikwesab' imibiko

Emib', inhliziyo

Yakhe iqinisekile

Ithemba iNkosi.

8 Inhliziyo yakh' imiswe

Kasoze esaba

Abon' isifiso sakhe

Ezitheni zakhe.

9 Unikile abayanga

Ukulunga kwakhe

Kumi njal', uphondo lwakhe

Luzoba lodumo.

10 Omub' uzabon' azonde

Agedl' amazinyo,

Anyamalal', isifiso

Sababi sophela.

### Isihlabelelo 113

1 Dumisani yon' iNkosi

Liyidumise-ke

Zinceku zeNkosi, bonga

Ibizo leNkosi.

2 Kalibusiswe ibizo

Elayo iNkosi

Kusukela khathesinje

Kube laphakade.

3 Kusuk' ilanga liphuma

Lize liyetshona,

Kalidunyiswe ibizo

ElikaJehova.

4 Yon' iNkosi iphakeme

Phezu kwezizwe zonk',

Udumo lwayo luphezu

Kwawo amazulu.

5 Ngubani ofana layo

Yon' iNkosi yethu,

UNkulunkulu ohlezi

Khona ngaphezulu,

6 Ozithobisayo yena

Ukuthi abone

Izintw' ezisezulwini

Lakuwo umhlaba!

7 Uphakamisa umyanga

Aphum' othulini

Aphakamis' oswelayo

Kunqumbi yomquba

8 Ukuz' amhlalise yena

Law' amakhosana,

Ngitsho won' amakhosana

Awabo abantu.

9 Uyenza inyumba ibe

Lendlu, engunina

Othokozay' wabantwana.

Dumisan' iNkosi.

### Isihlabelelo 114

1 Nxa waphum' uIsrayeli

EGibithe, lendlu

KaJakobe ebantwini

Bolimi lwezizwe.

2 UJuda waba yindawo

Yakhe eyingcwele,

LoIsrayeli-ke waba

Ngowakhe umbuso.

3 Ulwandle lwaselubona

Khona lwabaleka,

IJordani lafuqelwa

Khonale emuva.

4 Izintaba zaqolotsha

Njengazo inqama,

Lamaqaqanyana eqa

Njengamazinyane.

5 Ulani na wena lwandle

Ukuth' ubaleke?

Lawe Jordani ukuthi

Ufuqelw' emuva?

6 Lani zintab' ezeqayo

Njengazo inqama?

Lan' intatshan' ezeqayo

Njengamazinyane?

7 Thuthumela wena mhlaba

Kubuso beNkosi,

Ebusweni bukaMlimu

Mlimu kaJakobe.

8 Yena owenza idwala

Laphenduk' ichibi,

Itshe eliqinileyo

Umthombo wamanzi.

### Isihlabelelo 115

1 Kakungabi kithi Nkosi

Kakungabi kithi

Kodwa kakube kwelakho

Lona ibizo bo

Phanini udumo ngenxa

Yesihawu sakho

Njalo langenxa yalo bo

Iqiniso lakho.

2 Ngani ukuthi izizwe

Zithi: Ungaphi na

Khona khathesi owabo

Yen' uNkulunkulu?

3 Kodw' uNkulunkulu wethu

Ukhon' ezulwini

Wenzile loba kuyini

Yen' akuthandayo.

4 Izithombe zabo ziyi-

sil'va legolide

Zingumsebenzi wezandla

Zabo bon' abantu.

5 Zilemilomo kodwa-ke

Zon' azikhulumi.

Zilamehlo kodwa zona

Kaziboni lutho.

6 Zilezindlebe kodwa-ke

Kazizwa sibili

Zilazo izimpumulo

Kodwa kazinuki.

7 Zilezandla kaziphathi

Lenyawo kodwa-ke

Kazihambi, lemiphimbo

Kodw' azikhulumi.

8 Abazibazayo bona

Bafanana lazo

Unjalo-ke laye wonke

Othembela kuzo.

9 Wena Israyeli themba

Kuyona iNkosi,

Yona ingumsizi wabo

Lesihlangu sabo.

10 Ndlu kaAroni yethemba

Kuyona iNkosi.

Ingumsizi wabo njalo

Lesihlangu sabo.

11 Lina eliyesabayo

Yona iNkosi le,

Yithembeni, ingumsizi

Lesihlangu sabo.

12 INkos' isinanzelele

Izasibusisa

Lay' indlu kaIsrayeli

Layw' ekaAroni.

13 Izakubusisa bona

Abayesabayo

INkosi, bon' abakhulu

Lab' abancinyane.

14 Izakulandis' iNkosi

Ngokuphindiweyo,

Wena labo bonke bona

Abantwana bakho.

15 Ilibusisile lina

Yona-ke iNkosi

Eyenze lona izulu

Lawo won' umhlaba.

16 Izulu law' amazulu

Angaway' iNkosi

Kodwa umhlaba iwuphe

Abantwan' babantu.

17 Kabayibongi iNkosi

Bon' abafileyo

Lalabo abatshonayo

Khon' ekuthuleni.

18 Kodwa thina sizabonga

'Nkosi khona manje

Kuze kube nininini.

Dumisani Nkosi.

### Isihlabelelo 116

1 Ngiyayithanda iNkosi

Ngokub' ilizwile

Lona elami ilizwi

Lezicelo zami.

2 Ngokuba ingilalele

Ngizabiza kuyo

Ngazo zonke izikhathi

Khona ngisaphila.

3 Izinsizi zakh' ukufa

Zingizungezile

Lazw' ihlungu zesihogo

Zingibambile m'na

Njalo ziphezu kwami bo

Ngasengifumana

Izinhlupheko lazo-ke

Zona izinsizi.

4 Ngabiz' ibizo leNkosi;

Nkosi ngikuncenga,

Wena khulula wona bo

Umphefum'lo wami.

5 Ilomusa yon' iNkosi

Njalo ilungile

Yeb' uNkulunkulu wethu

Ungolesihawu.

6 INkosi ilondoloza

'Bathobekileyo

Ngangithotshiselwa phansi

Yase ingisiza.

7 Mphefum'lo wami buyela

'Kuphum'leni kwakho

Ngob' iNkosi ikuphethe

Ngomusa omkhulu.

8 Mphefum'lo wam' ekufeni

Uwusindisile

Lamehlw' ezinyembezini

Lenyaw' ekuweni.

9 Ngizakuhamba ngiphambi

Kwayo yon' iNkosi

Ngikulo ilizwe labo

Bon' abaphilayo.

10 Mina ngakholwa ngakho-ke

Ngasengikhuluma

Mina ngangihluphekile

Kakhulu sibili.

11 Ngatsho-ke kukho okwami

Khon' ukuphangisa:

Bona-ke bonke abantu

Baqamba amanga.

12 Ngizabuyiselani na

Kuyo yon' iNkosi

Ngayo yonke yon' inzuzo

Eyayo ngakimi?

13 Ngizakuthatha inkezo

Yalo usindiso,

Ngibe sengibiz' ibizo

Elayo iNkosi.

14 Ngizagcwalis' izifungo

Zami eNkosini

Phambi kwababantu bayo

Bonke khathesinje.

15 Kuligugu emehlweni

Awayo iNkosi

Khona ukufa kongcwele

Yen' olungileyo.

16 O! Nkosi ngokweqiniso

Ngiyinceku yakho,

Ngiyinceku eyakho bo

Eyiy' indodana

Indodana eyayo bo

Yon' incekukazi

Usuzikhululile bo

Izibopho zami.

17 Ngizanikel' umnikelo

Kuwo wokubonga,

Njalo ngizabiza lona

Ibizo leNkosi.

18 Ngizagcwalis' izifungo

Zami eNkosini

Phambi kwabantu beNkosi,

Bonke behlangene.

19 Phakathi kwamagum' endlu

ENkosi phakathi

Kwakho, o Jerusalema.

Libonge iNkosi.

### Isihlabelelo 117

1 Dumisani uJehova

Lina zizwe lonke

Mdumiseni lina lonke

Yebo lin' abantu.

2 Ngoba isihawu sakhe

Esilomusa-ke

Sikhulu kakhulukazi

Khona ngakithina

Leqiniso layw' iNkosi

Limi njalo njalo.

Kaliyidumise lina

Yona-ke iNkosi.

### Isihlabelelo 118

1 O! bonganini iNkosi

Ngoba ilungile

Ngoba isihawu sayo

Sihlezi phakade.

2 Katsho yen' uIsrayeli

Khathesi ukuthi

Isihawu sayo sona

Simi njalo njalo.

3 Kayitsho-ke yona indlu

KaAron' khathesi

Ukuth' isihawu sayo

Simi njalo njalo.

4 Abatsho bona khathesi

Abesab' iNkosi

Ukuth' isihawu sayo

Simi njalo njalo.

5 Ngasengibiza iNkosi

Ngisenkathazweni

Yaphendula yangibeka

Endawen' ebanzi.

6 INkosi iyangimela

Kangiyikwesaba.

Kuyini yena umuntu

Angakwenza kimi?

7 INkosi iyangimela

Labangisizayo,

Ngobon' isifiso sami

Kwabangizondayo.

8 Kungcono ukuthembela

Khona eNkosini

Kulokuba lalw' ithemba

Kuyena umuntu.

9 Kungcono ukuthembela

Khona eNkosini

Kulokubeka ithemba

Kuw' amakhosana.

10 Zona-ke izizwe zonke

Sezingihanqile

Kodwa ngebizo leNkosi

Ngizakuzichitha.

11 Zingihanqile-ke mina

Yebo zangihanqa

Kodwa ngebizo leNkosi

Ngizakuzichitha.

12 Zangihanqa njengenyosi

Zacitsh' okomlilo

Wameva, ngoba ngebizo

LeNkos' ngozichitha.

13 Usungitshayile mina

Kakhulu ngamandla

Ukuze ngiwe kodwa-ke

INkos' yangisiza.

14 INkosi ingamandl' ami,

Njalo layw' ingoma

Yaphinda yaba yilona

Usindiso lwami.

15 Ilizwi lothokozayo

Lalo usindiso

Lizwakala ezindlini

Zabalungileyo.

Esokunene isandla

Sayo yon' iNkosi

Siyasebenza-ke sona

Ngabo ubuqhawe.

16 Isandla esokunene

Esayo iNkosi

Siphakanyisiwe njalo

Senza ngobuqhawe.

17 Kangiyikufa mina bo

Kodwa ngizaphila

Ngitshumayele izenzo

Ezayo iNkosi.

18 INkosi ingitshayile

Kabuhlungu kodwa

Ayinginikelanga bo

Khona ekufeni.

19 Ngivulele amasango

Awakh' ukulunga

Ngizakungena kuwo bo

Ngidumis' iNkosi.

20 Isango leli leNkosi

Ngalo bona labo

Abalungileyo bona

Bazangena ngalo.

21 Ngizakubonga ngobana

Ungizwile mina,

Njalo usube yilona

Usindiso lwami.

22 Ilitshe elaliwayo

Yibona abakhi

Selibekwe laba yiyo

Inhloko yegumbi.

23 Lokhu kuyikwenza kwayo

Yona iNkosi nje,

Kuyiso son' isimanga

Emehlweni ethu.

24 Lolu yilona usuku

INkos' ilwenzile

Kasithokoze-ke njalo

Sithabe kulona.

25 O sindisa-ke Jehova

Ngikuncenga Nkosi

Ngiyakuncenga khathesi

Leth' impumelelo.

26 Ubusisiwe ozayo

Ngebizo leNkosi

Thina silibusisile

Sisendlin' yeNkosi.

27 UNkulunkulu yiNkosi,

Yen' osibonise

Esibonis' ukukhanya

Ukukhany' impela.

Bopha wona umnikelo

Ngazo izintambo.

Ngitsho lakuzo impondo

Zona ezelathi.

28 UnguNkulunkulu wami

Ngizakukubonga,

UnguNkulunkulu wami

Ngokuphakamisa.

29 Bonganini uJehova

Ngoba ulungile,

Ngoba isihawu sakhe

Sihlezi phakade.

### Isihlabelelo 119

ALEPH

1 Babusisiw' abaqotho

Kuyona indlela,

Abahamba emlayweni

OngokaJehova.

2 Babusisiw' abalonda

Imilayo yakhe,

Bona abadinga yena

Ngenhliziyo yonke.

3 Abangakwenziy' okubi

Okweziphambeko,

Bayahamba endleleni

Zon' ezingezakhe.4 Wena usulayezele

Ukuthi silonde

Imilayo yakho wena

Ngokukhuthala bo.

5 O! kungathi izindlela

Zami zonke zona

Nga ziqondiswa ngilonde

Imithetho yakho.

6 Ngakho kangisoze ngibe

Lenhloni nxa mina

Ngiqaphela yona yonke

Imilayo yakho.

7 Ngokubona ngobuqotho

Benhliziyo, lapho

Ngifund' izahlulo zakho

Ezilungileyo.

8 Ngizakuzilondoloza

Izimiso zakho,

Akungangitshiyi mina

Ngokupheleleyo.

BETH

9 Ijaha lingayihlanza

Kanjani indlela

Yalo na? Ngokuqaphela

Imilayo yakho.

10 Ngikufune ngenhliziyo

Yami yona yonke,

Kangingaphambuki kuyo

Imithetho yakho.

11 Izwi lakho ngilifihle

Enhliz'yweni yami

Ukuze ngingoni mina

Ngimelane lawe.

12 Ubusisiwe bo wena

Ye, o wena Nkosi

Ngifundise izimiso

Zona ezakho-ke.

13 Ngendebe zami kangithi

Ngizitshumayele

Izahlulelo zonke-ke

Ezomlomo wakho.

14 Ngithokozil' endleleni

Yezilayezelo

Ezakho njengenothweni

Enkulukazi bo.

15 Ngizazindla ngikuyona

Imilayo yakho,

Ngiziqaphele indlela

Ezomthetho wakho.

16 Ngizazithabisa mina

Ngemilayo yakho,

Kangisoze ngilikhohlwe

Elakho ilizwi.

GIMEL

17 Yandisel' inceku yakho

Okuhle ukuze

Ngiphile, ngilondoloze

Lon' ilizwi lakho.

18 Vula amehlo awami

Ukuze ngibone

Okumangalisayo bo

Emthethweni wakho.

19 Ngiyisihambi nje lapha

Emhlabeni mina,

Kawungangifihleli bo

Imilayo yakho.

20 Umphefum'lo wami wona

Wephukile ngakho

Ukunxwanel' izahlulo

Zakho kokuphela.

21 Basol' abaziqhenyayo

Abathukiweyo

Bona abaphambukayo

Em'layweni yakho.

22 Susa phezu kwam' inhloni

Lakh' ukudelela

Ngokuba ngizigcinile

Izimiso zakho.

23 Amakhosana ahlala

Etsh' okubi ngami,

Inceku yakho yazindla

Ngemilayo yakho.

24 Izilayezelo zakho

Ziyilokhu mina

Okungithokozisayo

Ziyangeluleka.

DALETH

25 Unamathel' othulini

Umphefum'lo wami

Kawungivuse mina nje

Ngokwelizwi lakho.

26 Mina-ke ngizibikile

Izindlela zami

Wang'phendula, ngifundisa

Imilayo yakho.

27 Ungichasisel' indlela

Yemilayo yakho,

Ngokhulum' ngemisebenzi

Yakhw' eyisimanga.

28 Umphefumulo owami

Uyaphel' amandla

Ngalusizi, ngiqinise

Ngokwelizwi lakho.

29 Susa ngakimi indlela

Eyamanga yona,

Unginik' umlayo wakho

Ngokomusa wakho.

30 Ngiyikhethile indlela

Eyalw' iqiniso,

Ngizibekil' izahlulo

Zakho phambi kwami.

31 Nginamathele-ke kuzo

Izilayo zakho,

Ungangithelel' inhloni

Wena oyiNkosi.

32 Ngigijima endleleni

Yemithetho yakho

Lapho woyenz' ibe banzi

Inhliziyo yami.

HE

33 Nkosi ngifundis' indlela

Yemithetho yakho,

Ngizakuyilondoloza

Kub' ephakadeni.

34 Ngiphe ukuqedisisa

Ng'lond' umlayo wakho,

Yebo ngowulondoloza

Ngenhliziyo yami.

35 Ngihambisa endleleni

Yemilayo yakho,

Ngokuba mina uqobo

Ngithokoza kuyo.

36 Khangelisa inhliziyo

Yam' kubufakazi

Obakho, ukuze yona

Ingabi lomhawu.

37 Susa amehlo awami

Angabuki ize,

Ungiphilise-ke mina

Endleleni yakho.

38 Qinisa ilizwi lakho

Kuyw' inceku yakho,

Yona ezinikeleyo

Ekukwesabeni.

39 Susa ihlazo elami

Engilesabayo,

Ngokuba zon' izigwebo

Zakho zilungile.

40 Khangela ngizifisile

Izimiso zakho,

Ngivuselele-ke kikho

Ukulunga kwakho.

VAU

41 Kasize kim' isihawu

Sakho wena Nkosi,

Lalo usindiso lwakho

Ngokwelizwi lakho.

42 Kothi ngiziphendulele

Kuy' ongigconayo,

Ngokuba mina ngithemba

Elakho ilizwi.

43 Kawungalisusi mpela

Izwi leqiniso

Kumlomo wami, ngithemba

Em'layweni yakho.

44 Kothi ngiyilondoloze

Imithetho yakho

Kokuphela, ngiyigcina

Kube njalo njalo.

45 Ngizakuhamba-ke mina

Ngikhululekile,

Ngokuba sengidingile

Imilayo yakho.

46 Ngizakuzitshumayela

Izilayezelo

Kuwo amakhosana-ke

Ngingabi lenhloni.

47 Mina ngizakuthokoza

Ngezilayezelo

Zakho, zona lezo mina

Engizithandayo.

48 Ngiphakamis' izandla zam'

Kumlayo wakh' engi-

wuthandayo, nginakane

Imilayo yakho.

ZAIN

49 Khumbula lona ilizwi

Encekwini yakho,

Owangenza ukuthi nje

Ngithembele kulo.

50 Yile induduzo yami

Kuzinhlupho zami

Ngokuba ilizwi lakho

Lingiphilisile.

51 Bona abazigqajayo

Bangihlek' kakhulu,

Kodwa kangiphambukanga

Emlayweni wakho.

52 Ngakhumbula izigwebo

Zakho zasendulo,

O! Nkosi mina sengaze

Ngaziduduza bo.

53 Ngabanjwa yisesabiso

Ngenxa yabo labo

Ababi bon' abatshiya

Imilayo yakho.

54 Izimiso zakho zaba

Yiyona ingoma

Yami, kuyo indlu yami

Eyobuhambuma.

55 Ngikhumbule lon' ilizwi

Lakho Nkosi khona

Ebusuku, ngigcinile

Umlayo owakho.

56 Lokhu ngilakho ngokuba

Ngigcinile zona

Ezakho zona lezo nje

Izimiso zakho.

CHETH

57 Uyisabelo sam' Nkosi

Mina sengitshilo

Ukuthi ngolondoloza

Law' amazwi akho.

58 Ngakuncenga ngenhliziyo

Yona yonk' eyami,

Woba law' umusa kimi

Ngokwelizwi lakho.

59 Nganakan' indlela zami

Ngaziphendulela

Izinyawo zami zona

Em'layweni yakho.

60 Ngiphangisile sibili

Angilibalanga

Ukulondoloza yona

Imilayo yakho.

61 Zingithandele kakhulu

Intambo zababi

Kodwa kangiwukhohlwanga

Umlayo owakho.

62 Ngizakuvuka phakathi

Kobusuk' ukuze

Ngikubonge ngokulunga

Kwezigwebo zakho.

63 Ngingumngane wabo bonke

Abakwesabayo

Lalabo abagcinayo

Imilayo yakho.

64 Umhlaba ugcwele sona

Isihawu sakho

Nkosi, akungifundise

Imilayo yakho.

TETH

65 Uyenzil' inceku yakho

Khona okuhle nje,

Wena Nkosi ngokwalo nje

Elakho ilizwi.

66 Ngifundise ukwahlula

Okulungileyo

Lokwazi ngoba ngikholwe

Imilayo yakho.

67 Ngingakahlupheki mina

Ngalahleka kodwa

Khathesi ngiligcinile

Elakho ilizwi.

68 Wena yebo ulungile

Wenza ukulunga,

Ngifundise yona leyo

Imilayo yakho.

69 Bangiqambela amanga

Abazigqajayo,

Ngizagcin' im'layo yakho

Ngenhliziyo yonke.

70 Inhliziyo yab' igcwele

Amafutha kodwa

Mina-ke ngiyathokoza

Emlayweni wakho.

71 Kungilungele ukuthi

Mina-ke ngihlutshwe

Ukuze-ke ngifunde nje

Izimiso zakho.

72 Umlayo womlomo wakho

Ungcono ngakimi

Ngaphezu kwezigidi ze-

golide lesil'va.

JOD

73 'Zandla zakho zingenzile

Zangibumba, ngiphe

'Kuqedisisa, ngifunde

Imilayo yakho.

74 Abakwesabayo bona

Bazakungibona

Bathokoze ngoba mina

Ngithemb' izwi lakho.

75 Ngiyazi Nkosi ukuthi

Izahlulo zakho

Zilungile, wangihlupha

Ngok'thembeka kwakho.

76 'Sihawu sakho kasibe

Yinduduzo yami

Njengokwelizwi elakho

Encekwini yakho.

77 Isihawu sakho size

Kimi-ke ngiphile

Ngokuba umlayo wakho

Yintokozo kimi.

78 Kababe lenhloni bona

Abazigqajayo,

Ngokuba bangiqilile

Ekwenzeni kwabo.

Bangiqilile ngaphandle

Kwaso isizatho,

Kodwa ngizazindla ngazo

Izimiso zakho.

79 Ababuyele-ke kimi

Abakwesabayo

Labo bonk' abayaziyo

Imilayo yakho.

80 Akuth' inhliziyo yami

Iphelele kuzo

Zon' izimiso ezakho

Ngingabi lanhloni.

CAPH

81 Umoya wam' uyaphela

Uswel' usindiso

Lwakho kodwa ngithembile

Elizwini lakho.

82 Amehlw' ami ayaphela

Ngilind' izwi lakho

Ngisakhuluma ukuthi:

Ngoduduzwa nini?

83 Mina nginjengembodlela

Esentuthwini nje,

Angizikhohlwanga zona

Izimiso zakho.

84 Insuku zenceku yakho

Zingaki na zona?

Uzabagweba nini na

Abangihluphayo?

85 Abaziphakamisayo

Bangimbel' im'godi,

Abangahambiyo bona

Ngokomlayo wakho.

86 Imilayo yakho yonke

Yon' ithembekile,

Bona bangihlupha kubi.

Akungisize bo.

87 Baphose bangiqeda nje

Emhlabeni, kodwa

Kangiyitshiyanga yona

Imilayo yakho.

88 Ngivuse ngasw' isihawu

Sakho, ngiyagcina

Zona izilayezelo

Zaw' umlomo wakho.

LAMED

89 Nkosi ilizwi elakho

Lihlezi khonale

Liqinile ezulwini

Kub' ephakadeni.

90 Lusezizukulwaneni

Uthembeko lwakho

Umisile won' umhlaba

Umi uqinile.

91 Kusemi-ke lalamuhla

Njengem'layo yakho

Ngokuba konke kuyizo

'Zisebenzi zakho.

92 Ub' ubungesintokozo

Yam' umlayo wakho

Ngabe sengabhubha kuyo

Inhlupheko yami.

93 Angisoze ngayikhohlwa

Imilayo yakho

Ngokuba ngayo-ke yona

Wen' ungivusile.

94 Mina-ke nginguy' owakho

Akungisindise

Ngoba sengiyidingile

Imilayo yakho.

95 Ababi bangilindele

Ukungibulala

Kodwa ngizananzelela

Izimiso zakho.

96 Ngibonile ukucina

Kokuphelel' konke

Kodwa won' umthetho wakho

Ubanzi kakhulu.

MEM

97 Yeka ukuthanda kwami

Umlayo owakho,

Ungumnakano wami-ke

Usuku lonke nje.

98 Wena ngemilayo yakho

Ngahlakanipha-ke

Okwedlul' izitha zami

Ngob' zihlezi lami.

99 Ngiqedisisa kulabo

Abafundisi bam'

Ngoba mina nginakana

Ngemilayo yakho.

100 Ngilakh' ukuqedisisa

Kulabakudala,

Ngokuba ngilondoloza

Imithetho yakho.

101 Ngithintil' inyawo zami

Ezindlelen' zonke

Ezimb', ukuze ngigcine

Ilizwi elakho.

102 Angisukanga-ke mina

Kwezakhw' izahlulo

Kungenxa yokuthi wena

Ungifundisile.

103 Amnandi kangak' amazwi

Akho emlonyeni!

Amnandi emlonyeni wam'

Okwedlul' uluju!

104 Ngemithetho yakho yona

Ngiyaqedisisa,

Ngakho ngiyazonda zonke

'Zindlela zamanga.

NUN

105 Izwi lakho yisibane

Enyaweni zami

Lokukhanya kuyo yona

Indlela eyami.

106 Sengifungile njalo-ke

Ngizakwenz' ukuthi

Ngigcin' izimiso zakho

Ezilungileyo.

107 Ngihluphekile kakhulu

Ngivuse o Nkosi

Ngenxa yalo lon' ilizwi

Ilizwi elakho.

108 Yemukela im'nikelo

Yomlomo owami

Nkosi, akungifundise

Izigwebo zakho.

109 Umphefumulo owami

'Sesandleni sami

Njalo njalo, kodwa kangi-

khohlw' umthetho wakho.

110 Ababi bangibekele

Umjibila kodwa

Kangiduhanga-ke mina

Emlayweni wakho.

111 Ngitheth' izimiso zakho

Njengelifa njalo,

Ngoba ziyiyw' intokozo

Yenhliziyo yami.

112 Ngimisel' inhliziyo yam'

Ukugcin' im'thetho

Yakho njalonjalo kuze

Kube sek'pheleni.

SAMECH

113 Ngiyazond' imikhumbulo

Yon' eyilo ize,

Kodwa mina ngiyathanda

Umlayo owakho.

114 Wena uyisiphephelo

Sami lesihlangu,

Ngiyathembela ngakuwe

Kulo izwi lakho.

115 Sukanini kimi lina

Elenzay' okubi,

Ngoba ngolond' imilayo

EyeNkosi yami.

116 Ngisekele ngokwelizwi

Lakho ngiphile-ke

Ngingaze ngaba lenhloni

Ngalw' ithemba lami.

117 Ngiqinise ngovikelwa

Njalo ngohlonipha

Zona izimiso zakho

Kube njalo njalo.

118 Wena ugxobile bonke

Abaphambukayo

Emilayweni, obabo

'Buqili buyize.

119 Wolahla ababi bonke

Bomhlaba njengayo

Ingcekeza, ngizathanda

Izimiso zakho.

120 Inyama yami yaqhuqha

Ngokwesaba wena,

Njalo mina ngiyesaba

Izahlulo zakho.

AIN

121 Ngenzile ukwahlulela

Lokulungileyo,

Ungangitshiyi-ke mina

Kwabangihluphayo.

122 Yiba ngummeli kunceku

Yakho ngokulunga,

Ungavum' oziqhenyayo

Angihluphe mina.

123 Amehlo am' afiphala

Elind' usindiso

Lwakho lalo lon' ilizwi

Lokulunga kwakho.

124 Yenza encekwini yakho

Ngesihawu sakho,

Njalo ungifundise bo

Imilayo yakho.

125 Ngiyinceku yakho, ngipha

Ukuqedisisa,

Ukuze ngiqond' ezakho

Izifakazelo.

126 Sekuyisikathi lesi

Usebenze Nkosi

Ngokuba sebedelile

Umthetho owakho.

127 Ngakho mina ngiyathanda

Imilayo yakho

Okwedlula igolide,

Elicengiweyo.

128 Ngivuma yonk' imilayo

Ezintweni zonke

Ukuthi ilungile bo.

Ngizonda amanga.

PE

129 Izilayezelo zakho

Ziyamangalisa,

Ngakho umphefum'lo wami

Uzilondoloza.

130 Ukwambulwa kwezwi lakho

Kunik' ukukhanya

Kunik' ukuqedisisa

Kuye ongaziyo.

131 Ngakhamis' umlomo wami

Ngangikhefuzela

Ngokuba nganginxwanela

Imilayo yakho.

132 Kakungikhangele mina

Ungihawukele

Njengenhlalayenza kwaba-

thand' ibizo lakho.

133 Khokhelel' inyawo zami

Elizwini lakho,

Ungavumeli ububi

Bubuse phezu kwam'.

134 Uhlupho lwabo abantu

Ngikhulule kilo,

Ngize mina ngiwugcine

Won' umthetho wakho.

135 Yenza obakho ubuso

Bukhanyel' inceku

Njalo akungifundise

Imilayo yakho.

136 Imifula eyamanzi

Igeleza kuwo

Amehlw' ami ngoba kaba-

gcin' umthetho wakho.

TZADDI

137 Ulungile wena Nkosi

Sibili kakhulu,

Futhi ziqondile zona

Izigwebo zakho.

138 Izifakazelo zakho

Uzenzile wena

Zilungile zikholeka

Kakhulukazi bo.

139 Inkuthalo yami yona

Isingidlile bo,

Ngoba zon' izitha zami

Zikhohlw' izwi lakho.

140 Ilizwi elakho lona

Licengek' kakhulu,

Ngakho-ke yona inceku

Yakhw' iyalithanda.

141 Mina ngimncinyane njalo

Bayangidelela,

Kodwa mina angikhohlwa

Owakho umthetho.

142 'Kulunga kwakho kukhona

Ngokungapheliyo,

Njalo won' umthetho wakho

Uyilw' iqiniso.

143 Uhlupho lokububula

Sekwehlele kimi,

Imilayo yakho yona

Yintokozo yami.

144 'Kulunga kobufakazi

Bakho kuphakade,

Nginik' ukuqedisisa

Mina ngizaphila.

KOPH

145 Ngenhliziyo yami yonke

Ngakhala, ungizwe

Nkosi, ngizakuyigcina

Imilayo yakho.

146 Ngakhalela ngakuwena:

Akungisindise,

Ngizazigcina ezakho

Izifakazelo.

147 Ngandulele ukukhanya

Kokus' ekuseni,

Ngakhala, mina ngathemba

Elizwini lakho.

148 Amehlw' ami aqalela

'M'lindo yobusuku

Ukuze ngizindle ngalo

Elakho ilizwi.

149 Yizwa ilizwi elami

Ngokothando lwakho

Nkosi uze ungivuse

Ngesigwebo sakho.

150 Bayasondela eduze

Abenza okubi

Njalo bona bakhatshana

Law' umthetho wakho.

151 Wena useduze Nkosi,

Njalo futhi yona

Eyakho yonk' imilayo

Iyil' iqiniso.

152 Ngobufakazi obakho

Ngazile kudala

Ukuthi ubumisile

Ngokungapheliyo.

RESH

153 Nanzelel' uhlupho lwami

Akungisindise

Ngoba angikhohlwa wona

Owakho umthetho.

154 Ngincengele ngendaba yam'

Akungikhulule,

Ungivuselele mina

Ngokwelizwi lakho.

155 Usindiso lukhatshana

Labakhohlakele

Ngoba bona abadingi

Imithetho yakho.

156 Sikhulw' isihawu sakho

Wena oyiNkosi,

Ngivuse kuvumelane

Lezigwebo zakho.

157 Baneng' abahluphi bami

Lazw' izitha zami

Kodwa-ke angiphambuki

Kufakazo lwakho.

158 Ngakhangel' izequmlayo

Zangicunula m'na

Ngoba aziligcinanga

Elakho ilizwi.

159 Bona ukuthanda kwami

Owakho umlayo.

Ngivuselele-ke Nkosi

Ngokomusa wakho.

160 Izwi lakho liqiniso

Kwasekuqaleni.

Konk' ukwahlulel' okuhle

Kuhlezi phakade.

SCHIN

161 Izikhulu zing'hluphile

Zingelasizatho,

Kodwa inhliziyo yami

Yesab' izwi lakho.

162 Mina-ke ngiyathokoza

Ngelakho ilizwi

Njengalowo ofumana

Impango enkulu.

163 Ngiyazonda ngisenyanya

Umqambi wamanga

Kodwa owakho umthetho

Ngiyawuthanda bo.

164 Kasikhombisa ngosuku

Ngiyakudumisa

Ngenxa yokugweba kwakho

Okulungileyo.

165 Balokuthul' okukhulu

Abathand' umthetho

Wakho, njalo kabalakho

Okuzabakhuba.

166 Nkosi ngithembele kulo

Usindiso lwakho,

Njalo ngiyenzile yonke

Imilayo yakho.

167 Ngigcinile ngomphefum'lo

'Bufakazi bakho,

Njalo ngiyabuthanda-ke

Kakhulukazi bo.

168 Ngigcinil' umthetho wakho

Lab' ubufakazi

Ngoba zonk' indlela zami

Zikho phambi kwakho.

TAU

169 Kakuze phambili kwakho

Nkos', ukukhala kwam',

Ngiphe ukuqedisisa

Ngokwelizwi lakho.

170 Kawubuye umthandazo

Wami phambi kwakho,

Akunginike uncedo

Ngokwelizwi lakho.

171 Indebe zomlomo wami

Zizakukubonga

Nxa usungifundisile

Imithetho yakho.

172 Luzakhuluma ulimi

Lwami ngezwi lakho

Ngoba yonk' im'layo yakho

Iyikh' ukulunga.

173 Akuthi isandla sakho

Singincede mina

Ngoba ngikhethile yona

Imithetho yakho.

174 Ngiyalufisa olwakho

Lona usindiso,

Nkosi, umthetho owakho

Yinjabulo yami.

175 Kawuphile umphefum'lo

Wam', uzakubonga,

Akuth' izigwebo zakho

Zingincedise bo.

176 Ngilahlekile njengemvu;

Ding' inceku yakho

Ngoba kangikhohlwa mina

Imilayo yakho.

### Isihlabelelo 120

*Ingoma yokwenyuka.*

1 Ekuhluphekeni kwami

Ngakhalela khona

Ngakuyo iNkosi njalo

Wangizwa mina-ke.

2 Nkosi khulul' umphefum'lo

Wami endebeni

Zamanga laselimini

Olukhohlisayo.3 Uzakunikwani wena?

Kumbe kwenziweni

Ngakuwena limi lolu

Olukhohlisayo?

4 Imitshoko ebukhali

Yawo amaqhawe

Lawo wona amalahle

Awawo umnondo.

5 Maye bo kimi ukuthi

Ngihlal' eMesheki,

Ngihlale emathenteni

AwaseKedari!

6 Umphefum'lo wami kade

Wahlala wona bo

Laye lowo ozondayo

Khona ukuthula.

7 Mina ngiyafisa khona

Ukuthula kodwa

Nxa ngithi ngiyakhuluma

Bona bafis' impi.

### Isihlabelelo 121

*Ingoma yokwenyuka.*

1 Ngizaphakamis' amehlo

Am' ezintabeni

Lapho okuvela khona

Olwami usizo.

2 Usizo lwami luvela

Ngakuyo iNkosi

Yona eyalenz' izulu

Lawo won' umhlaba.

3 Kasoz' avumel' unyawo

Lwakho lutshelele,

Yen' okugcinayo wena

Kayikuwozela.

4 Khangela yen' ogcinayo

Yen' uIsrayeli

Kalakho ukuwozela

Ngitsho lokulala.

5 INkosi ngumgcini wakho

Law' umthunzi wakho

Ngakuso sona esakho

'Sandla sokunene

6 Alisoze likutshaye

Ilanga emini,

Ayisoze ikutshaye

Lenyang' ebusuku.

7 Izakuvikel' iNkosi

Kibo bonk' ububi

Lawo umphefum'lo wakho

Izakuwugcina.

8 INkosi izakulonda

Ukuphuma kwakho

Lokungena kwakho manje

Kub' ephakadeni.

### Isihlabelelo 122

*Ingoma yokwenyuka, ekaDavida.*

1 Ngathokoza nxa besithi

Kimi: Kasihambe

Siye kuyo yona indlu

EngekaJehova.

2 Inyawo zethu zokuma

Ngaphakathi kwawo

Wona amasango akho

Wena Jerusalem'.

3 Yakhiw' iJerusalema

Njengawo umuzi,

Njengawo wona umuzi

Olokuhlangana.4 Laph' izizwe zenyukela

Khonale phezulu,

Izizwe ezayw' iNkosi

Ziqonda phezulu

Kuso isifakazelo

SikaIsrayeli

Ukuze zona zibonge

Ibizo leNkosi.

5 Kubekiwe izihlalo

Ezokwahlulela

Izihlalo zobukhosi

Zendlu kaDavida.

6 Khulekelan' ukuthula

KweJerusalema,

Bazaphumelela bona

Abakuthandayo.

7 Ngaphakathi kwemiduli

Kube lokuthula

Lempumelelo ngakizo

Izigodlo zakho.

8 Ngenxa yabo abangane

Lab' abazalwane

Sengiyakutsho ukuthi:

Ukuthula kuwe.

9 Ngenxa yendlu yayw' iNkosi

Yen' uMlimu wethu,

Ngizakukudingela bo

Ukulunga kwakho.

### Isihlabelelo 123

*Ingoma yokwenyuka.*

1 Ngiphakamisa amehlo

Ami ngakuwena,

Wen' ohlala phezulu le

Khona ezulwini.

2 Bheka njengoba amehlo

Azw' inceku zakho

Akhangela kusw' isandla

Samakhosi azo,

Njengamehlw' encekukazi

Enkosikazini,

Anjalo amehlo ethu

Alindel' iNkosi,

Yen' uNkulunkulu wethu,

Simlindele njalo

Aze abe lesihawu

Khona phezu kwethu.

3 Woba lesihawu kithi,

Nkosi hawukela,

Ngoba thina sesigcwele

Khon' ukudelelwa.

4 Mphefum'lo weth' usugcwele

Khona ukuhleka,

Kwabo abonwabileyo

Labaziqhenyayo.

### Isihlabelelo 124

*Ingoma yokwenyuka, ekaDavida.*

1 Aluba yona iNkosi

Ibingasimeli,

UIsrayeli angatsho

Angakutsho lokho,

2 Aluba yona iNkosi

Ibingasimeli

Lapho bona-ke abantu

Babesisukela

3 Babelakh' ukusiginya

Thina-ke sisizwa

Lapho olwabo ulaka

Lwalusivuthela.4 Ngasagutshuzelw' ngamanzi

Umfula ngaweqa

Phezu kwawo umphefum'lo

Wona low' owethu.

5 'Magagas' aphakemeyo

Ayezakudlula

Ngaphezulu kwawo wona

Umphefum'lo wethu.

6 Kayibongwe yon' iNkosi

Ngoba ingazange

'Sinikel' emazinyweni

Awabo sidliwe.

7 Umphefum'l' uphunyukile

Njengenyoni kiwo

Umjibila owomthiyi

Uqam'ke saphepha.

8 Olwethu lona usizo

Lukulo ibizo

LeNkosi yona eyenza

Izulu lomhlaba.

### Isihlabelelo 125 L.M.

*Ingoma yokwenyuka.*

1 Abathemba yon' iNkosi

Banjengentab' iZiyoni

Engeke inyikinyeke

Emi ngokungapheliyo.

2 Njengentaba ezihanqe

IJerusalema layo

INkosi kubantu bayo

Ibavikela phakade.

3 Ngoba intonga yababi

Kayiyikuhlala phezu

Kwaso sona isabelo

Sabo abalungileyo.

Hlezi abalungileyo

Bona belulele zona

Ezabo izandla kukho

Ukwenza ukungalungi.

4 O Nkosi yenza okuhle

Kwabalungileyo yebo

Lakubo bon' abaqotho

Ezinhliziyweni zabo.

5 Labo abaphambukayo

INkosi izabahola

Labo abenza okubi,

Ukuthula ku'Srayeli.

### Isihlabelelo 126

*Ingoma yokwenyuka.*

1 Yathi iNkos' ibuyisa

'Kuthunjwa kweZiyon'

Saba njengabaphuphayo

Wona amaphupho.

2 Kwathi umlomo owethu

Wagcwala uhleko

Njalo ulimi olwethu

Lakh' ukuhlabela.

Basebesithi bona-ke

Phakathi kwezizwe:

INkosi isibenzele

Izintw' ezinkulu.

3 INkosi yon' isenzele

Izintw' ezinkulu

Ngakho-ke thina sonke-ke

Sesithokozile.

4 Phendula Nkos' ukuthunjwa

Hawu wena Nkosi

Njengazo izifudlana

Ezikhon' ezansi.5 Bona abahlanyelayo

Ngayo im'nyembezi

Bona-ke bazakuvuna

Ngakh' ukuthokoza.

6 Lowo ophuma ekhala

Ethwel' inhlanyelo

Eligugu elikhulu

Uzathi abuye

Sibili wobuya futhi

Yena ejabula

Ethwele inyanda zakhe

Yeb' esiza lazo.

### Isihlabelelo 127

*Ingoma yokwenyuka, ekaSolomoni.*

1 Aluba yona iNkosi

Ingayakhi indlu

Basebenzela lon' ize

Bon' abayakhayo.

Nxa iNkosi ingagcini

Wona-ke umuzi

Umlindi ulindela-ke

Kodwa lona ize.

2 Kuyize kini-ke lina

Eliphangisayo

Ukuvuka ekuseni

Lihlale kuhlwe nje.

Lidla sona lesosinkwa

Esalo usizi

Ngoba upha ubuthongo

Abathandwa bakhe.

3 Khangel' abantwana yilo

Ilifa leNkosi

Lesithelo sas' isisu

Singumvuzo wayo.

4 Njengemitshokw' esandleni

Salo lon' iqhawe

Banjalo-ke abantwana

Babo bon' ubutsha.

5 Iyajabula indoda

Elaso esayo

Isamba esigcweleyo

Sigcwaliswe ngabo.

Kabayikuba lanhloni

Kodwa abantwana

Bazakhuluma lezitha

Ngakulo isango.

### Isihlabelelo 128

*Ingoma yokwenyuka.*

1 Bayabusiswa bonke nje

Abayesabayo

Yona iNkosi behamba

Ngezindlela zayo.

2 Uzakudla umsebenzi

Owezandla zakho

Wothokoza njalo kuwe

Kuzakuba kuhle.

3 Umkakho uzafanana

Lalo-ke ivini

Elithelayw' eceleni

Kwayo indlu yakho.

Abantwana bakho boba

Njengosab' lomhlwathi

Bagombolozele lona

Itafula lakho.

4 Khangela kuthi kunjalo

Yen' uyabusiswa

Umuntu oyesabayo

Yona iNkosi bo.5 INkosi yokubusisa

IseZiyon', ubon'

Okuhle kweJerusalem'

Empilweni yakho.

6 Yebo uzakubabona

Abantwana babo

Abantwana bakho, uku-

thula ku'Srayeli.

### Isihlabelelo 129

*Ingoma yokwenyuka.*

1 Kanengi bangihluphile

Kwasebutsheni bam',

Kungathi uIsrayeli

Khathesi angathi:

2 Kanengi bangihluphile

Kwasebutsheni bam'

Kodwa kabazange bona

Bangehlule mina.

3 Abalimi balimile

Khon' emhlana wami

Bayenz' imisele yabo

Yaba mide yona.

4 Ilungile yon' iNkosi,

Iqume phakathi

Zona izibopho zonke

Zabakhohlakali.

5 Kabajabhiswe-ke bonke

Babuyiselwe nje

Bona abangabazonda

Yona iZiyoni.

6 Kabafanane lotshani

Phezu kwaz' izindlu

Obubuna bungazange

Bukhule-ke bona.

7 Obusikayo kasoze

Agcwalis' isandla

Sakhe, loboph' izithungo

Izingalo zakhe.

8 Labo bon' abadlulayo

Kabasoze batsho

Khon' ukuth': Isibusiso

Sayo yon' iNkosi

Kasibeke phezu kwenu.

Siyalibusisa

Ngalo lona nje ibizo

Elayo iNkosi.

### Isihlabelelo 130

*Ingoma yokwenyuka.*

1 Ngakhalela ngakuwena

Mina-ke o Nkosi

Ngiphakathi kwayo yona

Inziki ephansi.

2 Zwana izwi lami Nkosi,

Izindlebe zakho

Zilalele lon' ilizwi

Lokuncenga kwami.

3 Alubana wena Nkosi

Uqaphel' izono,

O Nkosi ungubani na

Yena ozakuma?

4 Kodwa-ke kanti kukhona

Ukuthethelelwa

Ngakuwe, ukuze wena

Wesatshwe-ke yibo.

5 Ngalindela eNkosini,

Umphefum'lo wami

Uyalinda, elizwini

Layo ngiyathemba.6 Mphefum'lo wam' ulindele

INkos' okwedlula

Labo abalind' ukusa

Ngitsho bona labo.

7 ''Srayeli kathemb' iNkosi,

Ngoba eNkosini

Kulesihawu lohlengo

'Lunengi lukuyo.

8 Njalo izakumhlenga bo

Yen' uIsrayeli

Kuzo zonke ezakhe nje

Zon' iziphambeko.

### Isihlabelelo 131 L.M.

*Ingoma yokwenyuka, ekaDavida.*

1 Nkosi inhliziyo yami

Ayilakho ukuzidla

Lawami amehlo wona

Kawaziphakamisi-ke

Njalo kangingeni kuzo

Izindaba ezinkulu

Lakuzo izinto ezi-

phakeme kakhulu kimi.

2 Qotho ngiziphethe kuhle

Ngabuya ngazithulisa

Ngaba njengaye umntwana

Yena olunyuliweyo,

Elunyulwa kuy' unina.

Owami umphefumulo

Unjengaye-ke umntwana

Yena oselunyuliwe.

3 Akuthi uIsrayeli

Athembe yona iNkosi

Kusukela khona manje

Kuze kube nininini.

### Isihlabelelo 132

*Ingoma yokwenyuka.*

1 Nkosi kawumukhumbule

UDavida njalo

Zona zonke ezakhe-ke

Izinhlupheko bo.

2 Ukuthi yena wafunga

ENkosin', wafunga

KuJehova olamandla

Yen' okaJakobe.

3 Qotho angisayikuza

Kuyo indlu yami

Njalo angisoze ngaya

Embhedeni wami.

4 Angisoze ngawanika

Awami amehlo

Ubuthongo lokozela

Kuz' inkophe zami.

5 Ngize ngiyifumanele

INkosi indawo

Yokuhlala yoLamandla

Yen' okaJakobe.

6 Khangela sizwile ngakho

Khona eEfratha

Sakufumanisa khona

Kunsimu yemithi.

7 Sizakungena kwezakhe

Izindlu sikhonze

Sikuso isenabelo

Sezinyawo zakhe.

8 Sukuma o Nkosi kukho

Ukuphum'la kwakho

Wena lawo umtshokotsho

Wawakho amandla.

9 Kabathi abaprisiti

Bakho bagqokiswe

Ngokulunga, abangcwele

Bakho kabathabe.

10 Ngenxa yenceku eyakho

'Davida ungaze

Wabuphendula ubuso

Bogcotshiwe wakho.

11 Yon' iNkosi ifungile

Iseqinisweni

Yathi kuye uDavida,

Ayiy'kuphenduka:

Ngizamis' inzalo yakho

'Sithelo somzimba

Owakho esihlalweni

Sakho sobukhosi.

12 Uba abantwana bakho

Bezakusigcina

Isivumelwano sami

Lobufakazi bam'

Engizakubafundisa,

Abantwana babo

Bazahlal' esihlalweni

Sakho laphakade.

13 Ngoba iNkosi ikhethe

'Ziyoni, yathanda

Yona-ke ibe yindawo

Yayo yokuhlala.

14 Lokhu yikuphum'la kwami

Ngokungapheliyo

Ngizahlala lapha ngoba

Sengiyifisile.

15 Ngizabusisa kakhulu

Khon' okungokwayo

Ngosuthisa abayanga

Bayo ngokudla bo.

16 Ngembese abaprisiti

Bayo ngosindiso

Labangcwele bayo bathab'

Bamemez' kakhulu.

17 Ngenze olukaDavida

Uphondo luhlume

Ngimmisele isibane

Ogcotshiweyo wam'.

18 Ngizazambathis' inhloni

Izitha ezakhe

Kodwa uzaphumelela

Ngakuye umqhele.

### Isihlabelelo 133

*Ingoma yokwenyuka, ekaDavida.*

1 Khangela kuhle kangaka

Kumnand' ukuhlala

Kwabazalwane ndawonye

Babe nhliziyonye.

2 Kunjengawo amafutha

Aligugu phezu

Kwalo ikhanda ehlela

Kuzo izindevu.

Ngitsho zona izindevu

Ezakh' uAroni

Az' ehlel' emphethelweni

Wezambatho zakhe.

3 Njengamazol' eHermoni

Esehla khonapho

Ezintaben' eZiyoni

Wona wawukhona.

Ngokuba yona iNkosi

Yayilayezile

Isibusiso, impilo

Engulaphakade.

### Isihlabelelo 134

*Ingoma yokwenyuka.*

1 Bheka, dumisan' iNkosi

Lonk' nceku zeNkosi

Lina elihlal' endlini

YeNkos' ebusuku.

2 Phakamisani izandla

Zenu endaweni

Yona eyingcwele, njalo

Libonge iNkosi.

3 INkosi eyenze lona

Izulu lomhlaba

Kayikubusise, yebo

Yon' iseZiyoni.

### Isihlabelelo 135

1 Dumisani yon' iNkosi

Dumisan' ibizo

LeNkosi, yidumiseni

Zinceku zeNkosi.

2 Lin' elimiyo endlini

Eyayo iNkosi

Emagumeni awendlu

AweNkosi yethu.

3 Dumisan' iNkosi ngoba

INkos' ilungile

Dumisan' ibizo layo

Ngokuba kumnandi.

4 Ngob' iNkos' izikhethele

UJakobe, laye

UIsrayeli ukuba

'Mfuy' ayikhethile.

5 Ngoba ngiyazi ukuthi

INkosi inkulu

INkosi yethu iphezu

Kwabo bonk' othixo.

6 Konke yena uJehova

Akuthandayo-ke

Wakwenza lokh' ezulwini

Njalo lakwenzayo

Khona lapha emhlabeni

Lakhona olwandle

Lakuzo zonke indawo

Ezitshonileyo.

7 Owenza yona inkungu

Ukuthi yenyuke

Emikhawulwen' yomhlaba,

Wenzela izulu

Yona imibane, njalo

Ubuya alethe

Wona umoya ovela

Kwezakh' iziphala.

8 Owatshay' amazibulo

AwaseGibithe

Wona awabo abantu

Lezinyamazana.

9 Wathumel' izitshengiso

Lezimangaliso

EGibithe lakuFaro

Lakunceku zakhe.

10 Owatshaya zon' izizwe

Ezinkulukazi

Wabulala amakhosi

Alawo amandla.

11 USihon' inkosi yama-

Amoni loOgi

Inkosi yaseBashane

Lem'buso yeKanan'.

12 Banika ilizwe labo

Ukuba yilifa,

Ilifa lika'Srayeli

Abakhe abantu.

13 Nkosi limi njalonjalo

Elakho ibizo

Lokwakho ukukhunjulwa

Kuzizukulwana.

14 INkosi izakugweba

Bon' abantu bayo

Izakuba lesihawu

Kuzinceku zayo.

15 Izithombe ezezizwe

Ziyilw' isiliva

Legolide, umsebenzi

Wezandla zabantu.

16 Zona zilomlomo kodwa

Kazikhulumi-ke,

Zona zilamehlo kodwa

Kazilakubona.

17 Zona zilendlebe kodwa

Kazilakh' ukuzwa

Njalo umoya kawukho

Em'lonyeni yazo.

18 Bona abazenzayo bo

Bafanana lazo

Unjalo-ke yena wonke

Othembela kuzo.

19 Bongani yona iNkosi

Ndlu kaIsrayeli

Bongani yona iNkosi

O ndlu kaAroni.

20 Bongani yona iNkosi

O ndlu yakh' uLevi

Lina elesab' iNkosi

Bongani iNkosi.

21 Kayibongwe yon' iNkosi

Ekuy' iZiyoni

Ehlez' eJerusalema

Dumisan' iNkosi.

### Isihlabelelo 136

1 O bonganini iNkosi

Ngoba ilungile

Ngoba isihawu sayo

Simi njalo njalo.

2 O bonganini uThixo

Wazo izithixo

Ngoba isihawu sakhe

Simi njalo njalo.

3 O bonganini iNkosi,

'Nkosi yamakhosi

Ngoba isihawu sayo

Simi njalo njalo.

4 Kuyo yodwa eyenzayo

Imimangaliso

Ngoba isihawu sayo

Simi njalo njalo.

5 Kuyo eyenza izulu

Ngokwayo ukwazi

Ngoba isihawu sayo

Simi njalo njalo.

6 Kuyo eyendlal' umhlaba

Phezu kwaw' amanzi

Ngoba isihawu sayo

Simi njalo njalo.

7 Kuyo eyenz' izibane

Ezinkulukazi

Ngoba isihawu sayo

Simi njalo njalo.

8 Ilang' ukuze libuse

Ngayo-ke imini

Ngoba isihawu sayo

Simi njalo njalo.

9 Inyanga lezinkanyezi

'Kubus' ebusuku

Ngoba isihawu sayo

Simi njalo njalo.

10 Kuy' eyatshay' iGibithe

Kumazibul' abo

Ngoba isihawu sayo

Simi njalo njalo.

11 Yamkhupha uIsrayeli

Phakathi kwabo nje

Ngoba isihawu sayo

Simi njalo njalo.

12 Ngesandla esilamandla

Lengalw' eluliwe

Ngoba isihawu sayo

Simi njalo njalo.

13 Kuy' eyaquma kabili

ULwandl' oluBomvu

Ngoba isihawu sayo

Simi njalo njalo.

14 Yamchaphis' uIsrayeli

Phakathi kwalo ngqo

Ngoba isihawu sayo

Simi njalo njalo.

15 Yachith' uFaro lebutho

KuLwandl' oluBomvu

Ngoba isihawu sayo

Simi njalo njalo.

16 Kuyo eyahol' abantu

Bayo kwelenhlane

Ngoba isihawu sayo

Simi njalo njalo.

17 Kuy' eyatshay' amakhosi

Wona amakhulu

Ngoba isihawu sayo

Simi njalo njalo.

18 Yabulala amakhosi

Won' adumileyo

Ngoba isihawu sayo

Simi njalo njalo.

19 USihoni oyinkosi

EyamaAmori

Ngoba isihawu sayo

Simi njalo njalo.

20 Laye uOgi inkosi

EyaseBashane

Ngoba isihawu sayo

Simi njalo njalo.

21 Yapha ilizwe elabo

Libe-ke yilifa

Ngoba isihawu sayo

Simi njalo njalo.

22 Lelifa kuIsrayeli

Oyinceku yayo

Ngoba isihawu sayo

Simi njalo njalo.

23 Yon' eyasikhumbulayo

Lapho sisephansi

Ngoba isihawu sayo

Simi njalo njalo.

24 Njalo yon' isihlengile

Ezitheni zethu

Ngoba isihawu sayo

Simi njalo njalo.

25 Epha ukudla kuyona

Inyama yonke nje

Ngoba isihawu sayo

Simi njalo njalo.

26 O bongan' uNkulunkulu

Yen' owamazulu

Ngoba isihawu sakhe

Simi njalo njalo.

### Isihlabelelo 137

1 Emfulen' yeBabiloni

Sahlala phansi, ye

Salila nxa sikhumbula

Yona iZiyoni.

2 Sayiphanyek' imihube

Yonale eyethu

Eminyezaneni khona

Ephakathi kwayo.

3 Ngokuba lapho labo-ke

Abasithathayo

Besithumbile bafuna

Sihlabel' ingoma

Lalabo abasimotsha

Bafuna ingoma

Bethi: Sihlabelel' enye

'Ngoma yeZiyoni.

4 Singahlabela kanjani

Ingoma yeNkosi

Thina sihlezi ezweni

Elabasemzini?

5 Nxa ngikukhohlw' Jerusalem',

Esami isandla

Sokunene kasikhohlwe

Ubuciko baso.

6 Uba ngingakukhumbuli

Akuthi ulimi

Lwami lunamathelane

Lolwanga lomlomo.

Nxa ngingayikhethi yona

IJerusalema

Ngaphezulu kwenjabulo

Eyami enkulu.

7 Khumbula o wena Nkosi

Abantwana bakhe

UEdoma ngal' usuku

LweJerusalema,

Abathi: Lidilizeni

Dilizani lona

Kuze kufik' ematsheni

Awesisekelo.

8 Ntombi yaseBabiloni

Ozakubhujiswa,

Wobusiswa okuphatha

Njengaw' usiphethe.

9 Uyakubusiswa yena

Othath' abantwana

Bakho abasakazele

Khona ematsheni.

### Isihlabelelo 138

*EsikaDavida.*

1 Ngokubonga ngenhliziyo

Yami yonke yona

Phambi kwabonkulunkulu

Ngizakudumisa.

2 Ngizakhonza ngikhangele

Kuthempeli lakho

Elingcwele, ngidumise

Lon' ibizo lakho

Ngothand' leqiniso lakho,

Ngob' uphakamise

Izwi lakho phezu kwalo

Lonk' ibizo lakho.

3 Kusukw' engakhala kuwe

Wen' ungiphendule

Wangiqinisa ngamandla

Emphefum'lweni wam'.

4 Wonk' amakhosi omhlaba

Azakudumisa

O Nkosi nxa esesizwa

'Mazw' omlomo wakho.

5 Azahlabela ngendlela

EzikaJehova

Ngoba bukhul' ubukhosi

Obayo iNkosi.

6 Lanxa yena uJehova

Ephakeme, kodwa

Bon' abathobekileyo

Uyabakhumbula.

Kodwa-ke bona abantu

Abazigqajayo

UJehova uyabazi

Ekhatshana labo

7 Lanxa ngihamb' esizini

Olukhulukazi

Wongivuselela wena.

Uzaselulela

Isandla sakho kulaka

Lwezami izitha,

Isandla sakh' sokunene

Sizangisindisa.

8 INkos' izaphelelisa

Okumayelana

Lami, umusa owakho

Nkulunkulu umi,

Umi-ke ephakadeni.

Akungayitshiyi

Imisebenzi yezakho

Zona-ke izandla.

### Isihlabelelo 139

*Kumqondisi wokuhlabelela. Isihlabelelo sikaDavida.*

1 O! Nkosi wena usungi-

hlolile wangazi.

Uyakwazi ukuhlala

Kwami khona phansi

2 Lakh' ukuvuka okwami.

Uyaqedisisa

Yona im'khumbulo yami

Isesekhatshana.3 Uyahanq' indlela yami

Lokulala phansi

Uyazaz' indlela zami

Zonk' uzejwayele.

4 Ngoba alikho ilizwi

Elimini lwami

Bheka Nkosi uyalazi

Wena lonkana nje.

5 Ungihanqe ngasemuva

Lakho ngaphambili

Ubekil' isandla sakho

Khona phezu kwami.

6 Lokh' ukwazi kusimanga

Esingehlulayo

Kuphakeme kakhulu-ke

Ngingekufikele.

7 Ngingayaphi ngicatshele

UMoya wakho na?

Ngibubalekele ngaphi

Ubuso obakho?

8 Nxa ngenyukel' ezulwini

Lalapho ukhona

Ngendlal' umbhed' egehena

Lalapho ukhona.

9 Nxa ngithatha amaphiko

Awokusa ngiye-

kuhlal' emikhawulweni

Yalo lon' ulwandle.

10 Lalapho isandla sakho

Sizangikhokhela,

Isandla sakho sokudla

Sizakungibamba.

11 Nxa ngisithi, ubunyama

Qotho bongimboza

Kanti ubusuku bona

Buzakhanya kimi.

12 Yebo ubunyama kuwe

Abufihli lutho

Kodwa ubusuku bona

Buyakhanya kuwe.

Buyakhanya njengemini,

Ubusuku kuwe

Bufanana layw' imini

Ngokukhanya kwabo.

13 Ngokuba wena wazenza

Zon' izinso zami

Wangigoqel' esiswini

Esakhe umama.

14 Ngizakubonga ngokuba

Ngadalwa ngendlela

Eyesabekayo futhi

Eyisimanga-ke.

Iyamangalisa yona

Im'sebenzi yakho,

Lokho umphefum'lo wami

Ukwazi kakhulu.

15 Ibumba lami-ke lona

Lingekucatshele

Lapho ngabunjwa ngasese

Ekusithekeni.

Ngadalwa ngendlela mina

Emangalisayo

Ngabekwa khona ngaphansi

Kundawo zomhlaba.

16 Amehlw' akho alibona

Lon' ibumba lami

Kodwa lingakapheleli.

Encwadini yakho

Wonke amalunga ami

Abaliwe kuyo,

'Nsuku zokubunjwa kwawo

Engakabi khona.

17 Iligugu im'khumbulo

Eyakho ngakimi

Nkulunkulu, bunganani

Ubunengi bayo!

18 Uba ngiyibal' idlula

Lon' itshebetshebe

Ngobunengi, nxa ngivuka

Ngilokhu ngilawe.

19 Impela uzambulala

Omubi o Nkosi,

Ngakho sukanini kimi

Madoda egazi.

20 Ngokuba bayakhuluma

Kubi ngawe Nkosi,

Izitha zakho ziphatha

'Bizo lakho ngeze.

21 Nkosi kangibazondi na

Abakuzondayo?

Kanginengwa yibo yini

'Bakuhlubukayo?

22 Ngiyabazonda ngenzondo

Yon' epheleleyo

Ngibabala njengezitha

Izitha ezami.

23 Ng'hlola, Nkulunkulu, wazi

Inhliziyo yami,

Ngilinga, uqedisise

Im'khumbulo yami.

24 Ubone uba kukhona

Indlela yobubi

Kimi, ungiholele-ke

Kundlel' ephakade.

### Isihlabelelo 140

*Kumqondisi wokuhlabelela. Isihlabelelo sikaDavida.*

1 Ngikhulule wena Nkosi

Kumuntu omubi

Akungigcine kundoda

Yon' elesihluku.

2 Bona abakhumbulayo

'Bub' enhliziyweni

Bahlangana kokuphela

Besilwa yon' impi.

3 Balola ulimi lwabo

Njengayo inyoka

Ubuhlungu bebululu

Buphansi kolimi.

4 Ngivikele wena Nkosi

Kuzandla zababi

Ungivikele kundoda

Yon' elesihluku.

Bona sebekucebile

Befuna ukuthi

Bawisele phansi khona

Ukuhamba kwami.

5 Bona abaziqhenyayo

Sebengifihlele

Imijibila lentambo

Bendlale imbule,

Bakwenza lokh' eceleni

Kwayo indlela-ke,

Bona sebengibekele

Zona izithiyo.

6 Ngakhuluma eNkosini:

UnguThixo wami

Zwan' ilizwi lokuncenga

Kwami Nkosi yami.

7 Nkulunkulu Nkosi, Mandla

Osindiso lwami,

Ufihlil' ikhanda lami

Osukwini lwempi.

8 Nkosi akungavumeli

'Zifiso zababi.

Ungakhulis' 'cebo labo

Hlezi bazibule.

9 Lon' ikhanda labo bona

'Bangihanqileyo,

'Nkohliso yomlomo wabo

Ibasibekele.

10 Akuthi won' amalahle

Wona avuthayo

Awele phezulu kwabo.

Kabaphoselwe-ke

Baphoselwe emlilweni,

Kuyo imigodi

Ejulileyo ukuze

Bangaphind' bavuke

11 Umunt' ololim' olubi

Angem' emhlabeni

Okubi kuzazingela

Omub' ukumwisa.

12 Ngiyazi ukuth' iNkosi

Izakubamela

'Bahlutshwayo, lelungelo

Labo abayanga.

13 Mpela abalungileyo

Bazabong' ibizo

Abaqotho bazahlala

Ebusweni bakho.

### Isihlabelelo 141 L.M.

*Isihlabelelo sikaDavida.*

1 Nkosi ngikhalela kuwe

Phangisa uze ngakimi,

Lalela ilizwi lami

Nxa ngikhalela ngakuwe.

2 Kawumisw' umthandazo wam'

Phambi kwakho njengemphepha

Lokuphakama kwezandla

Komnikelo wakusihlwa.

3 Nkosi bekela umlomo

Wona owami umlindi,

Kawugcine won' umnyango

Wazo izindebe zami.

4 Ungayisi inhliziyo

Yami kokubi ukuze

Ngenz' im'sebenzi emibi

Ngilabo bona abantu

Bona abasebenzayo

Zona-ke iziphambeko

Njalo ngingaze ngadla bo

Izibiliboco zabo.5 Kangitshay' olungileyo,

Kuzakuba yiw' umusa,

Kangisole, kuzakuba

Yiwo amafuth' amahle

Angasayikulephula

Lona elami ikhanda,

Lomthandazo wami uza-

kuba enhlutshweni zabo.

6 Nxa ababo abehluli

Bewiselwe ematsheni

Bazakuzw' amazwi ami

Ngokuba wona amnandi.

7 Ahlakazek' emlonyeni

Wengcwab' amathambo ethu

Njengodabula inkuni

Phezu kwawo umhlabathi.

8 Kodwa mina amehlw' ami

Akuwe o Thixo Nkosi

Likuwe ithemba lami,

Ungaswel' umphefum'lo wam'.

9 Ngivikel' em'jibileni

Abangibekele yona

Njalo lakuzw' izithiyo

Zabenzi babo ububi.

10 Kabathi bona ababi

Bawele emambuleni

Abo, kuthi-ke mina bo

Ngiphunyuke kuwo wonke.

### Isihlabelelo 142

*IMasikili kaDavida.*

1 Ngakhalela kuyw' iNkosi

Ngelami ilizwi

Ngenza isicelo sami

Kuyo yon' iNkosi.

2 Ngithulule phambi kwayo

Isicelo sami,

Ngiyitshengisile lona

Olwami uhlupho.

3 Nxa umoya wami wona

Wawudidekile

Ngaphakathi kwami, wazi

Ukuhamba kwami.

Kundlel' engihamba ngayo

Bangithiyile m'na

Ngobuqili bangithiya

Ngawo umjibila.

4 Ngakhangela esandleni

Sami sokunene

Ngakhangela angabona

'Muntu ongaziyo.

Isiphephelo saphutha.

Mina-ke ngamswela

Umuntu onanza ngawo

Umphefum'lo wami.

5 Ngakhalela kuwe Nkosi

Ngathi: Wena uyi-

nqaba lesabelo sami

Kwelabaphilayo.

6 Lalel' ukukhala kwami

Ngehliselwe phansi.

Ngihlenge kubahluphi bam'

Ngob' bayangehlula.

7 Khupha umphefum'lo wami

Kuyo intolongo

Ukuze ngilidumise

Elakho ibizo.

Abalungileyo bona

Bazakungihanqa

Ngoba uzakungiphatha

Kakuhle kakhulu.

### Isihlabelelo 143 L.M.

*Isihlabelelo sikaDavida.*

1 Zwana umthandazo wami

Nkosi lalela ezami

Izicelo, kuthembeko

Lokulunga ngiphendule.

2 Ungangen' ekwahluleni

Leyakho inceku ngoba

Emehlweni akho kakho

'Philay' olungisiswayo.

3 Ngoba isitha sihluphe

Owami umphefumulo

Sicindezelele phansi

Yona eyami impilo.

Usengenze-ke ngahlala

Ngaphakathi kobunyama

Njengabo labo bona-ke

Asebafa kudala bo.

4 Ngakho-ke umoya wami

Phakathi uyehluleka

Layo inhliziyo yami

Isididekile mpela.

5 Ngikhumbula izinsuku

Ezendulo, nginakana

Ngem'sebenzi yakho yonke

Mina ngizizindla ngayo.

6 Ngelulele kuw' ezami

Izandla, umphefumulo

Wami uwomele wena

Njengomhlab' owomileyo.

7 Ngizwa ngokutshetsha mina

O Nkosi yami-ke wena,

Umoya wam' uyaphela

Wona uthi dedelele.

Ungangifihlel' ubuso

Bakho wena, hlezi ngibe

Njengalabo abawela

Phansi khona emgodini.

8 Ngenza ngizwe isihawu

Lothando lwakh' ekuseni,

Ngoba ngithembela kuwe

Ngenza ukuthi ngiyazi

Indlel' engihamba ngayo

Ngoba ngiphakamisela

Owami umphefumulo

Ngakuwe wena wedwa bo.

9 Ngikhulule Nkosi kuzo

Ezami izitha ngoba

Ngigijimela ngakuwe

Ukuthi ngicatshe kuwe.

10 Ngifundis' intando yakho

Ngoba uyiNkosi yami,

Ulungil' umoya wakho

Ngisa ezwen' lokuqonda.

11 Ngiphilise Nkosi ngenxa

Yebizo lakho langenxa

Yokulunga kwakho, khupha

Umphefum'lo wam' kuhlupho.

12 Ngesihawu sakho chitha

Ezam' izitha, bhubhisa

Bonk' abahluph' umphefum'lo

Ngoba ngiyinceku yakho.

### Isihlabelelo 144

*EsikaDavida.*

1 Bong' iNkos', amandla ami

Efundis' izandla

Zami empini, leyami

Iminwe ukulwa.

2 Ubuhle lenqaba yami

'Mphotshongo omude

Njalo ungumkhululi wam'

Isihlangu sami

Njalo ngithembele kuye

Yena bo onguye

Othoba abantu bami

Khona phansi kwami.

3 Nkosi uyini umuntu

Ukuthi umazi

Lob' indodana yomuntu

'Kuth' uyinakane.

4 Umuntu unjengeze nje,

Izinsuku zakhe

Zifana lethunzi lona

'Lizedlulelayo.

5 Gob' izulu lakho Nkosi

Wehle khona phansi,

Uzithinte izintaba

Zizathunq' intuthu.

6 Phazimisa-ke umbane

Ubachithachithe,

Tshoka imitshoko yakho

Ubhubhise bona.

7 Yelula isandla sakho

Khona ngaphezulu,

Njal' ungisindise mina

Njal' ungikhulule

Emanzini amanengi

Esandleni sona

Sabo abantwana bona

'Bangabasemzini.

8 'M'lomo yab' ikhulum' ize

Lesandla-ke sabo

Sokunene siyisandla

Sayo inkohliso.

9 Ngizahlabelel' ingoma

Entsha ngakuwe o

Nkulunkulu, ngal' ichacho

Lemihubhe layo

Elazo-ke izintambo

Zon' ezilitshumi,

Ngizahlabelela zona

Izibongo kuwe.

10 Uph' amakhos' usindiso,

Okhuph' uDavida

'Nceku yakhe engozini

Yayo yon' inkemba.

11 Ngophula kub' abezizwe

Bakhuluma ize,

'Sandla sabo sokunene

Singesaw' amanga.

12 Ukuze amadodana

Wona ethu abe

Njengamahlumel' akhula

Ebutsheni bawo.

Ukuz' amadodakazi

Ethu afanane

Lamatshe engonsi khona

Njengesigodlweni.

13 Ukuze-ke iziphala

Zethu zon' zigcwale

Yonke imihlobo yakho,

Ukuze izimvu

Zizale inkulungwane

Njalo-ke zizale

Izinkulungwane ezi-

litshum' emangweni.

14 Ukuze inkabi zethu

Ziqine ukuze

Zingadinw' emsebenzini.

Kungafohlelwa-ke

Lob' ukufohlela phandle

Ukuze kungabi

Lokukhala okukhulu

Ez'taladen' zethu.

15 Bayathab' abant' abanje

Yebo bayathaba

Abantu uNkulunkulu

Wabo oyiNkosi.

### Isihlabelelo 145 L.M.

*Ingoma yendumiso, ekaDavida.*

1 Ngizakukuphakamisa

Nkulunkulu wami Nkosi,

Ngodumis' ibizo lakho

Kuze kube nini nini.

2 Wena ngizakudumisa

Nsuku zonke, ngidumise

Lona elakho ibizo

Kuze kub' ephakadeni.

3 Inkulu yona iNkosi

Kayidunyiswe kakhulu

Njalo ubukhulu bayo

Kabusoze bahloleka.

4 Isizukulwana siza-

dumis' im'sebenzi yakho

Kwesinye, sitshumayele

'Zenzo zakhw' ezilamandla.

5 Ngizakhuluma ngodumo

Lwabo ubukhosi bakho

Layo im'sebenzi yakho

Yona emangalisayo.

6 Abantu bazakhuluma

Ngamandla ezenzo zakho

Ezesabekayo, njalo

Ngoland' ubukhulu bakho.

7 Bazakhuluma kakhulu

Ngomkhumbul' wobuhle bakho

Obukhulu njalo baza-

hlabel' ukulunga kwakho.

8 INkosi yon' ilomusa

Njalo igcwele uzwelo,

Iphuz' ukuthukuthela

Ilesihaw' esikhulu.

9 Ilungile yon' iNkosi

Kubo bonke, njalo zona

Izihawu zay' ziphezu

Kwem'sebenzi yayo yonke.

10 Izakudumisa wena

Yonk' imisebenzi yakho,

Nkosi, njalo abangcwele

Bakho bazakukubonga.

11 Bona bazakukhuluma

Ngobukhosi obombuso

Wakho, bazakukhuluma

Ngawo won' amandla akho.

12 Ukwazis' amadodana

Abantu izenzo zakho

Ezilamandla, lodumo

Lobukhosi law' umbuso.

13 Owakho wona umbuso

Ungumbus' ongapheliyo,

Ubukhosi bakho boba

Kuzizukulwana zonke.

14 INkosi iyasekela

Bonke labo abawayo,

Iyalulamisa labo

Bona abathobileyo.

15 Amehlw' abo bona bonke

Akhangela ngakuwena

Uyabaph' ukudla kwabo

Ngesikhath' esifanele.

16 Uvula isandla sakho

Usuthisa isifiso

Sazo zona lezo zonke

Izinto eziphilayo.

17 UJehova ulungile

Kuzindlela zakhe zonke

Njalo ungcwele kuyona

Yonk' imisebenzi yakhe.

18 Useduze uJehova

Kubo bonk' abambizayo

Bonke labo ababiza

Kuye ngalo iqiniso.

19 Uzagcwalis' isifiso

Sabo abamesabayo,

Uzakuzwa ukukhala

Njalo uzabasindisa.

20 INkosi yon' iyalonda

Bonke abayithandayo

Kodwa izikhohlakali

Izazibhubhisa zona.

21 Wotshumayel' umlomo wam'

Udumo lweNkos', inyama

Yonke kayibong' ibizo

Lay' elingcwele phakade.

### Isihlabelelo 146

1 Dumisani yon' iNkosi.

Uboyidumisa

Yona iNkosi wena-ke

Mphefumulo wami.

2 Ngisaphil' ngizadumisa

'Nkosi, ngihlabele

Udumo kuNkulunkulu

Wami ngisekhona.

3 Lingathembi izikhulu

Kumbe indodana

Yomuntu, okungekho-ke

Kuyo lon' usizo.

4 Umoya way' uyaphuma

Ubuy' emhlabeni,

Ngalelolang' im'khumbulo

Yayo iyabhubha.

5 Uyathaba osizwa ngu-

Thixo kaJakobe,

Othembela-ke kuyona

'Nkos' uMlimu wakhe.

6 Owenz' izulu lomhlaba

Lolwandle lakho konk'

Okukhona-ke, agcine

'Qiniso phakade.

7 Owenza ukwahlulela

Kwabahlutshiweyo

Oph' abalambil' ukudla.

Akhuph' izibotshwa.

8 INkos' ivula amehlo

Azo iziphofu

Ivus' abakhothemeyo

Ithand' abalungi.

9 INkosi ilondoloza

Bona abemzini

Ikhulule intandane

Lay' umfelwakazi.

Kodwa-ke yona indlela

Yabo bon' ababi

Iyayimbokotha yona

Iyihlanekele.

10 INkosi yobusa njalo,

Ngitsh' uThixo wakho

Ziyoni, enzalwen' yonke.

Bonganin' iNkosi.

### Isihlabelelo 147

1 Dumisanini iNkosi

Ngoba kuhle khona

Ukuhlabelela kuyo

Izingoma zayo.

Kuhle ukumbonga yena

'Nkulunkulu wethu

Ngoba kumnandi sibili

Kuhle ukubonga.

2 UJehova uyayakha

IJerusalema

Abalahlwa ko'Srayeli

Bon' uyababutha.

3 Inhliziyw' edabukile

Yen' uyayelapha

Aphinde abophe lawo

Amanxeba abo.

4 Uyabala lon' inani

Lazo inkanyezi

Azibize zona zonke

Ngamabizo azo.

5 INkosi yethu inkulu

Lamandl' ayo futhi

Lolwazi lwayo lukhulu

Ngoba alupheli.

6 INkos' izaphakamisa

Bona abamnene,

Ibawise phansi bona

Abakhohlakali.

7 Hlabelela eNkosini

Uyibonge yona

Hlabel' ubonge ngechacho

Kuy' iNkosi yethu.

8 Isibekela umkhathi

Ngawo amayezi

Izulu line lotshani

Bumil' entabeni.

9 Inyamazan' iyinika

Khon' ukudla kwayo

Lamawabayi amatsha

Wona akhalayo.

10 Kathokozi kuw' amandla

Awalo ibhiza

Kathokozi futhi kuyo

Im'lenze yomuntu.

11 INkos' ithokoza kubo

Abayesabayo

Lakulabo abathemba

Isihawu sayo.

12 Ibonge yona iNkosi

O Jerusalema

Ubonge lawe Ziyoni

'Nkulunkulu wakho.

13 Ngoba useqinisile

Amasango akho,

'Bantwan' bakho abakuwe

Ubabusisile.

14 Ukuthula ukwenzile

Kumingcele yakho

Ukugcwalisile wena

Ngengqoloyi enhle.

15 Uthumil' umlayo wakhe

Khona emhlabeni

Izwi lakhe ligijima

Khona masinyane.

16 Iqhwa elikhithikayo

Wehlis' njengewulu

Njengongqwaqwan' amkhithize

Sangathi ngumlotha.

17 Uphosela isiqhotho

Sakhe njengez'gaqa

Ngubani-ke yen' ongema

Kowakhe umqando?

18 Uthumel' ilizwi lakhe

Ancibilikise

Umoya wakh' uphephetha

Amanz' ageleze.

19 Utshengisa izwi lakhe

Kuye uJakobe

Lezimiso lezigwebo

Zakh' kuIsrayeli.

20 Akazange asiphathe

Ngokunjalo sona

Isizwe loba yisiphi

Sona-ke isizwe.

Mayelana lezigwebo

Zakhe abazange

Ke bazazi lakancane.

Dumisan' iNkosi.

### Isihlabelelo 148

1 Yidumise ye iNkosi

Dumisan' iNkosi

Emazulwini libonge

Yona engqongeni.

2 Yibongenini-ke yona

Zingilosi zayo

Yibongenini yona bo

Lonke m'khosi yayo.

3 Mdumiseni lina langa,

Nyanga, mdumiseni

Lonke lina zinkanyezi

Ezikhanyisayo.

4 Lina mazul' amazulu

Kalibonge kuye

Manzi khonale phezulu

Awabonge kuye.

5 Kakulibonge ibizo

Layo yon' iNkosi

Ngoba yalaya ngelizwi

Njalo kwadaleka.

6 Ukumisile-ke khona

Kume kokuphela

Wenzile-ke isimiso

Esingadluliyo.

7 Dumisani yon' iNkosi

Likhon' emhlabeni,

Zilo ezesabekayo

Lina nziki lonke.

8 Mlilo laso isiqhotho

Liqhwa lay' inkungu

Lesivunguzan' esenza

Elayo ilizwi.

9 Lina-ke lonke zintaba

Lani-ke maqaqa,

Zihlahla ezithelayo,

Masedari lonke.

10 Nyamazana lezinkomo

Lezihahabayo

Njalo-ke lani zinyoni

Zon' eziphaphayo.

11 Lina makhosi omhlaba

Labo bonk' abantu,

Bagwebi bawo umhlaba

Lani makhosana.

12 Lonke majaha amatsha

Lani-ke zintombi

Lina bantu abadala

Lani-ke bantwana.

13 Kababong' ibizo leNkos'

Eliphakem' lodwa,

Udumo lwayo luphezu

Kwezulu lomhlaba.

14 Njalo iyaphakamisa

Uphondo lwabayo

Lona udumo lwabayo

Bona abangcwele,

Ngitsh' olwabo abantwana

BakaIsrayeli,

Abantw' abaduze layo.

Dumisan' iNkosi.

### Isihlabelelo 149

1 Dumisanini iNkosi

Lihlabel' ingoma

Entsha lodum' ebandleni

Labangcwele bayo.

2 Kajabul' uIsrayeli

Kuy' umenzi wakhe,

AbeZiyoni bathabe

Kuyw' iNkosi yabo.

3 Kabadumise ibizo

Layo ngokusina

Bamhayele ngezigubhu

Langemiqangala.

4 Ngob' iNkos' iyathokoza

Ngabantu abayo,

Yocecisa abamnene

Ngalo usindiso.

5 Kabajabul' abangcwele

Belalo udumo

Kabahlabele kakhulu

Em'bhedeni yabo.

6 Indumiso ezinkulu

ZikaNkulunkulu

Kazib' emlonyeni wabo

Lomhedl' esandleni.

7 Ukubek' impindiselo

Phezu komhedeni

Lazo zon' izijeziso

Phezu kwab' abantu.

8 Ukuboph' amakhos' abo

Ngaw' amaketane

Langezinsimbi abophe

Izikhulu zabo.

9 Ukubenzel' isigwebo

Esilotshiweyo,

Lol' ludumo kubangcwele.

Dumisan' iNkosi.

### Isihlabelelo 150

1 Idumise ye iNkosi

Dumisan' uThixo

Kungcwele lasemkhathini

Owamandla akhe.

2 Mdumiseni ngaz' izenzo

Zamandl' amakhulu

Mdumiseni ngobukhulu

Bobukhosi bakhe.

3 Mdumiseni ngokukhala

Komsindo wophondo

Limdumise langechacho

Law' umhubhe wenu.

4 Mdumiseni ngezigubhu

Langakh' ukusina

Limdumise ngomqangala

Langemihlanga-ke.

5 Mdumiseni ngezincence

Ezihlokomayo

Mdumiseni ngezincence

Yenz' umsind' omkhulu.

6 Konk' okuphefumulayo

Kakuyidumise

INkosi kakuy'dumise.

Dumisan' iNkosi.